**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Οκτωβρίου 2017, ημέρα Τρίτη και ώρα 16.15΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις».

Στη συνεδρίαση παρέστησαν ο Υπουργός Εθνικής Άμυνας, κ. Παναγιώτης Καμμένος, ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναγνωστοπούλου Αθανασία (Σία), Αυλωνίτου Ελένη, Βαγιωνάκη Βάλια, Μεϊκόπουλος Αλέξανδρος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γιώργος, Κοζομπόλη Παναγιώτα, Πάντζας Γιώργος, Ρίζος Δημήτρης, Κωνσταντινέας Πέτρος, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Γεωργαντάς Γεώργιος, Κουκοδήμος Κωνσταντίνος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Λοβέρδος Ανδρέας, Λαγός Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Κατσίκης Κωνσταντίνος, Δανέλλης Σπυρίδων και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Άμυνας, «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις».

Προτείνουμε, από το Προεδρείο, οι επόμενες συνεδριάσεις της Επιτροπής να γίνουν, ως εξής: αύριο, Τετάρτη, 4 Οκτωβρίου 2017 στις 10.00΄ να γίνει η δεύτερη συνεδρίαση με θέμα την ακρόαση των φορέων και το απόγευμα, στις 16.00΄ να γίνει η γ΄ συνεδρίαση για τη συζήτηση επί των άρθρων. Η β΄ ανάγνωση προτείνουμε είναι να γίνει την Δευτέρα, στις 23 Οκτωβρίου 2017 και ώρα 16.00΄. Δεν μπορούσαμε να βρούμε κάποια άλλη ημερομηνία, μεταξύ της τρίτης και τέταρτης συνεδρίασης της Επιτροπής, γιατί ο κ. Υπουργός θα λείπει.

Συμφωνείτε; Η κυρία Κανέλλη έχει τον λόγο.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Παράκληση, εάν είναι δυνατόν, την Δευτέρα, 23 Οκτωβρίου αντί για 16.00΄, να γίνει 17.00΄.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Υπάρχει κάποια αντίρρηση από τους συναδέλφους; Καμία. Οπότε, θα γίνει στις 17.00΄.

Καταρχάς, να καλωσορίσω στην Αίθουσα της Γερουσίας τις κυρίες και τους κυρίους από τις Ένοπλες Δυνάμεις και βέβαια, να ευχηθώ και σε όλους τους συναδέλφους καλή νέα Κοινοβουλευτική Σύνοδο. Τον λόγο έχει ο Υπουργός Εθνικής Άμυνας, κ. Καμμένος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ήθελα, κύριε Πρόεδρε, δια του Προεδρείου, να ενημερώσω τους συναδέλφους για την τελική φάση του «ΠΑΡΜΕΝΙΩΝΑ», την Παρασκευή. Δεν ξέρω πόσοι συνάδελφοι έχουν δηλώσει για την μετάβασή μας. Επίσης, την Πέμπτη – το λέω, κυρίως, για τους Βουλευτές Δωδεκανήσου – θα είναι η προτελευταία φάση, με αποβατική ενέργεια στη Ρόδο. Εκεί, δυστυχώς, δεν μπορούμε να καλύψουμε τη μεταφορά, λόγω της ιδιαιτερότητας. Εάν κάποιοι συνάδελφοι, όμως, επιθυμούν να έρθουν δια ιδίων μέσων, θα παρακαλέσω δια του Προεδρείου να ειδοποιήσουν, για να διασφαλίσουμε την παρουσία τους στην άσκηση. Θα αρχίσει λίγο νωρίς η άσκηση, γύρω στις 7.30΄ το πρωί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Η αναχώρηση, την Παρασκευή, τι ώρα θα γίνει, κύριε Υπουργέ;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Η μετάβαση θα γίνει με C-130, από το αεροδρόμιο της Ελευσίνας, στις 8.00΄.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Υπάρχει τηλέφωνο ή e-mail για να έρθετε σε επαφή, κυρίες και κύριοι συνάδελφοι, με το Υπουργείο, ώστε να πάρετε περισσότερες πληροφορίες, εάν χρειάζεστε. Σας έχουν σταλεί τα στοιχεία.

Επομένως, θα ξεκινήσουμε με τις προτάσεις των Κομμάτων, για την ακρόαση των εξωκοινοβουλευτικών προσώπων και φορέων. Σύμφωνα, με τον νέο Κανονισμό της Βουλής (άρθρο 38, παρ.5), οι φορείς δεν μπορεί να είναι πάνω από 10. Βέβαια, έχουν γίνει εξαιρέσεις στο παρελθόν, αλλά ας ξεκινήσουμε με τις προτάσεις και θα δούμε πού θα πάμε. Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Καλώ το Ινστιτούτο Εκπαίδευσης του Σώματος Ορκωτών Ελεγκτών Λογιστών, την Επιτροπή Λογιστικής Τυποποίησης Ελέγχων (ΕΛΤΕ), και τις δύο συνδικαλιστικές οργανώσεις, την ΠΟΕΣ και την ΠΟΜΕΝΣ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να τις δώσετε και γραπτώς. Ο κ. Δημοσχάκης, εισηγητής της Νέας Δημοκρατίας.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, ένα κομμάτι των Ενόπλων Δυνάμεων είναι οι απόστρατοι. Προτείνω, λοιπόν, να προσκληθούν οι Ενώσεις Απόστρατων Αξιωματικών των τριών Κλάδων και να παραστούν σε αυτήν τη συνεδρίαση της Επιτροπής. Νομίζω ότι αποτελεί και τιμή προς το πρόσωπό τους, αλλά ταυτόχρονα και η εμπειρία τους είναι χρήσιμη, για να βγει ένα καλό αποτέλεσμα, μια συνισταμένη, που το έχουμε ανάγκη όλοι.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κούζηλος, Ειδικός Αγορητής του Λαϊκού Συνδέσμου - Χρυσή Αυγή.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Συμφωνούμε με τις προηγούμενες προτάσεις. Προτείνουμε και την Ένωση Στρατιωτικών Περιφέρειας Θεσσαλίας και Ηπείρου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Η κυρία Κανέλλη, Ειδική Αγορήτρια του ΚΚΕ.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Κύριε Πρόεδρε , εάν δεν κάνω λάθος, ήδη, έχει προταθεί η ΠΟΕΣ. Εγώ θα ήθελα και την Ανεξάρτητη Ένωση Αποστράτων Ενόπλων Δυνάμεων, την ΑΕΝΑΕΔ. Εκπροσωπεί, ούτως ή άλλως, στελέχη και των τριών Κλάδων των Ενόπλων Δυνάμεων, που βρίσκονται εν αποστρατεία και είναι Νομικό Πρόσωπο Ιδιωτικού Δικαίου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Κατσίκης, Ειδικός Αγορητής των Ανεξαρτήτων Ελλήνων.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Εκλήθησαν αρκετοί φορείς από τους συναδέλφους. Θα επαναλάβω, όμως, κι εγώ το Ινστιτούτο Εκπαίδευσης του Σώματος Ορκωτών Ελεγκτών Λογιστών και την Επιτροπή Λογιστικής Τυποποίησης και Ελέγχων. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Σαρίδης, Ειδικός Αγορητής της Ένωσης Κεντρώων.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Έχει καλυφθεί η Ένωση Κεντρώων, κύριε Πρόεδρε. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Δανέλλης, Ειδικός Αγορητής του «Ποταμιού».

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του «Ποταμιού»): Θα πρότεινα να καλέσουμε την ΠΟΜΕΝΣ, τον Επιστημονικό Σύλλογο Μηχανικών Αεροπορίας, τον Σύλλογο Αποφοίτων ΣΤΙΑ και τον Σύλλογο Αποφοίτων Σχολής Υπαξιωματικών Διοικητικών Αεροπορίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Λοβέρδος, Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Υπάρχουν επικαλύψεις, κύριε Πρόεδρε, έτσι δεν είναι; Για ορισμένες από αυτές τις Ενώσεις, προσθέτουμε τη φωνή μας. Π.χ. για την ΠΟΕΣ, το είπε ο κ. Καραγιαννίδης και συμφωνούμε, για την ΠΟΜΕΝΣ. Δεν μπορώ να καταλάβω, γιατί δεν προτείνει κανείς την ΣΕΕΝΣΑ. Υπάρχει κάποιο θέμα; Τον κ. Κολλύρη, είναι μία δική μου πρόταση, τον προτείνατε εσείς;

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Εκπροσωπείται από την ΠΟΜΕΝΣ.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Καλύφθηκα τότε.

Από εκεί και πέρα, δεν ξέρω αν η κυρία Κανέλλη πρότεινε την Ένωση Αποστράτων Αξιωματικών Ναυτικού ή συνολικά;

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ): Εγώ πρότεινα την Ανεξάρτητη Ένωση Αποστράτων Ενόπλων Δυνάμεων, την ΑΕΝΑΕΔ.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Εκπροσωπεί και τα τρία Όπλα καλύπτοντας και άλλες υπάρχουσες ενώσεις ή εκπροσωπεί εξ’ αντικειμένου τα τρία Όπλα; Δεν το ξέρω. Άρα, λοιπόν, προτείνω τους Απόστρατους του Στρατού και του Ναυτικού και της Αεροπορίας. Ξεχωριστά τις Ενώσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Έχουν προταθεί και από τον κ. Δημοσχάκη.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜΑΡ): Επαναλαμβάνω την πρόταση, κύριε Πρόεδρε. Επίσης, υπάρχει θέμα που να αφορά στην Σχολή Ικάρων, κύριε Υπουργέ;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ούτε στην Σχολή Τεχνικών Υπαξιωματικών Αεροπορίας (ΣΤΥΑ) αφορά ούτε στους Μηχανικούς Αεροπορίας. Εγώ δεν έχω αντίρρηση. Να έρθουν όσοι προτείνουν τα κόμματα. Όλοι να έρθουν. Όμως, για την ΣΤΥΑ υπάρχει κάποιος ειδικός λόγος;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εισερχόμαστε στη διαδικασία. Αυτό που προτείνω είναι να πάρουν τον λόγο οι Εισηγητές και οι Ειδικοί Αγορητές για 15 λεπτά και οι συνάδελφοι Βουλευτές, που θα εγγραφούν στον κατάλογο, για 7 λεπτά. Υπάρχει συμφωνία δια της ελλείψεως διαφωνίας. Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριοι συνάδελφοι, θα ήθελα να σας ενημερώσω ότι είμαστε διατεθειμένοι – κι εγώ και ο κ. Βίτσας – εάν υπάρξουν κάποιες τροπολογίες, τις οποίες θα μπορέσουμε να περάσουμε από το Γενικό Λογιστήριο του Κράτους, να τις κάνουμε δεκτές, ή αλλαγές στο νομοσχέδιο. Θέλουμε να γίνει Κοινοβουλευτικός διάλογος, όπως προβλέπεται από τον Κανονισμό της Βουλής, αλλά ουσιαστικός. Θα κάνουμε δεκτές πιθανές τροποποιήσεις, αλλαγές, τροπολογίες στο νομοσχέδιο και είμαστε διατεθειμένοι να τις συζητήσουμε όλες.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό εξυπακούεται από την κοινοβουλευτική διαδικασία, γενικότερα και είναι πολύ καλό που ο κ. Υπουργός δείχνει εξαιρετική διάθεση προς αυτή την κατεύθυνση. Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Με πρόλαβε ο κ. Υπουργός. Έχει φανεί και από το προηγούμενο νομοσχέδιο ότι το Υπουργείο Εθνικής Άμυνας είναι ανοιχτό στο διάλογο και σε τυχόν τέτοιες τροποποιήσεις ή τροπολογίες, που κρίνονται ότι είναι σωστές και, προφανώς, περνούν και από το Γενικό Λογιστήριο του Κράτους. Είναι θεμιτό να γίνονται προτάσεις.

Το συγκεκριμένο νομοσχέδιο έχει τέσσερα κεφάλαια. Καταρχάς, στο πρώτο Κεφάλαιο γίνονται ρυθμίσεις που αφορούν στη σταδιοδρομία και εξέλιξη των Στελεχών των Ενόπλων Δυνάμεων. Γίνεται μια πολύ σοβαρή ρύθμιση που αφορά επιστροφή έμπειρων Στελεχών των Ενόπλων Δυνάμεων σε μη οργανικές θέσεις, εφόσον οι ίδιοι το επιθυμούν, ακόμα και πέρα της 35ετούς θητείας τους, για τουλάχιστον άλλα 5 χρόνια, που είναι το μέγιστο αυτής της επιλογής. Θεωρώ ότι είναι σημαντικό ζήτημα και θα βοηθήσει το ελληνικό Στράτευμα, τις Ένοπλες Δυνάμεις, γιατί αυτοί οι άνθρωποι μπορούν να προσφέρουν από την εμπειρία που έχουν αποκομίσει στη διάρκεια της θητείας τους και, μάλιστα, με έναν τρόπο αρκετά οικονομικό – θα έλεγα – μπορούμε να καλύψουμε υπαρκτές διοικητικές ανάγκες του Υπουργείου Εθνικής Άμυνας, οι οποίες με τον μνημονιακό περιορισμό των προσλήψεων έχουν καταστήσει δυσεπίλυτες τέτοιες επιλογές. Επιτυγχάνεται, έτσι, χωρίς ουσιαστική επιβάρυνση του Κρατικού Προϋπολογισμού η κάλυψη αναγκών, χωρίς ταυτόχρονα – και είναι σημαντικό αυτό – να στερούμε θέσεις εργασίας από άλλα Υπουργεία, που κρίνονται ότι είναι αναγκαίες να έχουμε, όπως το Υπουργείο Υγείας και το Υπουργείο Παιδείας, Έρευνας και Θρησκευμάτων.

Με τα υπόλοιπα άρθρα αυτού του Κεφαλαίου έρχεται το νομοσχέδιο να διορθώσει αδικίες, που είχαν δημιουργηθεί με τον ασφαλιστικό ν.2639/1996, ο οποίος σε ένα βαθμό αλλοίωσε τις στρατολογικές εξελίξεις, με αποτέλεσμα να έχουμε ανισορροπίες στην εξέλιξη εντός του στρατεύματος. Παράλληλα, έρχεται να ρυθμίσει επί το δικαιότερο τις εξελίξεις των Υπαξιωματικών και των Εθελοντών Μακράς Διάρκειας.

Εδώ, να πω επίσης ότι παρέχεται το εξουσιοδοτικό έρεισμα, δηλαδή, το Προεδρικό Διάταγμα για την απονομή αποστρατευτικού βαθμού στους Εθελοντές Μακράς Θητείας του Ανθυπολοχαγού έναντι του Ανθυπασπιστή, που ίσχυε μέχρι τώρα.

Στο δεύτερο Κεφάλαιο υπάρχει η τροποποίηση του νόμου του 1970 με τον οποίο ρυθμιζόταν η αξιοποίηση των κινητών περιουσιακών στοιχείων των Ενόπλων Δυνάμεων. Αυτό έχει διττό χαρακτήρα. Αφενός, μεν να αποκομίσει όφελος το Υπουργείο Εθνικής Άμυνας εκποιώντας με την άδεια των τριών Σωμάτων, αλλά και με την έγκριση του Υπουργού Εθνικής Άμυνας ένα υλικό, που υπάρχει, αυτή τη στιγμή, στις αποθήκες και δημιουργεί και πρόβλημα αποθηκευτικό, αλλά ταυτόχρονα, να αποκομίσει ένα σημαντικό χρηματικό όφελος. Υπάρχουν κινητά στοιχεία, τα οποία έχουν αξία είτε ως υλικό είτε ως συλλεκτικά είδη. Αυτά μπορούν να εκποιηθούν, εφόσον δίνεται η άδεια από το Υπουργείο Εθνικής Άμυνας και συμφωνούν και τα τρία Σώματα του Στρατού.

Στο τρίτο Κεφάλαιο υπάρχει μια καινούργια και ριζοσπαστική άποψη για το πώς μπορούμε να ελέγχουμε και το Υπουργείο Εθνικής Άμυνας, αλλά και τον ίδιο τον Στρατό. Δημιουργείται Κοινό Σώμα Οικονομικών Υπηρεσιών και Υπηρεσίας Εσωτερικών Υποθέσεων. Υπάρχει στα περισσότερα κράτη του κόσμου αυτό, που έχουμε στον υπόλοιπο Δημόσιο τομέα. Το Υπουργείο Εθνικής Άμυνας έχει κάνει από το 2015 Μονάδα Οικονομικών Επιθεωρητών. Με αυτό το σχέδιο νόμου αναμορφώνεται το σύστημα των οικονομικών επιθεωρήσεων και ελέγχου των Μονάδων, υπηρεσιών και φορέων του ΥΠΕΘΑ μέσω της σύστασης νέων ενιαίων δομών με κύρια αποστολή την πρόληψη και τη διερεύνηση οικονομικών εγκλημάτων και εγκλημάτων διαφθοράς, που βλάπτουν τα οικονομικά συμφέροντα του Υπουργείου Εθνικής Άμυνας και των Ενόπλων Δυνάμεων, γενικότερα.

Συγκεκριμένα, το Σώμα θα στελεχωθεί από το σύνολο των Αξιωματικών του Ελεγκτικού Σώματος του Στρατού Ξηράς, από τους επιτυχόντες στο διαγωνισμό του έτους 2017 και την πλήρωση των κενών θέσεων Αξιωματικών του Ελεγκτικού Σώματος του Στρατού Ξηράς και από μετατάξεις Αξιωματικών του Οικονομικού Σώματος και των τριών Κλάδων των Ενόπλων Δυνάμεων κατόπιν σχετικής αίτησης. Είναι, νομίζω, πρόδηλο μετά και τη σωρεία σκανδάλων στον τομέα της άμυνας και των εξοπλιστικών προγραμμάτων ότι μια τέτοια αναμόρφωση δείχνει την σαφή και απαρέγκλιτη θέση μας για την πάταξη της διαφθοράς σε κάθε τομέα της Δημόσιας Διοίκησης, όσο άκαμπτος και δυσκίνητος και αν είναι ο ελεγχόμενος φορέας. Θέλω να προσθέσω σε τούτο πως είναι πρώτη φορά που γίνονται οι εσωτερικές υποθέσεις και το Σώμα Ορκωτών Ελεγκτών μέσα στο Υπουργείο Εθνικής Άμυνας. Θα μπορούμε, πλέον, να έχουμε μια βάση, στην οποία πιστεύουμε ότι θα γίνεται έλεγχος τυχόν διαφθοράς και θα υποστηριχθεί η διαφάνεια. Πρέπει, στο πλαίσιο αυτό, να στηριχτεί από όλες τις πλευρές του ελληνικού Κοινοβουλίου.

Με το τέταρτο Κεφάλαιο ρυθμίζονται κάποιες ειδικές περιπτώσεις. Μερικά παραδείγματα των ρυθμίσεων αυτών επί τω ευνοϊκότερω είναι, υπάρχουν οι Αξιωματικοί που έχουν δικαίωμα να είναι στο εξωτερικό για δύο έτη, με επιμίσθιο. Δίνεται η δυνατότητα στους Αξιωματικούς να παραμείνουν άλλα δύο χρόνια, εφόσον ίσως, να έχουν συνάψει και γάμο με πολίτη της χώρας αυτής, άρα να τους δοθεί αυτό το περιθώριο των δύο χρόνων, ώστε να ζυγίσουν και να ισοσταθμίσουν την εξέλιξή τους, από εκεί και πέρα, χωρίς επιμίσθιο. Βοηθιέται ένας αριθμός – δεν γνωρίζω, αν είναι μικρός ή μεγάλος – Αξιωματικών, που στο εξωτερικό έκανε οικογένεια και με αυτόν τον τρόπο το Υπουργείο Εθνικής Άμυνας θέλει να τους στηρίξει. Το δεύτερο, που προσπαθούμε να ρυθμίσουμε, είναι οι πολιτογραφηθέντες από συγκεκριμένες χώρες – Αζερμπαϊτζάν, Καζακστάν, Ρωσία κ.λπ. – που είναι ομογενείς και έρχονται στην Ελλάδα. Εκεί υπήρχε το συγκεκριμένο πρόβλημα, που ήταν το εξής: κάθε ομογενής που έπαιρνε την ελληνική ιθαγένεια στην Ελλάδα, μέσα σε δύο μήνες έπρεπε να παρουσιαστεί στον Ελληνικό Στρατό. Αυτό δημιουργούσε πολλά προβλήματα διατάραξης και της ίδιας της ζωής τους. Δίνεται, λοιπόν, το περιθώριο του ενός χρόνου αναβολής, ώστε να ρυθμίσει τυχόν εκκρεμότητες που έχει ο πολίτης αυτός και να γίνει πιο συμβατή η ένταξή του στον Ελληνικό Στρατό, για να υπηρετήσει τη θητεία του. Επίσης, ρυθμίζεται η πληρωμή των ληξιπρόθεσμων οφειλών των στρατιωτικών νοσοκομείων από αγορά υλικών και παροχή υπηρεσιών. Είναι ένα ζήτημα αρκετά σημαντικό, που μέχρι στιγμής, δεν είχε επιτευχθεί η λύση του.

Επίσης, σ’ αυτό το Κεφάλαιο υπάρχει η ρύθμιση, με την οποία επιδιώκεται η νομοθετική έγκριση σχεδίου Σύμβασης στον τομέα της άμυνας, που καλύπτει ουσιώδεις ανάγκες των Ενόπλων Δυνάμεων, μεταξύ της εταιρίας Raytheon και των Ενόπλων Δυνάμεων.

Σε αυτό το σημείο θα ήθελα να αναφερθώ για λίγο στο ιστορικό, γιατί έχει σημασία γι’ αυτή τη ρύθμιση. Με το άρθρο αυτό, ρυθμίζεται η έγκριση από τον κοινό νομοθέτη του σχεδίου συμβάσεως αντισταθμιστικών ωφελημάτων μεταξύ της εταιρίας Raytheon και της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας, που αφορά στην παροχή υλικών και ανταλλακτικών προς τις Ένοπλες Δυνάμεις και στην ανάθεση συναφούς υποκατασκευαστικού έργου σε ελληνικές εταιρίες.

Για την αιτιολόγηση της ρύθμισης, είναι σκόπιμο να γίνει αναφορά στα στοιχεία του παρελθόντος, που αφορούν στη σύναψη και την εκτέλεση της Σύμβασης Αντισταθμιστικών Ωφελημάτων, Μάιος 1999. Η υπόψη Σύμβαση απορρέει από την προμήθεια πυραυλικού Συστήματος PATRIOT μέσω της Σύμβασης κύριας προμήθειας, υπεγράφη τον Ιούνιο του 1999 και μετά την τροποποίησή της, τον Αύγουστο του 2005, έληξε τον Σεπτέμβριο του 2006. Η πιστωτική της αξία διαμορφώθηκε 1 δις 350 εκατομμύρια δολάρια και η εκτιμώμενη ανεκτέλεστη πιστωτική υποχρέωσή της ανέρχεται στα 440 εκατομμύρια δολάρια, τα οποία δεν καλύπτονται από ενεργή εγγυητική επιστολή. Κύρια πρόθεση για την ολοκλήρωση της Σύμβασης Αντισταθμιστικών Ωφελημάτων ήταν η υλοποίηση του προγράμματος (νούμερο 2,4), η ίδρυση Αμυντικής Βιομηχανίας στην Πάτρα.

Το Υπουργείο Εθνικής Άμυνας με την αιτιολογία ότι απέτυχε ως σκοπός του προγράμματος, προέβη το Μάιο του 2015 σε ανάκληση των πιστώσεων που είχαν αποδοθεί για την υλοποίηση φάσεων αυτού και παράλληλα, στην παραπομπή του θέματος στην Εισαγγελία για την διερεύνηση τυχόν ποινικών ευθυνών. Εν συνεχεία, η εταιρία κατέθεσε τον Νοέμβριο του 2015 προσφυγή κατά του Ελληνικού Δημοσίου, με αίτημα την ακύρωση της εν λόγω απόφασης. Η ανάκληση των πιστώσεων αφορά σε συνολικό πιστωτικό ποσό 370 εκατομμύρια δολάρια, το οποίο διαμορφώνει την υπολειπόμενη πιστωτική υποχρέωση της Σύμβασης στο ποσό των 440 εκατομμυρίων δολαρίων, όπως αναφέρθηκε παραπάνω.

Κατόπιν των ανωτέρω, το Υπουργείο Εθνικής Άμυνας εκκίνησε την προβλεπόμενη διαδικασία εκκαθάρισης της Συμβάσεως Αντισταθμιστικών Ωφελημάτων με ενημέρωση της εταιρίας για υποβολή των θέσεών της. Έκτοτε, έγινε μια διαβούλευση μεταξύ των δύο μερών, με σκοπό την εξέταση δυνατότητας συμβιβαστικής λύσης και επίλυσης της διαφοράς για την κάλυψη της υπολειπόμενης υποχρέωσης επ’ ωφελεία του δημοσίου συμφέροντος και προς αποφυγή μακρών δικαστικών διαδικασιών. Αμφότερα τα μέλη έχουν καταλήξει σε μια συμβιβαστική Συμφωνία τροποποίησης της ΣΑΩ, με τροποποίηση συγκεκριμένων όρων που αφορούν κυρίως στο ουσιαστικό περιεχόμενό της και στην πιστωτική αξία των προγραμμάτων επ’ ωφελεία του Υπουργείου Εθνικής Άμυνας, ιδίως, ως προς την οφειλόμενη από την αντισυμβαλλόμενη εταιρία συνολική πιστωτική υποχρέωση του ποσού των 440 εκατομμυρίων.

Συμφωνείται, λοιπόν, η συνολική πιστωτική αξία προγραμμάτων 476 εκατομμυρίων, δηλαδή, αυξάνεται περίπου 36.800.000 σε σχέση με την εκτιμώμενη ανεκτέλεστη πιστωτική υποχρέωσή της, προβλέπονται προγράμματα αντισταθμιστικών ωφελημάτων βέλτιστου επιχειρησιακού ενδιαφέροντος, σύμφωνα με υφιστάμενες ουσιώδες ανάγκες των Ενόπλων Δυνάμεων και ωφελείται η ανάπτυξη της εγχώριας αμυντικής βιομηχανίας με προγράμματα πιστωτικής αξίας 205 εκατομμυρίων ευρώ. Για να μην μακρηγορήσω περί του θέματος, νομίζουμε ότι είναι επ’ ωφελεία αυτή η συμβιβαστική λύση και τυγχάνει νομοθετικής ρύθμισης, για να μπορέσουμε να προχωρήσουμε παρακάτω.

Τώρα, θα ήθελα να αναφερθώ σε ένα άρθρο, το οποίο πιστεύω ότι θα κινήσει αρκετά μεγάλη συζήτηση, δηλαδή, το άρθρο 27, που αφορά στον συνδικαλισμό στις Ένοπλες Δυνάμεις. Τα στελέχη των Ενόπλων Δυνάμεων, ως εργαζόμενοι σε ένα ιδιαίτερο εργασιακό περιβάλλον με αυξημένες απαιτήσεις, δεν πρέπει να υπολείπονται του δικαιώματος του συνδικαλισμού, το οποίο πρέπει να απολαμβάνουν, όπως όλοι οι υπόλοιποι δημόσιοι υπάλληλοι και δημόσιοι λειτουργοί και όπως το Σύνταγμα το επιτρέπει. Άλλωστε και ο Άρειος Πάγος αποφάνθηκε σχετικά περί τούτου, με την Απόφαση 3/2012.

Ο ΣΥΡΙΖΑ ήταν πάντα και παραμένει έως και σήμερα υπέρ των δικαιωμάτων των εργαζομένων και της ελευθερίας τους να συνδικαλίζονται και να διεκδικούν την καλυτέρευση των συνθηκών εργασίας τους, των μισθολογικών, οικονομικών, συνταξιοδοτικών και ασφαλιστικών ζητημάτων τους. Η ύπαρξη των Σωματείων θα πρέπει να εκπληρώνει τον σκοπό για τον οποίο ιδρύθηκαν. Με το ν.4407/2016, η Κυβέρνησή μας, μετά από 13 χρόνια ύπαρξης Πρωτοβάθμιων Ενώσεων και της Πανελλήνιας Ομοσπονδίας, έκλεισε το κενό που υπήρχε και νομοθέτησε αναγνωρίζοντας το δικαίωμα του συνεταιρίζεσθαι και στους στρατιωτικούς, ως Έλληνες πολίτες. Με το άρθρο 27 του υπό συζήτηση νομοσχέδιου ρυθμίζονται κάποιες επιπλέον λεπτομέρειες σε συνέχεια του παραπάνω νόμου, για την ομαλότερη και ουσιαστικότερη ενάσκηση του δικαιώματος του συνδικαλισμού στις Ένοπλες Δυνάμεις. Φάνηκε από την μέχρι τώρα τουλάχιστον λειτουργία αυτών των Συνδικαλιστικών Οργανώσεων ότι η περιφερειακή τους συγκρότηση σε Πρωτοβάθμια Σωματεία, ενέχει δυσκολίες, δηλαδή, να μπορούν αυτοί οι Αξιωματικοί να παρευρίσκονται στην έδρα της περιφέρειας και να συνεδριάζουν τουλάχιστον μία φορά το μήνα, όπως θα έπρεπε, για να μπορέσουν να κάνουν και εκλογές, αλλά και αλλαγή του Καταστατικού.

Το συγκεκριμένο άρθρο έρχεται να ρυθμίσει αυτή τη δυσκολία. Δεν υπάρχει πρόθεση να καταργηθεί καμιά υπάρχουσα συνδικαλιστική οργάνωση, δεν υπάρχει πρόθεση από το Υπουργείο, με τέτοιο τρόπο να απαγορευθεί ο συνδικαλισμός. Οι συνδικαλιστικές οργανώσεις παύονται ή συνεχίζουν να λειτουργούν με δικαστικές αποφάσεις και άρα, δεν χρειάζεται να επεκταθώ περισσότερο σε αυτό.

Θα ήθελα να κλείσω με τούτο, το οποίο έθεσε και ο κ. Υπουργός στην αρχή της σημερινής συζήτησης. Θα υπάρξουν από την πλευρά μας και νομοθετικές προτάσεις και τροποποιήσεις ή βελτιώσεις του υφιστάμενου σχεδίου νόμου και είμαστε σίγουροι ότι το Υπουργείο είναι ανοιχτό και το έχει αποδείξει στην πάροδο όλων αυτών των μηνών και πιστεύουμε ότι με έναν διάλογο που πραγματικά θα προσφέρει στο να προσπαθήσουμε να κάνουμε καλύτερη και τη λειτουργία των Ενόπλων Δυνάμεων, αλλά και τις συνθήκες εργασίας των Αξιωματικών και των Υπαξιωματικών του Ελληνικού Στρατού, να μπορέσουμε να τελειώσουμε αυτό το νομοσχέδιο με έναν θετικό τρόπο. Σας ευχαριστώ πολύ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστούμε πολύ, κύριε Καραγιαννίδη. Τον λόγο έχει ο κ. Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Σας ευχαριστώ πολύ, κύριε Πρόεδρε. Κύριε Υπουργέ, διατηρώ εξαιρετικές σχέσεις με στελέχη των Ενόπλων Δυνάμεων. Πρώτον, γιατί ο Έβρος είναι γεμάτος από στελέχη του Ελληνικού Στρατού και όχι μόνον. Δεύτερον, είμαι στρατικο-εκπαιδευμένος σε Σχολές, κυρίως, του Γενικού Επιτελείου Στρατού και πολλές φορές μαζί τους αντιμετωπίσαμε μείζονα προβλήματα, τα οποία αντιμετώπισε τα τελευταία χρόνια το ελληνικό Κράτος, όπως οι Ολυμπιακοί αγώνες ή διάφορες επιχειρήσεις ευρείας κλίμακος που ήταν απαραίτητες εξαιτίας θεομηνιών που αντιμετώπισε το ελληνικό Κράτος και γι' αυτό αυτοί οι άνθρωποι σκέφτονται φωναχτά μαζί μου, μου λένε και τη χαρά τους, μου λένε και τον πόνο τους.

Τελευταία, με αγωνία, με ρωτούν για τις ιστορίες του γνωστού ταξιδιού σας στο Λονδίνο και για τα ερωτήματα που προκύπτουν από αυτό. Δεν μπορούν να πιστέψουν ότι ο Υπουργός, που τους εκπροσωπεί…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν ντρέπεστε να τα λέτε αυτά;

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Μπορεί να μην είναι….

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ πολύ, κύριε Δημοσχάκη, εάν είναι δυνατόν να περιορίσουμε αυτές τις προσωπικές αναφορές, γιατί εδώ σήμερα συζητάμε ένα σημαντικότατο νομοσχέδιο, που αφορά στις Ένοπλες Δυνάμεις.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, ζήτησα τον λόγο και δεν νομίζω ότι ο λόγος δεν πρέπει να κυριαρχήσει έναντι του τι επιθυμείτε εσείς.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να σοβαρευτείτε. Να σοβαρευτείτε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Μπορεί να μην είναι ειλικρινής ενώπιον του Ελληνικού Κοινοβουλίου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να αφήσουμε να τελειώσει γρήγορα ο κ. Δημοσχάκης με αυτά τα θέματα, για να μπούμε και επί της ουσίας.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Με απειλείτε να βγάλετε και το παιδί μου το Σαββατοκύριακο;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, κύριε Υπουργέ, αφήστε με να διαχειριστώ εγώ το θέμα. Σας παρακαλώ πολύ, κύριε Δημοσχάκη, συντομεύετε. Έχετε μόνον σαράντα δευτερόλεπτα γι' αυτό το θέμα και να προχωρήσουμε στην ουσία του νομοσχεδίου.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να καταγραφεί στα πρακτικά. Απειλείτε να βγάλετε και το παιδί μου, το Σαββατοκύριακο, σε βίντεο; Το ανήλικο; Βγάλτε το.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Υπουργέ, θα με αφήσετε να μιλήσω;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Είσαστε και Αξιωματικός της Ελληνικής Αστυνομίας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ πολύ, σας παρακαλώ πολύ, ας προχωρήσουμε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Επειδή είμαι Αξιωματικός της Ελληνικής Αστυνομίας, φυσικά σε αποστρατεία, γι' αυτό έχω και την ευαισθησία και γι’ αυτό και σας ομιλώ. Και δεν σας ομιλώ μόνον εγώ, αλλά σας μεταφέρω τη βοή αυτών των στελεχών του Ελληνικού Στρατού και όχι μόνον, για τον Υπουργό τους. Γιατί δεν θέλετε να το ακούσετε; Δηλαδή, θα πρέπει να πούμε μόνον τα καλά λόγια;

Εάν εσείς, που είστε Υπουργός Εθνικής Άμυνας, δεν έχετε την ψυχραιμία να ακούσετε την κριτική της Αντιπολίτευσης, η οποία είναι ευγενική, εν πολλοίς. Και είναι ευγενική και μάλιστα τι; Σας μεταφέρω τι λένε τα στελέχη του Ελληνικού Στρατού.

Σας μεταφέρω τι λένε τα στελέχη από τον Έβρο. Σας μεταφέρω τι λένε οι άνθρωποι, με τους οποίους είχα την τύχη και την τιμή να συνεκπαιδευτώ. Γιατί δεν δέχεστε να τα ακούσετε;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Να μας πείτε και για τους λεμονοστίφτες του κ. Κυριάκου Μητσοτάκη και για την κυρία Μαρέβα…

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ, κύριε Δημοσχάκη. Κύριε Υπουργέ, μην μπαίνετε κι εσείς σε αυτό το επίπεδο της συζήτησης. Εδώ έχουμε ένα από τα πιο σημαντικά νομοσχέδια που συζητάμε στη Βουλή φέτος. Πρέπει να προχωρήσουμε.

ΛΙΑΝΑ ΚΑΝΕΛΛΗ (Ειδική Αγορήτρια του ΚΚΕ) : Κύριε Πρόεδρε, να πάμε παρακάτω.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει, κυρία Κανέλλη, αναλαμβάνω εγώ να κάνω τη διαχείριση. Κύριε Δημοσχάκη, να αφήσουμε αυτού του είδους τη συζήτηση και να προχωρήσουμε στην ουσία.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Θέλω να υπογραμμίσω ότι δεν μπορούν τα στελέχη του Ελληνικού Στρατού να πιστέψουν ότι ο Υπουργός, που τους εκπροσωπεί, δεν είναι ειλικρινής ενώπιον του Ελληνικού Κοινοβουλίου και, ενδεχομένως…

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό δεν μπορείτε να το πείτε, δηλαδή ότι δεν είναι ειλικρινής. Κύριε Δημοσχάκη, με συγχωρείτε…

ΚΩΝΣΤΑΝΤΙΝΟΣ ΚΑΤΣΙΚΗΣ: *(ομιλεί εκτός μικροφώνου)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Κατσίκη, σταματήστε κι εσείς. Αυτό που λέει «*δεν είναι ειλικρινής*» διαγράψτε το από τα πρακτικά. Δεν μπορείτε να το πείτε αυτό. Αν θέλετε στην Ολομέλεια να το πείτε. Εδώ κάνουμε μια δουλειά. Να σεβαστούμε όλοι την αξιοπρέπειά μας.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, μπορείτε να επιβάλλετε την τάξη;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όταν χρησιμοποιείτε εκφράσεις «*δεν είναι ειλικρινής*», δημιουργείτε μια ατμόσφαιρα στην οποία ακριβώς «χάνουμε τη μπάλα» και μένουμε στον αφρό. Αυτή είναι η κατάσταση, που έχουμε αυτή τη στιγμή.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Να απευθυνθείτε στους συναδέλφους που πραγματικά φωνασκούν.

ΣΤΑΥΡΟΣ ΚΑΛΑΦΑΤΗΣ: Είναι δική σας δουλειά, κύριε Πρόεδρε, να αξιολογείτε;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μπαίνουμε στη συζήτηση ενός εξαιρετικά σημαντικού νομοσχεδίου και θέλουμε να το κάνουμε να γίνει μια αντιπαράθεση με τον Υπουργό; Ο Υπουργός έχει κληθεί επανειλημμένα να απαντήσει αυτά τα πράγματα. Δεν είναι αυτή η δουλειά μας εδώ. Σεβαστείτε τη διαδικασία, τέλος πάντων.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, μου δώσατε τον λόγο. Αφήστε με να μιλήσω.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ναι, αλλά να μιλήσετε επί της ουσίας, επί της ύλης που έχουμε σήμερα.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Ναι, μα γιατί φωνασκούν;

Γιατί πρέπει να ξέρετε, κύριε Υπουργέ, ότι κάθε ενέργειά σας είτε θετική είτε αρνητική έχει αντίκτυπο στα υπερήφανα στελέχη των Ενόπλων Δυνάμεων. Διότι μια θετική σας ενέργεια μπορεί πραγματικά να ανεβάσει το φρόνημα αυτών των στελεχών μας και βέβαια, μια ατυχής πράξη μπορεί να τρώσει το γόητρό τους. Η ψυχολογία των Ενόπλων Δυνάμεων, όπως και κάθε οργανωμένης μονάδας, είναι όπως το ασανσέρ, γιατί οι σκιές στο πρόσωπό σας βαραίνουν ταυτόχρονα και τα στελέχη των Ενόπλων Δυνάμεων, διότι είστε Υπουργός τους, είσαστε ο πρώτος τη τάξει στο Υπουργείο Εθνικής Άμυνας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Όλα αυτά είναι γνωστά, κύριε Δημοσχάκη.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, θα αποχωρήσω από τη συζήτηση.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ πάρα πολύ, ας προχωρήσουμε, κύριε Δημοσχάκη. Αυτό δεν το περίμενα από εσάς, που είσαστε ένας ευγενής κοινοβουλευτικός και έχετε δείξει πάντα ένα πολύ καλό ήθος. Δεν μπορούμε να συνεχίσουμε αυτή την κατάσταση. Έχουν περάσει 7 λεπτά και δεν έχετε πει ούτε μια λέξη για το νομοσχέδιο. Τι κάνουμε τώρα;

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Το τι συμβαίνει στο στράτευμα δεν σας ενδιαφέρει; Δεν σας ενδιαφέρει η ψυχολογία των Ενόπλων Δυνάμεων; Δεν σας ενδιαφέρουν τα στελέχη των Ενόπλων Δυνάμεων;

*(Θόρυβος στην Αίθουσα)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε. Δεν συζητάμε αυτή τη στιγμή ούτε…

*(Θόρυβος στην Αίθουσα)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει, κυρίες και κύριοι συνάδελφοι, νομίζω ότι ο κ. Δημοσχάκης πήρε το μήνυμα και να προχωρήσουμε επί της ουσίας. Έχουν περάσει 8 λεπτά και δεν έχετε πει μια κουβέντα για το νομοσχέδιο.

*(Θόρυβος στην Αίθουσα)*

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Θέλω να καταθέσω ενώπιόν σας ότι…

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το καταθέσατε και καταγράφηκε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Θέλω να καταθέσω ενώπιόν σας ότι ο κάθε ένας από τους παράγοντες του Ελληνικού Κράτους, που κατέχουν αξιώματα, είναι στο στόχαστρο των ξένων υπηρεσιών πληροφοριών και όχι μόνον και ξένων συμφερόντων και αντιλαμβάνεστε ότι όσο κανείς ανέρχεται σε αξιώματα τόσο περισσότερο εσωστρεφής και τόσο προσεκτικός πρέπει να είναι. Γι' αυτό μεταφέρω ένα κλίμα στον Υπουργό. Ο Υπουργός θα πρέπει να τα ακούσει…

ΧΑΡΙΛΑΟΣ ΤΖΑΜΑΚΛΗΣ: Κύριε Δημοσχάκη, η συνεδρίαση είναι δημόσια. Προσέξτε καλά τι λέτε, λιγάκι.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Ν.Δ.): Τι εννοείτε;

*(Θόρυβος στην Αίθουσα)*

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ωραία, ωραία. Νομίζω τελείωσε αυτό το επεισόδιο. Να προχωρήσουμε στην ουσία. Έχουμε μια δουλειά εδώ να κάνουμε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Εφόσον δεν δέχεστε να ακούσετε τις αλήθειες, θα προχωρήσουμε στην ουσία. Ας έρθουμε και στο σχέδιο νόμου που φέρνετε προς συζήτηση και το οποίο μας εκπλήσσει δυσάρεστα. Γιατί καλούμαστε να συζητήσουμε ένα σχέδιο νόμου κομμένο και ραμμένο στα θέλω σας, κύριε Υπουργέ. Γεμάτο από φωτογραφικές διατάξεις, που ευνοούν ημετέρους – τους συμβούλους σας, δηλαδή – εξυπηρετεί «στρατιωτικούς εργατοπατέρες», αφήνοντας στο περιθώριο τα αξία στελέχη των Ενόπλων Δυνάμεων. Αυτές οι φωτογραφικές διατάξεις, που έχουν την υπογραφή των παροικούντων στο γραφείο σας, κλονίζουν το φρόνημα του Στρατού, κλονίζουν το αίσθημα περί δικαίου και αξιοκρατίας και μη νομίζετε ότι αυτά δεν γίνονται αντιληπτά από το Στράτευμα ή από το Ναυτικό ή από την Αεροπορία. Όλα είναι στο φως.

Για να πάρουμε τα πράγματα από την αρχή, αυτό το νομοσχέδιο αναρτήθηκε στη διαβούλευση με μια άλλη, όμως, μορφή. Είχε καταφέρει το Υπουργείο σας – γιατί περί κατορθώματος, πρόκειται – να συμπεριλάβετε στο νομοσχέδιο απόρρητα στοιχεία για το σύστημα «Ερμής». Απτή απόδειξη της προχειρότητας, με την οποία χειρίζεστε θέματα εθνικής ασφάλειας. Όταν καταλάβατε τη γκάφα σας, αποσύρατε τις 1000 σελίδες, αλλά σας έμειναν οι υπόλοιπες σελίδες, για να προωθήσετε τα ρουσφέτια σας.

Κύριε Υπουργέ, εμείς περιμέναμε να μας φέρετε ένα νομοσχέδιο, που θα αποκαθιστούσε τις αδικίες, που έχουν υποστεί τα στελέχη των Ενόπλων Δυνάμεων, όπως έχετε πει κι εσείς και παραδεχθεί κατ' επανάληψη. Περιμέναμε, λοιπόν, να έχετε μεριμνήσει για την υλοποίηση της Απόφασης του Συμβουλίου της Επικρατείας για τη χορήγηση των δικαιούμενων αναδρομικών. Περιμέναμε να διασφαλίσετε, με όποιο κόστος, στις συντάξεις των εν αποστρατεία στελεχών, που εκτελούσαν επικίνδυνα καθήκοντα, όπως για παράδειγμα οι ιπτάμενοι όλων των Όπλων και των κατηγοριών, οι αλεξιπτωτιστές, Αξιωματικοί και λοιπά στελέχη, οι υπηρετούντες στα υποβρύχια και γενικά όλοι Αξιωματικοί των Ειδικών Δυνάμεων.

Στα στελέχη αυτά, με τη σύνταξη του Οκτωβρίου του 2017 και με εφαρμογή του άρθρου 3 του ν.4387/2016, επιβλήθηκε από την 1/6/2016 έως 31/12/2018 δραματική μείωση των συντάξεων τους, η οποία μαζί με τα αναδρομικά θα ανέλθει στο ποσό περίπου των 500 ευρώ μηνιαίως. Περιμέναμε, επίσης, να μην επιτρέψετε την εξομοίωση και την επί τω χείρω συνταξιοδοτική αντιμετώπιση των στελεχών των Ενόπλων Δυνάμεων έναντι των λοιπών υπαλλήλων του Ελληνικού Κράτους. Περιμέναμε να μην επιτρέψετε τη θέσπιση της προσωπικής διαφοράς παλιάς-νέας σύνταξης, την οποία πετσοκόβει το 4ο μνημόνιο από το έτος 2019. Περιμέναμε να μην επιτρέψετε ο Αρχηγός του Γενικού Επιτελείου να παίρνει λιγότερη σύνταξη από έναν απλό υπάλληλο του Ελληνικού Κράτους, οποιουδήποτε Υπουργείου. Σκεφτείτε, τι γίνεται προς τα κάτω με τα υπόλοιπα στελέχη, που ανήκουν στα δεκαπέντε επίπεδα διοίκησης.

Περιμέναμε να κάνετε όλα αυτά που υποσχεθήκατε. Περιμέναμε να αποκαταστήσετε τις αδικίες από τον νόμο Κατρούγκαλου. Αυτό που δεν περιμέναμε ήταν να παραδώσετε βορά τα στελέχη των Ενόπλων Δυνάμεων στον κ. Κατρούγκαλο. Εσείς είχατε δεσμευτεί δημόσια και μέσα από τις δηλώσεις σας, αλλά και ενώπιον των Επιτροπών, αλλά και της Ολομέλειας ότι θα υποστηρίξετε και θα στηρίξετε τα στελέχη των Ενόπλων Δυνάμεων.

Δυστυχώς δεν το είδαμε. Η θέση μας για τον κ. Κατρούγκαλο είναι δεδομένη και θα διορθωθούν οι στρεβλώσεις και οι αδικίες του νόμου. Εσείς, όμως, ενδιαφέρεστε να προωθήσετε τον κακώς εννοούμενο συνδικαλισμό στις Ένοπλες Δυνάμεις και μάλιστα, μέσω του παροικούντος συμβούλου στο γραφείο σας. Δεν είναι σωστό αυτό, κύριε Υπουργέ, από τη μια μεριά να είναι «παπάς» και από την άλλη μεριά να είναι «ζευγάς». Δεν γίνεται. Είναι ανόμοια τα αντικείμενα και θα πρέπει να τον αποσύρετε από την κυκλοφορία. Αυτό είναι προς το καλό του Στρατεύματος.

Εμείς, ως Νέα Δημοκρατία, ακολουθώντας μια υπεύθυνη πολιτική, αλλά και υπερασπιζόμενοι πάντα τα συμφέροντα των Ενόπλων Δυνάμεων, θα συμφωνήσουμε σε όσες διατάξεις κινούνται προς την σωστή κατεύθυνση. Έχουμε πλήρη εμπιστοσύνη στα στελέχη των Ενόπλων Δυνάμεων και το δηλώνουμε από αυτό το βήμα. Στην πολιτική ηγεσία, όμως, δεν έχουμε.

Κατά τη διάρκεια της συζήτησης θα προτείνουμε βελτιώσεις κάποιων άλλων διατάξεων, αλλά και θα καταψηφίσουμε ρουσφετολογικού τύπου διατάξεις και εξυπηρετήσεις ημετέρων.

Στο άρθρο 1, αν και συμφωνούμε γενικά με τη συγκεκριμένη διάταξη, προτείνουμε πλήρη εναρμόνιση με το νομικό καθεστώς, που ισχύει στα Σώματα Ασφαλείας, δηλαδή, να κρίνονται οι Αξιωματικοί και λοιπά στελέχη ευδοκίμως τερματίσαντες την σταδιοδρομία τους, ύστερα από 40 χρόνια υπηρεσίας ή μέχρι τα 60 έτη, ενώ εσείς υποστηρίζετε μέχρι τα 58 έτη.

Το άρθρο 2 αποτελεί μια καθαρά ψηφοθηρική διάταξη, όπου καθορίζεται η απονομή του αποστρατευτικού βαθμού Ανθυπολοχαγού και αντιστοίχων των άλλων Κλάδων των Ενόπλων Δυνάμεων, σε τιθέμενους σε αποστρατεία Εθελοντές και Εθελόντριες Μακράς Θητείας, αντί του βαθμού του Ανθυπασπιστού, που προβλέπεται μέχρι τώρα. Αλήθεια, κύριε Υπουργέ, με αυτή τη διάταξη συμφωνούν τα Γενικά Επιτελεία; Γιατί έχουμε την αίσθηση και την πληροφόρηση ότι έχουν εκφράσει αντιρρήσεις και γι' αυτό επιφυλασσόμεθα.

Έχετε υπολογίσει το σχετικό κόστος γι' αυτό; Γιατί – ευκαιρίας δοθείσης, μιας και μιλάμε για κόστη – οφείλουμε να επισημάνουμε ότι το Γενικό Λογιστήριο του Κράτους αποφεύγει να κοστολογήσει το κάθε άρθρο, αλλά κάνει μια ανάλυση, το τι αυτά αφορούν και ρυθμίζουν, ό,τι δηλαδή ακριβώς και η Αιτιολογική Έκθεση.

Στο άρθρο 3, προβλέπεται η ανάκληση στην ενέργεια χειριστών ειδικής μονιμότητας. Μιλάμε για Αξιωματικούς, ιπτάμενους χειριστές, που έχουν αποστρατευτεί εντός της προηγούμενης τριετίας. Μπορείτε να μας πείτε την χρηστικότητα αυτής της διάταξης; Θεωρούμε ότι είναι «φωτογραφική» για εξυπηρέτηση των ημετέρων. Αυτό αποδεικνύεται και από τον αριθμό των πέντε στελεχών, που καθορίζεται ότι μπορεί να επανέλθουν και το γεγονός ότι προσδιορίζεται η επάνοδος μόνο από τον Στρατό Ξηράς. Επίσης, από τη δυνατότητα επαναφοράς στην ενεργό υπηρεσία για τη συγκεκριμένη κατηγορία στελεχών από το έτος 2013, ενώ σύμφωνα με το άρθρο 1 του παρόντος νόμου για τα υπόλοιπα στελέχη προβλέπεται η επαναφορά μόνον όσων αποστρατεύτηκαν το έτος 2017. Αν περάσετε την συγκεκριμένη διάταξη, τουλάχιστον να την περάσετε όσο το δυνατόν πιο δίκαια, εναρμονίζοντάς την από την αρχή του έτους.

Στα άρθρα 8 και 9, για την αναθεώρηση διατάξεων του Κώδικα περί Οικονομικής Μέριμνας και Λογιστικού των Ενόπλων Δυνάμεων, επιδιώκεται να δοθεί η δυνατότητα αξιοποίησης του πλεονάσματος και ακατάλληλου πολεμικού υλικού, δηλαδή, μέχρι και τα αεροσκάφη. Δημιουργούνται όμως πολλά ερωτηματικά, όπως, με το 2ο εδάφιο της παρ.4 του αντικαταστιθέντος άρθρου 53, όπου θεσπίζεται – για πρώτη φορά και σε αντίθεση με κάθε νομοθετική διάταξη που αφορά σε προμήθειες του Δημοσίου – η προφορική πλειοδοτική δημοπρασία. Είναι ένα καινούργιο «εργαλείο», το οποίο για πρώτη φορά εισηγείται Υπουργός του ελληνικού Κράτους. Αυτή η νομοθετική ρύθμιση είναι αντίθετη με την Κοινοτική Οδηγία Μεροληψίας, Διαφάνειας, Τυπικότητας και Ανταγωνισμού. Αυτό δείχνει ότι είναι μια στημένη υπόθεση, η οποία πραγματικά έχει και ευάλωτες πλευρές.

Παρακαλώ, να μας πείτε ένα παράδειγμα προφορικής πλειοδοτικής δημοπρασίας. Πείτε μας, πόσες φορές νομοθετήσατε κατά παρέκκλιση των δημοσίων συμβάσεων και πόσες απευθείας αναθέσεις έχετε κάνει ως Υπουργός;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δημοσχάκη, όπως ξέρετε, αύριο το απόγευμα έχουμε την κατ΄ άρθρο συζήτηση. Σήμερα, συζητάμε επί της αρχής το νομοσχέδιο. Κάνατε μια σειρά από σημαντικές παρατηρήσεις, εκ μέρους της παράταξής σας και σας παρακαλώ, κλείστε την τοποθέτησή σας. Μην πάμε άρθρο – άρθρο, γιατί αυτό θα γίνει αύριο το απόγευμα.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Κύριε Πρόεδρε, θέλετε να βοηθήσουμε στην κατεύθυνση να βγει μια συνισταμένη χρήσιμη;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Απολύτως.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Λοιπόν, η Αντιπολίτευση τοποθετείται υπεύθυνα. Δεν σας ενδιαφέρει;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Και μένα με ενδιαφέρει και νομίζω ότι ενδιαφέρει και τον Υπουργό. Αλλά πέρασαν 7 λεπτά, στην αρχή της τοποθέτησής σας, στα οποία δε συζητήσαμε για το νομοσχέδιο. Τι θα κάνουμε τώρα; Σας παρακαλώ να γίνει μια καλύτερη διαχείριση του χρόνου σας και να ολοκληρώσετε.

ΑΝΑΣΤΑΣΙΟΣ ΔΗΜΟΣΧΑΚΗΣ (Εισηγητής της Νέας Δημοκρατίας): Εντάξει. Όσον αφορά στη σύσταση του Κοινού Σώματος Οικονομικών Επιθεωρητών και Εσωτερικών Υποθέσεων, θα ψηφίσουμε θετικά και θα συμμετέχουμε στη συζήτηση κατ’ άρθρο, μόνο εφόσον γίνει αποδεκτή η πρότασή μας για την διαχρονική στελέχωσή του, προκειμένου να έχει επιτυχία αυτός ο σημαντικός θεσμός των Ενόπλων Δυνάμεων. Διαφορετικά καταψηφίζουμε το σύνολο των άρθρων. Εάν δεν αποδεχθείτε την πρότασή μας, έχουμε να κάνουμε με μια ακόμα φωτογραφική διάταξη υπέρ παραγόντων. Αλλά ποίων; Εσείς το γνωρίζετε.

Η πρότασή μας είναι συγκεκριμένη και αναφέρει ότι τα στελέχη πρέπει να προέρχονται από τα ανώτατα Στρατιωτικά Εκπαιδευτικά Ιδρύματα της χώρας, δηλαδή την Στρατιωτική Σχολή Αξιωματικών Σωμάτων, εν προκειμένω, με φοίτηση στο Πανεπιστήμιο Μακεδονίας, με κατεύθυνση στην ελεγκτική επιστήμη, άμεσα από την επόμενη εκπαιδευτική χρονιά, ώστε αποφοιτώντας να έχουν διαμορφώσει, αφενός, χαρακτήρα άξιου Αξιωματικού και αφετέρου, να έχουν διαμορφώσει οικονομική ελεγκτική σκέψη και υποδομή και ανάλογο, με το αντικείμενο, πνεύμα.

Όσον αφορά στο άρθρο 16, σχετικά με την τοποθέτηση του αρμόδιου διευθυντού στην εν λόγω καινούργια υπηρεσία, διαφωνούμε με τις παρ. 3 και 4 και προτείνουμε την διαγραφή τους, γιατί είναι απόλυτα φωτογραφικές. Δεν τοποθετούν ως Διευθυντή τον αρχαιότερο Αξιωματικό από τους τρεις Κλάδους κατόπιν επιθυμία τους, ως είθισται, στην στρατιωτική δεοντολογία της Διακλαδικότητας.

Περνάμε στο άρθρο 27, το οποίο είναι κομμένο και ραμμένο στα μέτρα του παροικούντος συμβούλου σας. Σε αντίθεση με τον ισχύοντα νόμο ν.4407/2016, η συγκεκριμένη διάταξη αναγνωρίζει πλέον μόνο τις Ενώσεις σε επίπεδο Περιφερειακής Ενότητας, δηλαδή, σε επίπεδο νομών. Με τον τρόπο αυτό καταργούνται Ενώσεις, όπως αυτές της Θεσσαλίας, της Κεντρικής Μακεδονίας, της Ανατολικής Μακεδονίας, της Θράκης και της Ηπείρου, οι οποίες είχαν συμμορφωθεί στον νόμο σας και είχαν εναρμονίσει τα Καταστατικά τους, αλλά ήταν αντιπολιτευόμενες στην γνωστή Πανελλήνια Ομοσπονδία.

Επίσης καθορίζεται ότι ο χρόνος της θητείας του Προέδρου και του Γενικού Γραμματέα, λογίζεται ως χρόνος διοίκησης ειδικής υπηρεσίας. Δηλαδή, κάποιοι πρέπει να ξενυχτάνε, κύριε Υπουργέ, στα φυλάκια της προκάλυψης στον Έβρο, στο Καστελόριζο, στη Σαμοθράκη για να γράψουν χρόνο διοικήσεως, ενώ ο προνομιούχος σύμβουλός σας θα γράφει χρόνο διοίκησης μέσα από το γραφείο σας.

Με τον ν.4407/2016 προβλεπόταν ένας εκπρόσωπος της Πανελλήνιας Ομοσπονδίας, να συμμετέχει, ως παρατηρητής, στα κατά Κλάδο Συμβούλια Μεταθέσεων. Με την προτεινόμενη ρύθμιση δεν θα εκλέγεται, αλλά θα ορίζεται, για να είναι της απόλυτης αρεσκείας του συμβούλου.

Επίσης, η προτεινόμενη τροποποίηση αντί έστω να προβλέψει τη δυνατότητα των υφιστάμενων Ενώσεων Περιφερειών να τροποποιήσουν εκ νέου τα Καταστατικά τους, τις καταργεί αμέσως. Τέλος, δίνεται νέα προθεσμία τριών μηνών στην Πανελλήνια Ομοσπονδία Ενώσεων Στρατιωτικών, για να τροποποιήσει το Καταστατικό της, αφού δεν κατάφερε να το εναρμονίσει μέσα στην προθεσμία που προέβλεπε ο σχετικός νόμος, με ό,τι σοβαρές συνέπειες μπορούσε να έχει η αδράνεια και η απραξία αυτή.

Εμείς, ως Νέα Δημοκρατία, θέλουμε να βάλουμε σε μια άλλη βάση το συνδικαλισμό των Ενόπλων Δυνάμεων, γι' αυτό και προτείνουμε, κύριε Υπουργέ, να συσταθεί μια Διακομματική Επιτροπή για να εξετάσει το θέμα σε όλες τις παραμέτρους του, να δούμε τι ισχύει στους άλλους στρατούς του ΝΑΤΟ, να υπάρξει σύμπνοια και όχι αποκλεισμοί, όπως επιδιώκετε εσείς με το άρθρο 27.

Η Νέα Δημοκρατία δεν μπορεί να μπει στην ουσία της συζήτησης, λόγω ελλιπούς ενημέρωσης απ’ όλες τις διαδικασίες υλοποίησης του συνόλου των υπόψη συμβάσεων αντισταθμιστικών ωφελημάτων.

Κλείνοντας, θα ήθελα να αναφερθώ, κύριε Υπουργέ, σε δύο θέματα. Θέλω να μου πείτε, ακριβώς, τι συμβαίνει με το 2% σε ό,τι αφορά στην ποσόστωση των νεοκατατασσόμενων στρατευσίμων; Με ποια κριτήρια πήρατε αυτή την απόφαση; Πού τοποθετούνται από τους 35.000 το 2%; Έχετε καταστάσεις; Μπορείτε να μας τις παραδώσετε στη Βουλή; Εσείς μας λέγατε, όταν ξεκινήσατε ως Υπουργός Εθνικής Άμυνας, ότι θα γεμίζατε τον Έβρο με Στρατό.

Κύριε Υπουργέ, κλείνοντας, θα ήθελα να αναφερθώ στα συστατικά και στους πυλώνες που κρατούν τις Ένοπλες Δυνάμεις. Οι Ένοπλες Δυνάμεις θέλουν τη διακλαδικότητα, την οποία πραγματικά το ελληνικό Κράτος δεν μπόρεσε να πετύχει. Οι Ένοπλες Δυνάμεις θέλουν πειθαρχία. Οι Ένοπλες Δυνάμεις θέλουν φρόνημα, προκειμένου να πετύχουν και πάνω απ' όλα θέλουν εκπαίδευση. Σε μια περίοδο, που δεν έχουμε πόλεμο, βασικός πυλώνας είναι η εκπαίδευση. Θα πρέπει προς αυτή την κατεύθυνση να κινείται η πολιτική ηγεσία και πολύ περισσότερο φυσικά, η στρατιωτική ηγεσία και πιστεύω πως σας εισηγούνται προς αυτή την κατεύθυνση. Θα πρέπει όσο καιρό θα είσαστε Υπουργός Εθνικής Άμυνας να συντελέσετε με το παράδειγμά σας, ώστε αυτοί οι τέσσερις πυλώνες να προστατευθούν, διότι τα εξοπλιστικά προγράμματα δεν λύνουν το πρόβλημα της χώρας. Το έμψυχο υλικό είναι αυτό, που μπορεί να πετύχει αυτό, το οποίο όλοι μας επιδιώκουμε και θέλουμε. Σας ευχαριστώ πολύ.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Πρόεδρε, θα ήθελα να απαντήσω σε μια ερώτηση του κ. Δημοσχάκη, γιατί είναι πολύ σημαντική. Επειδή πρόκειται να έρθει εδώ μια τροπολογία για το πρόγραμμα «ΕΡΜΗΣ» και αυτό που διαβάσατε τότε ήταν η Σύμβαση. Τι απόρρητο υπάρχει στη Σύμβαση «ΕΡΜΗΣ»; Το μοναδικό απόρρητο που βλέπω εγώ και μπορεί να θεωρήσει κανείς είναι από το 1999 μέχρι 2017.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Βίτσα, σας παρακαλώ. Κύριε Δημοσχάκη, με συγχωρείτε που παρενέβη και ελπίζω να μην συνεχίσουμε σε αυτό το ύφος τις επόμενες παρεμβάσεις και από τους Εισηγητές και από τους συναδέλφους, διότι εδώ συζητάμε ένα από τα πιο σημαντικά νομοσχέδια, που έχει συζητήσει πρόσφατα η Βουλή σε σχέση με τις Ένοπλες Δυνάμεις και νομίζω ότι είναι σημαντικό να μείνουμε επί της ουσίας. Σας ευχαριστώ πολύ. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Σας ευχαριστώ, κύριε Πρόεδρε. Θέλω να απευθυνθώ, πριν ξεκινήσω την τοποθέτηση της Δημοκρατικής Συμπαράταξης για το συζητούμενο σχέδιο νόμου, στον παλιό συνάδελφο, στον Πάνο Καμμένο, κοιτώντας τον στα μάτια, θέλω να τον ρωτήσω: Την περασμένη Δευτέρα, αγαπητέ συνάδελφε, απευθυνόμενος σε άλλους 299 Βουλευτές, είπατε αλήθεια ή ψέματα σε ό,τι αφορά στον τρόπο που πληρώσατε τη δαπάνη σας στο Λονδίνο; Ναι ή όχι;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ακούστε, κύριε Λοβέρδο, επειδή εσείς είσαστε λογικός άνθρωπος και καταλαβαίνετε. Τι είπα στη Βουλή, για να τελειώνουμε με αυτή την ιστορία; Ότι χρησιμοποίησα την ίδια κάρτα, που είχα χρησιμοποιήσει στην περίφημη αγωγή που πλήρωσε ο Παπαχρήστος και κατέθεσα στο Booking την κράτηση του ξενοδοχείου, με τον αριθμό της κάρτας και το ποσό του συνόλου και εν συνεχεία, πλήρωσα από την τσέπη μου. Διαβάστε τα πρακτικά. Κατέθεσα και το κλείσιμο του δωματίου, που δέσμευσε το ποσό στην κάρτα, δηλαδή, χρέωσα την κάρτα μου και πλήρωσα από την τσέπη μου. Αυτό είπα στα πρακτικά. Απαντώ σε εσάς, γιατί ξέρω ότι έχετε καλή πρόθεση και δεν απαντώ σε άλλους, οι οποίοι διαβάζουν ανακοινώσεις εφημερίδων, που κατά βολή θέλουν να συντηρήσουν ένα θέμα.

Εάν θέλετε δε, κύριε Λοβέρδο, να σας πω κάτι. Δείτε τα πρακτικά και αυτό που κατέθεσα και θα δείτε ότι είναι η δέσμευση της κάρτας μου, που έκλεισα ιδιωτικώς κι όχι να πληρώσει το Δημόσιο, αλλά από την τσέπη μου, δεσμεύοντας το ποσό για ένα δωμάτιο, να μείνω με τη γυναίκα μου, γιατί είχαν βάλει παρακολούθηση κάτω από το άλλο δωμάτιο, τρεις ανθρώπους που φωτογράφιζαν από το πρωί μέχρι το βράδυ και εν συνεχεία, είπα ότι πλήρωσα από την τσέπη μου, όπου το ποσό αυτό αποδεσμεύτηκε από την κάρτα και το πήρα από τα μετρητά. Θέλετε να πάμε και παρακάτω;

Θα σας πω και το παρακάτω σε εσάς, γιατί ξέρω την πρόθεσή σας. Αν θέλετε να κάνουμε αυτή τη συζήτηση, να την κάνουμε κουτσομπολίστικη, αλλά εγώ θέλω να σας καταστήσω και κοινωνούς ότι προαναγγέλλεται από Twitter και δημοσιεύματα ότι το Σαββατοκύριακο ετοιμάζεται επίθεση με βίντεο εναντίον του ανήλικου παιδιού μου, με το οποίο θα «φρύξουμε» όλοι.

Σας το λέω, λοιπόν, ώστε να είσαστε και εσείς κοινωνοί και του υπολοίπου του θέματος, για να καταλάβετε, τι σημαίνει κάποιοι να στοχοποιούν πολιτικούς, όχι για τη δουλειά που κάνουν σαν πολιτικοί. Αν είχα δημόσιο χρήμα να με ελέγξετε μέχρι τέλους και να τσακίσετε. Σας απαντώ, λοιπόν, και για τις ιδιωτικές μου στιγμές, αλλά όλα έχουν ένα όριο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Υπουργέ, καταλαβαίνω την προσωπική σας αγανάκτηση, αλλά νομίζω ότι πρέπει κάποια στιγμή να τελειώσει αυτή η συζήτηση. Κάνω μια προσωπική έκκληση προς τον κ. Υπουργό ότι αν ξανααναφερθεί από κάποιον από τους συναδέλφους εδώ αυτό το θέμα, να μην απαντήσει. Δώσατε μια απάντηση, ας προχωρήσουμε σε αυτό το σημαντικό νομοσχέδιο.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Κύριε Πρόεδρε, εσείς, επειδή είσαστε εδώ τρία χρόνια ή όσο είσαστε, τρία χρόνια με υπουργία Πάνου Καμμένου στο Υπουργείο Εθνικής Άμυνας, η Επιτροπή Εξωτερικών Υποθέσεων και Εθνικής Άμυνας έχει δει τη στάση και των κομμάτων και των Βουλευτών των κομμάτων και ξέρει για θέματα εξωτερικής πολιτικής και άμυνας τι στάση κρατάει αυτή η Επιτροπή. Δεν πρέπει, λοιπόν, εσείς να κόπτεστε να διακόπτετε συζητήσεις, ειδικά, όταν βγάζουν μια άκρη – καλή ή κακή δεν την κρίνω, αλλά βγάζουν μια άκρη – και να παρεμβαίνετε, διακόπτοντας. Εγώ όσο χρόνο καταναλώνεται γι’ αυτή τη συζήτηση είτε ομιλώ εγώ είτε μιλάει ο Υπουργός, δέχομαι να μου τον αφαιρέσετε από τον χρόνο των 15 λεπτών. Πάμε, λοιπόν, να συζητήσουμε κάτι σοβαρό και δεν χρειάζεται να παρεμβαίνετε.

Εγώ, κύριε Υπουργέ, δεν διάβασα τα πρακτικά. Όμως, σας άκουσα. Ήμουν μέσα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχω μαζί μου τα πρακτικά, ελάτε να τα δείτε.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Δεν θέλω να δω τίποτα. Επίσης, έγινα κοινωνός, όπως όλοι οι Βουλευτές και των δημοσιευμάτων μετά τη συζήτηση. Αυτό, λοιπόν, το έφερα ως θέμα εδώ και πήρα την απάντηση που πήρα από εσάς. Δέχομαι την απάντηση ως προς την απάντηση που δόθηκε. Το περιεχόμενο της απάντησης θα το δω και στις επόμενες ημέρες των συνεδριάσεων εδώ είμαστε, αλλά και στην Ολομέλεια, εδώ είμαστε. Προς ώρας εγώ προχωρώ σεβόμενος και τους Αξιωματικούς που είναι στην Αίθουσα αυτή.

Τώρα, και στο προηγούμενο σχέδιο νόμου που έφερε το Υπουργείο Εθνικής Άμυνας – νομίζω ότι εσείς ήσασταν Πρόεδρος – πάλι λέγατε καλά λόγια ότι είναι ένα σχέδιο νόμου σοβαρό και κάθε φορά ό,τι και να έρχεται εδώ, θα είναι το πιο σοβαρό για σας, κύριε Πρόεδρε. Είναι δική σας γνώμη.

Εγώ έχω να πω τα εξής: Δεν έχουμε επί της αρχής κάποια αντίρρηση, που να την διατυπώσουμε εδώ με την απαραίτητη τεκμηρίωση και την κατάλληλη για τα άρθρα 1 έως 7, που αναφέρονται σε εσωτερικά θέματα του Προσωπικού και των δομών των Ενόπλων Δυνάμεων και η ολοκληρωμένη τοποθέτησή μας για τα άρθρα 1 έως 7, επί της αρχής των άρθρων θα γίνει, αφού ακούσουμε τους φορείς, αύριο το πρωί.

Δεύτερη παρατήρηση. Από τα άρθρα 10 έως και 23, εισάγεται η εν ταυτώ λειτουργία επιθεωρητών που σχετίζονται με τα θέματα διαφθοράς εσωτερικών υποθέσεων των Ενόπλων Δυνάμεων και της σχετικής υπηρεσίας. Το ερωτηματικό μας για τις ιδρυόμενες 7 νέες θέσεις είναι πάγιο ερωτηματικό, τίθεται και εδώ. Δεν είναι και πάρα πολλές, αλλά είναι επτά. Γιατί τις έχετε ανάγκη αυτές τις 7 θέσεις; Δεν μπορούμε να πούμε και κανείς συνάδελφος και κανένα κόμμα, έχω την άποψη, δεν θα διατυπώσει επί της αρχής διαφωνία για το θέμα αυτό, αλλά, κατά την ανάπτυξη της συζήτησης, θα καταλάβουμε κατά πόσο η παρέμβαση αυτή είναι μια παρέμβαση που μπορεί να αποβεί στην πράξη χρήσιμη ή όχι.

Για το άρθρο 26, που, παρότι άρθρο θέτει ένα γενικότερο θέμα, που μπορεί κανείς να αναφερθεί. Εκ των υστέρων νομιμοποίηση δαπανών. Το έχω κάνει και εγώ, με το Ι.Κ.Α. για προηγούμενες καταστάσεις, αλλά το να λες νομιμοποιώ τις δαπάνες από τη στιγμή, που θα δημοσιευτεί αυτός ο νόμος και πριν, είναι λάθος και θέτει θέμα. Νομιμοποιώ τις δαπάνες, αλλά τις νομιμοποιώ με συγκεκριμένη ημερομηνία, γιατί αυτό το σχέδιο νόμου μπορεί να κρατήσει. Γιατί αυτή η προβολή προς το μέλλον; Δεν είναι σωστό θέμα και είναι ένα θέμα που, επί της αρχής, πρέπει να ακουστεί ως σοβαρό.

Το τελευταίο θέμα που έχω να θίξω είναι και ευαίσθητο. Αντισταθμιστικά οφέλη – το άρθρο 30 – που αφορούν σύμβαση του 1999. Τα 18 χρόνια δημιουργούν προβληματισμούς. Όμως, έχουμε την πολύ υπεύθυνη στάση του κ. Θεοχαρόπουλου στην Επιτροπή Εξοπλισμών, όπου δέχθηκε, μαζί και με άλλα κόμματα της αντιπολίτευσης, αυτό το θέμα να παραπεμφθεί στην Ολομέλεια, δηλαδή, στη Βουλή, κατά την άσκηση του νομοθετικού αυτής έργου, Επιτροπή και Ολομέλεια. Δεν είπαμε «ναι» στο περιεχόμενο, είπαμε «ναι» στη διαδικασία ότι πρέπει να έρθει εδώ, γι' αυτό να μην υπάρξουν παρεξηγήσεις για την στάση της Δημοκρατικής Συμπαράταξης. Τώρα, ήρθε εδώ και πρέπει να το ξεψαχνίσουμε το άρθρο 30, για να κάνουμε μια καλή επιλογή. Και εγώ και ο συνάδελφος Θεοχαρόπουλος στις επόμενες συνεδριάσεις θα είμαστε πάρα πολύ διεξοδικοί. Εάν η ουσία των ρυθμίσεων δεν υπηρετεί το πνεύμα, βάσει του οποίου ο Υπουργός στην Επιτροπή Εξοπλισμών είπε ότι έχει αυτό το θέμα και του υπεδείχθη και από τα κόμματα της αντιπολίτευσης, ως δοκιμότερος τρόπος, ο τρόπος της νομοπαρασκευαστικής διαδικασίας, αν από την ουσία των διατάξεων αυτό δεν αποδειχθεί, θα κρατήσουμε τη στάση, που πρέπει να κρατήσουμε. Επομένως, το άρθρο 30 δημιουργεί προβληματισμό, αλλά είναι και ένα άρθρο, που θέλει συζήτηση εδώ, για να καταλήξουμε στο «ναι» ή στο «όχι».

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Πρόεδρε, θα ήθελα να κάνω μια διευκρίνιση. Δεν δημιουργούμε καινούργιες θέσεις, μετατάξεις κάνουμε. Στα πλαίσια της διακλαδικότητας φεύγουν από το ένα Επιτελείο και έρχονται στο άλλο. Δεν είναι παραπάνω θέσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα να κάνω μια πολύ μικρή παρατήρηση στον κ. Λοβέρδο. Όντως, εξελέγην πρόσφατα στη Βουλή, αλλά ξέρω και την ευγένεια και την ευπρέπεια και το πώς πρέπει να γίνονται οι συζητήσεις. Δεν λέω ότι βγήκατε εκτός ορίων εσείς, αλλά προσπάθησα να κρατήσω μέσα στα θεσμικά μου καθήκοντα μια συζήτηση που είναι ευπρεπής και εντός ύλης. Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου - Χρυσή Αυγή): Ευχαριστώ, κύριε Πρόεδρε. Βλέπουμε άλλο ένα νομοσχέδιο του Υπουργείου Εθνικής Άμυνας, που στην ουσία δε δίνει ουσιαστικές λύσεις στα προβλήματα, που υπάρχουν στις Ένοπλες Δυνάμεις. Όσον αφορά στα ζητήματα προσωπικού εισάγονται κάποιες ρυθμίσεις για θέματα που αφορούν στη δυνατότητα οικειοθελούς βραχείας παραμονής στις τάξεις των Ενόπλων Δυνάμεων, που έχουν θεμελιώσει συνταξιοδοτικό δικαίωμα και επιθυμούν να παρατείνουν την παραμονή τους, συνεχίζοντας να προσφέρουν τις υπηρεσίες τους και να συνεισφέρουν.

Επίσης, εισάγονται ρυθμίσεις που αφορούν στον καθορισμό των όρων και προϋποθέσεων για την απονομή του αποστρατευτικού βαθμού Αξιωματικών των ΕΜΘ, καθώς και ρυθμίσεις που στοχεύουν στην αποκατάσταση στρεβλώσεων που αφορούν στη βαθμολογική εξέλιξη συγκεκριμένων κατηγοριών Αξιωματικών προέλευσης Ανώτερων Στρατιωτικών Σχολών Υπαξιωματικών. Με την πρώτη ματιά, όποιος βλέπει τα συγκεκριμένα κεφάλαια του νομοσχεδίου πιστεύει ότι κάποια θέματα θα λύνονται. Όμως, στην πράξη, τι κάνουμε; Για παράδειγμα, στο άρθρο 1, σχετικά με ειδικές κατηγορίες Αξιωματικών εκτός οργανικών θέσεων, θα θέλαμε να μάθουμε, αν θα αυξηθούν οι Ανώτεροι και Ανώτατοι Αξιωματικοί; Θα αυξηθεί ο μέσος όρος ηλικίας των εν ενεργεία με αυτό το θέμα; Όσον αφορά στον αποστρατευτικό βαθμό των ΕΜΘ, πιστεύουμε ότι αδικίες στους ΕΜΘ συνεχίζουν να υπάρχουν και υπάρχουν ήδη πάρα πολλά προβλήματα. Ένα από αυτά, που δεν έχει ακόμα διευθετηθεί, είναι ο χρόνος ασφάλισης τους στο Ι.Κ.Α. - ΕΤΑΜ.

 Επίσης, τροποποιείται το άρθρο 27 του ν.3383/2010, όπου πάλι η μεταχείριση και η εξέλιξη των Αξιωματικών, που κατατάχθηκαν το 1990 και που προέρχονται από την ΑΣΣΥ, δημιουργεί προβλήματα, όπως υπήρχε και στη διαβούλευση όλους αυτούς τους μήνες.

Με το δεύτερο Κεφάλαιο παρέχεται η δυνατότητα αξιοποίησης κινητών περιουσιακών στοιχείων του Υπουργείου Άμυνας. Ποια είναι τα πλεονάζοντα; Ποια θα θεωρηθούν μη επιχειρησιακά αναγκαίος εξοπλισμός; Και μάλιστα, σύμφωνα με το άρθρο 9, «πολεμικό υλικό ειδικά σχεδιασμένο ή προσαρμοσμένο για στρατιωτικούς σκοπούς». Δηλαδή, μέσα σε αυτά μπορεί να είναι η πώληση των F-16 Block 30; Επίσης, θα είναι οι σφαίρες των 7,62 mm; Είχατε πει κι εσείς ότι όταν θα πλησιάζει το χρόνο λήξης το συγκεκριμένο διαμέτρημα, θα κοιτάξετε να τις πουλήσετε σε τρίτη χώρα. Μήπως συμφέρει καλύτερα η αναγόμωση;

Στο τρίτο Κεφάλαιο σχετικά με τη σύσταση Κοινού Σώματος Οικονομικών Επιθεωρητών και τη σύσταση Υπηρεσίας Εσωτερικών Υποθέσεων, όποιος το δει αυτό με την πρώτη ματιά θα πει ότι ίσως να χρειάζεται μια αναβάθμιση και εκσυγχρονισμό το συγκεκριμένο σύστημα των Ενόπλων Δυνάμεων. Όμως, γεννιούνται κάποια ερωτήματα, όπως: Δεν υπήρχαν συγκεκριμένες Διευθύνσεις και στα τρία Όπλα αυτή τη στιγμή; Δεν κάλυπταν τις ανάγκες των Ενόπλων Δυνάμεων οι Διευθύνσεις που υπήρχαν; Δεν παρήγαγαν συγκεκριμένο έργο ή υπήρχαν κενά; Δεν υπήρχαν και δεν υπάρχουν θεσμοθετημένοι μηχανισμοί ελέγχων; Γιατί χρειαζόμαστε ένα Κοινό Σώμα Επιθεωρητών;

Στο τέταρτο μέρος του σχεδίου νόμου περνάμε στο επίμαχο άρθρο 27. Πιστεύαμε ότι με τον προηγούμενο νόμο, που είχαν συμμορφωθεί όλοι και υπήρχε και απόφαση της Ολομέλειας του Αρείου Πάγου, ότι δεν θα υπήρχε ξανά κάποια πρόθεση πάνω στις στρατιωτικές ενώσεις και γενικά, σε όλο αυτό το κομμάτι των Ενόπλων Δυνάμεων.

Όμως, αυτό που βλέπουμε είναι ότι ισχυροποιείται η θέση της ΠΟΕΣ. Δίνετε, ας πούμε, υπερεξουσίες στην ΠΟΕΣ και σε συγκεκριμένους ανθρώπους και υποβαθμίζετε τις περιφερειακές ενώσεις. Στην ουσία, οι περιφερειακές ενώσεις δεν θα υπάρχουν, όπου με δικό σας νόμο, με τον 4407, είχαν συμμορφωθεί και είχαν εναρμονίσει τα καταστατικά τους.

 Επιπλέον, η απόφαση του Αρείου Πάγου ισχύει; Γιατί αν προσφύγουν αυτή τη στιγμή στον Άρειο Πάγο, τι θα γίνει; Μήπως βγει το συγκεκριμένο άρθρο αντισυνταγματικό; Τα έχετε κοιτάξει αυτά; Ο Άρειος Πάγος έχει αναγνωρίσει το δικαίωμα των στρατιωτικών να συνιστούν και να συμμετέχουν σε απλά αστικά σωματεία. Και φυσικά, σε όλο αυτό το άρθρο κεντρικό ρόλο, ξαναλέω, θα έχει η ΠΟΕΣ. Και γι' αυτό όλοι φωνάζουν και μιλάνε ότι είναι ένα φωτογραφικό άρθρο και υπάρχει πληθώρα αρθρογραφία πάνω σε αυτό το θέμα για την ΠΟΕΣ.

Όσον αφορά στο άρθρο 27, για τα αντισταθμιστικά ωφελήματα, το οποίο είναι ένα πάρα πολύ μεγάλο κομμάτι, εδώ θα θέλαμε να καταθέσουμε την πρότασή μας. Η πρότασή μας είναι η εξής. Αναθεώρηση του θεσμού των αντισταθμιστικών, με στόχο τη σημαντική αύξηση του ποσοστού εθνικής προστιθέμενης αξίας στις συμβάσεις παραγωγής, συμπαραγωγής και συνανάπτυξης, με στόχο την απόκτηση τεχνογνωσίας σε τομείς υψηλής τεχνολογίας.

Επειδή υπάρχουν ακόμα ήδη κάποια που τρέχουν και είναι εν εξελίξει, αυτό λέμε αυτή τη στιγμή ότι ήδη υπάρχουν. Γενικά βλέπουμε ότι φέρνετε ένα νομοσχέδιο, το Υπουργείο Άμυνας, το οποίο δεν λύνει τα προβλήματα της καθημερινότητας των Ενόπλων Δυνάμεων. Ζητάμε να ξαναδείτε το άρθρο 27 και καταψηφίζουμε επί της αρχής.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει η κ. Κανέλλη.

ΛΙΑΝΑ ΚΑΝΕΛΛΗ (Ειδική Αγορήτρια του Κομμουνιστικού Κόμματος Ελλάδος): Λυπάμαι, που δεν είναι εδώ ο Υπουργός. Τέλειωσαν τα προσωπικά και προφανώς, δεν υπάρχει ενδιαφέρον για τις θέσεις των άλλων κομμάτων. Έχουν προαναγγελθεί και οι ρυθμίσεις. Δεν υποτιμώ εσάς, κύριε Βίτσα, αλλά επειδή εσείς δεν αναφερθήκατε σε ατομικά ζητήματα, ας φάω κι εγώ μισό λεπτό.

Να πω πάντως σε όλους τους ενδιαφερόμενους ότι σήμερα απεργούν οι δημοσιογράφοι. Δεν υπάρχουν κάμερες, δεν μεταδίδεται τίποτα, οπότε ό,τι διαρρεύσει από αύριο, μην το ρίξετε στους «αλήτες, ρουφιάνους δημοσιογράφους», θα είναι διαρροές από τα εσωτερικά sms της υπαρχούσης αιθούσης, για να είμαστε σαφείς.

Δηλαδή, η πηγή πληροφοριών αποκλείεται να είναι οι δημοσιογράφοι. Δεν είναι εδώ σήμερα, δεν είναι κανένας. Υπάρχει απεργία. Αυτό προς επισήμανση καθαρά ειδησεογραφική.

Δεν θα αναφερθώ στα περιεχόμενα, γιατί το ξέρετε όλοι το περιεχόμενο, να μην φάω χρόνο, να πάω στην ουσία.

Το κομμάτι του νομοσχεδίου, που αφορά στο προσωπικό των Ενόπλων Δυνάμεων. Σε ποιον αναφέρεστε; Δηλαδή, αναφέρεστε σε στελέχη, τα οποία ορκίζονται πανηγυρικά «πίστη και αφοσίωση μέχρι της τελευταίας ρανίδος του αίματός μου στη σημαία» κ.τ.λ.. Δηλαδή, Αφγανιστάν, Ιράκ, Κόσοβο, Συρία, ΝΑΤΟ, Ευρωπαϊκή Ένωση, αυτά είναι μέχρι τελευταίας ρανίδος. Με πρόσχημα το κλασικό «συμβατικές υποχρεώσεις και συνέχεια του Κράτους». Δηλαδή, μεταξύ μας, για ποιο λόγο; Επί της αρχής, μιλάμε. Να θυσιαστούν τα στελέχη των Ενόπλων Δυνάμεων, για να υπερασπιστούν συμφέροντα ντόπιου, ξένου κεφαλαίου, ΗΠΑ και Ευρωπαϊκής Ένωσης; Αυτή είναι η γεωστρατηγική μας αναβάθμιση, εδώ;

Η θέση του Κ.Κ.Ε. είναι διαχρονικά ξεκάθαρη. Η διάθεση χιλιάδων Ελλήνων Αξιωματικών, Υπαξιωματικών και οπλιτών των Ενόπλων Δυνάμεων σε δυνάμεις ταχείας επέμβασης του ΝΑΤΟ και σε άλλους σχηματισμούς δεν αφορά στην προστασία των κυριαρχικών δικαιωμάτων. Εκείνο που γνωρίζουμε καλά και το ξέρει και κάθε στέλεχος των Ενόπλων Δυνάμεων είναι ότι οι Αξιωματικοί ανερχόμενοι στην στρατιωτική ιεραρχία και προσεγγίζοντας τους αποστρατευτικούς βαθμούς, αντιμετωπίζουν με δέος το ενδεχόμενο να αποστρατευτούν. Και αυτό, γιατί υπάρχει γιγάντια διαφορά μεταξύ μισθού και σύνταξης, ειδικά όπως έχει διαμορφωθεί με τους τελευταίους νόμους της Κυβέρνησης ΣΥΡΙΖΑ-ΑΝΕΛ.

Εκεί έχει φτάσει η πολιτική του ελληνικού Κράτους, της ελληνικής Πολιτείας για τους Έλληνες Αξιωματικούς, αντί να φεύγουν με μια αξιοπρεπή σύνταξη μετά από τριάντα χρόνια δύσκολης υπηρεσίας να πάνε να δουν τις οικογένειές τους, που δεν τις έβλεπαν τριάντα χρόνια, αναγκάζονται να μείνουν και οδηγούνται στην «οικειοθελή» παραμονή τους στο στράτευμα, για να μπορέσουν να ζήσουν με στοιχειώδη αξιοπρέπεια και να γεφυρώσουν τη διαφορά μεταξύ μισθού και σύνταξης, για να μην κοροϊδευόμαστε πίσω από το δάχτυλό μας.

Φέρτε ένα νομοσχέδιο, που να βελτιώνει την σύνταξη των Αξιωματικών των Ενόπλων Δυνάμεων. Εφαρμόστε τις αποφάσεις του Συμβουλίου της Επικρατείας, δώστε τους στην δυνατότητα να ζουν με αξιοπρέπεια και θα το ψηφίσουμε με τα μπούνια.

Στο νομοσχέδιο περιλαμβάνονται ρυθμίσεις που αφορούν στην οικονομική αξιοποίηση της περιουσίας της κινητής των Ενόπλων Δυνάμεων. Ακούγοντάς το κάποιος έτσι ξεκομμένα, φαντάζει πολύ ωραίο. Εντάξει, έχουμε παλιά, έχουμε περισσευούμενα, να τα ξεφορτωθούμε, ελπίζω όχι με διαδικασίες που να θυμίζουν εμπορία όπλων που ξεκινάει από strap και καταλήγει ενδεχομένως σε κάποια άλλα χέρια εκεί, που δεν πρέπει.

 Αλλά, για τι μιλάμε; Μιλάμε για άρματα; Πιθανόν. Δεν ξέρω, εσείς θα μας πείτε. Αεροπλάνα; Τανκς; Κανόνια; Πυραύλους; Σφαίρες; Βλήματα; Αυτά για τα οποία έχει δώσει και την τελευταία ρανίδα του αίματός του ο ελληνικός λαός, για να τα πληρώσει, αυτά τώρα ξαφνικά περισσεύουν. Άμα ξαφνικά περισσεύουν, πρέπει κάποιος να σκεφτεί, πώς γίνεται να σου δίνουν συγχαρητήρια μετά την τελευταία σύσκεψη που έγινε για το ποιες και πόσες χώρες δίνουν πόσο πρέπει από το ακαθάριστο εθνικό προϊόν τους και από τον προϋπολογισμό τους και μόνο η Ελλάδα και η Εσθονία δίνουν το 2%; Παίρνουμε συγχαρητήρια και μόλις πάρουμε τα συγχαρητήρια που πήρε ο Υπουργός Εθνικής Άμυνας, έρχεται ξαφνικά καπάκι η πρόταση για αναβάθμιση των F-16, του ενός, του αλλουνού… Με το αζημίωτο το κομπλιμέντο.

Είναι πολύ ωραίο να σου λένε «ευχαριστούμε πάρα πολύ για τις ένοπλες δυνάμεις σας εκεί, που ήσαστε σε πολύ μεγάλη κρίση και δεν έχετε να φάτε, μπράβο που μας δίνετε το 2%». Και αφού τους δώσουμε το 2%, φέρε και τα συμβόλαια τώρα για αναβαθμίσεις. Πού πάνε τα χρήματα, λοιπόν; Πάνε τα χρήματα εκεί, που πρέπει.

Στην περίπτωση της Ελλάδος, πάντως, που ξοδεύει μεγάλο μέρος του προϋπολογισμού της για την αγορά οπλικών συστημάτων, είμαστε βέβαιοι ότι δεν υπάρχει καμία σύγκριση με τις πραγματικές ανάγκες της χώρας. Δεν αμφιβάλλουμε ότι οι Αξιωματικοί, ειδικά αυτοί που υπερασπίζονται τα σύνορα της χώρας, που βρίσκονται σε παραμεθόριες περιοχές, που έχουν ζητήματα επάνδρωσης και εξοπλισμού των Μονάδων που διοικούν, έχουν απαίτηση για καλύτερα οπλικά συστήματα, για καλύτερα όπλα, για καλύτερες μεθόδους, για μια σειρά από πράγματα. Αλλά, η αναβάθμιση μυρίζει από μακριά εκμετάλλευση τυπικών τηρητών του 2%, που δεν το κάνουν άλλες χώρες πολύ πλουσιότερες του ΝΑΤΟ, για να ωφεληθεί, όχι τα ελληνικά σύνορα, όχι ο ελληνικός λαός, αλλά τα μεγάλα εξοπλιστικά συμφέροντα που συγκρούονται.

Εδώ έχουμε Ρωσία, Γαλλία, Αγγλία, Ηνωμένες Πολιτείες να «σφάζονται στην ποδιά λαγών», που ακόμα και όταν δεν έχουν να φάνε – σαν την ελληνική Πολιτεία και κοινωνία και Κράτος – μπορούν να διαθέσουν τα πάντα για εξοπλισμούς που δεν αφορούν ντε και καλά την ελληνική υπεράσπιση συμφερόντων και Επικράτειας.

Λοιπόν, άμα προχωρήσουμε, θα έχουμε να πούμε πολλά περισσότερα στα άρθρα. Θα δούμε ότι το αποτέλεσμα των ανταγωνισμών και των επιχειρηματικών μεθοδεύσεων περιλαμβάνει και κάτι άλλο, το οποίο είναι σύνηθες και το οποίο το ακούμε και πολύ συχνά εντός και εκτός του ελληνικού Κοινοβουλίου, η διαρκής αποκάλυψη σκανδάλων της μιας πολυεθνικής από την άλλη. Πήξαμε στην αποκάλυψη σκανδάλων. Αυτά όμως δεν είναι για την κάθαρση. Μην πουλάμε φύκια για μεταξωτές κορδέλες στον Έλληνα πολίτη, ο οποίος σφαδάζει αυτή τη στιγμή κυριολεκτικά από πείνα, φτώχεια και υπερφορολόγηση και από καταπάτηση ατομικών, εργασιακών και άλλων δικαιωμάτων.

Μην υποκρινόμαστε. Δεν τους πήρε ο πόνος να καθαρίσουν το σύμπαν. Οι αμερικανικές εταιρείες με ευρωπαϊκές εταιρείες, δηλαδή, οι πολυεθνικές αμερικανικές με ευρωπαϊκές πολυεθνικές, όπως έγινε και με την Siemens, όταν το αποφάσισαν οι Αμερικανοί.

Στο άλλο κομμάτι, το πολύ βαθύ, φαίνεται και στη δική σας Κυβέρνηση ένας σκοπός να διαιωνίσετε αυτό το status quo, που υπάρχει. Να λέτε ότι θα αλλάξουν τα πράγματα, επειδή θα φέρετε αυτό το νομοσχέδιο. Δηλαδή, μίζες, εκβιασμοί, κατασπατάληση του ιδρώτα του λαού μας, που σέρνεται στους διαδρόμους των υπουργείων. Αυτό, σε τι αφορά; Αφορά στις πολυεθνικές και στους ανταγωνισμούς τους, δεν πρόκειται να σταματήσει, επειδή φέρατε εσείς εδώ ένα νομοσχέδιο με επιθεωρητές. Αλλού παίζονται τα μεγάλα παιχνίδια. Εδώ παρέχεται άλλοθι κοινοβουλευτικής κάλυψης για την εξυπηρέτηση αλλοτρίων συμφερόντων.

Όσον αφορά στο συνδικαλισμό. Το Κ.Κ.Ε. υποστηρίζει το δικαίωμα κάθε κατηγορίας στρατιωτικών να συνδικαλίζονται, να συστήνουν ενώσεις, για να προβάλουν τα προβλήματά τους και να διεκδικούν τη λύση τους. Εάν θυμάστε καλά, με βάση αυτή την τοποθέτηση το 2016, στη συζήτηση του αρχικού νόμου, εμείς θεωρήσαμε ότι ήταν ένα βήμα μπροστά προς αυτή την κατεύθυνση και ότι οι ενώσεις, που προβλέπει, μπορεί να αποτελέσουν εφόδιο για τις διεκδικήσεις των στρατιωτικών, γι' αυτό και ψηφίσαμε τότε υπάρχει υπέρ στο σχετικό άρθρο, καταθέτοντας συγχρόνως και τις παρατηρήσεις και τις ενστάσεις μας.

Από την ψήφιση του ν.4407/2016 μέχρι σήμερα, πώς λειτούργησε στην πράξη ο συνδικαλισμός στις Ένοπλες Δυνάμεις; Τι αντελήφθησαν οι εν ενεργεία στρατιωτικοί από τότε μέχρι σήμερα, να σας πούμε εμείς. Οι στρατιωτικοί είδαν αυτό που έβλεπαν απ’ όλες τις προηγούμενες κυβερνήσεις, δηλαδή τα κόμματα τους εν χορώ, μαζί και η Χρυσή Αυγή, να επισείεται δεκαετίες τώρα τον κίνδυνο του άκρατου κομματισμού στην πράξη. Σε ένα χρόνο ισχύος οι στρατιωτικοί είδαν ενώσεις να πηγαίνουν και να έρχονται, είδαν καινούργιες ομοσπονδίες να συστήνονται, είδαν δικαστικούς αγώνες. Αυτά είδαν με τον νόμο.

Να έρθουμε σε μια πραγματικότητα. Οι πρώτοι διδάξαντες, Νέα Δημοκρατία και ΠΑ.ΣΟ.Κ., μετά ΣΥΡΙΖΑ και ΑΝΕΛ, οι δεύτεροι, επιμένετε στο μη κομματισμό των Ενόπλων Δυνάμεων. Δεν είναι ο συνδικαλισμός που έφερε τα κόμματα στις Ένοπλες Δυνάμεις. Αυτό να το παραδεχτούμε, τουλάχιστον σήμερα. Είμαστε ώριμοι, μεγαλώσαμε, είμαστε όλοι μεγάλα παιδιά. Είναι τα κυβερνητικά κόμματα, που μέσα στις Ένοπλες Δυνάμεις εξακολουθούν να θεωρούν το προσωπικό των Ενόπλων Δυνάμεων κομμάτι του κομματικού τους φέουδου. Η πολιτική υπάρχει και στο στράτευμα και σε όλη μας τη ζωή.

Άρα, δεν είναι η πολιτική που μπαίνει στις Ένοπλες Δυνάμεις και είναι κακό. Δεν είναι κακό να υπάρχει πολιτική μέσα στις Ένοπλες Δυνάμεις, είναι κακό να υπάρχει ιδιοτελής πολιτική. Έτσι, βρήκαμε τον «μπαμπούλα» του κομματισμού τώρα, για να χτυπάμε το συνδικαλισμό, ενώ στην πραγματικότητα, τι θα σας πείραζε να ξεφύγουμε από την πεπατημένη, ΕΟΚ, ΝΑΤΟ, όλα αυτά, μήπως και διαρρεύσει κάποια άλλη ιδέα στο στράτευμα, δια του συνδικαλισμού, μπας και ακουστεί το Κ.Κ.Ε., μπας και υπάρξουν τίποτα ενώσεις, που ανοίξουν το μυαλό τους προς τα πέρα.

Εμφανίζεται και η Χρυσή Αυγή να ενδιαφέρεται πάρα πολύ για τα δικαιώματα των στρατιωτικών, αλλά διαφωνεί με το συνδικαλισμό στις Ένοπλες Δυνάμεις. Δεν αποκλείεται να φτιάξει και μια δική της ένωση, ήδη, έχει δικούς της ανθρώπους σε διάφορες ενώσεις.

Καταλαβαίνουμε ότι θέλετε να αποφύγετε, εσείς, ως ΣΥΡΙΖΑ, τον έλεγχο της ομοσπονδίας σε ό,τι αφορά στην παρ.1, που αφαιρεί τη δυνατότητα ίδρυσης ενώσεων περιφερειών, περιορίζοντάς τες μόνο σε ενώσεις περιφερειακών ενοτήτων. Ποιος είναι ο λόγος; Σκοπιμότητα. Θέλετε να αποφύγετε τον έλεγχο της ομοσπονδίας από τη Νέα Δημοκρατία και έτσι προχωράτε στον περιορισμό και την κατάτμηση της εκπροσώπησης από περιφέρειες, σε περιφερειακές ενότητες.

Εμείς συμφωνούμε να υπάρχει μια ομοσπονδία. Όλες οι πρωτοβάθμιες ενώσεις να εντάσσονται σε αυτή. Όταν εκεί όπου υπηρετεί ο στρατιωτικός, δεν υπάρχει σωματείο, μαζί με άλλους να φτιάχνεται νέα ένωση και να εγγράφονται νέα μέλη. Τώρα, ποιος θα έχει τον έλεγχο; Το Κ.Κ.Ε. δεν το ενδιαφέρει. Σιγά, μην μπούμε να κάνουμε το διαιτητή μεταξύ Νέας Δημοκρατίας και ΣΥΡΙΖΑ - ΑΝΕΛ, ποιος θα έχει τον έλεγχο στην Ομοσπονδία. Στο κάτω - κάτω της γραφής υπάρχει μια ιστορία που την πολέμησε χρόνια η Νέα Δημοκρατία, με νύχια και με δόντια, όταν ήταν κυβέρνηση, σε σχέση με τις ενώσεις απόστρατων, τα ΝΠΔΔ του Υπουργείου, τα ΝΠΙΔ.

Κύριοι της Νέας Δημοκρατίας, υποστηρίζετε μια νέα ομοσπονδία με κάποια μέλη, που αντιδρούν για την παλιά. Αργήσατε μερικά χρόνια και τώρα έρχεστε σήμερα να εμφανίζεστε υπέρμαχοι πραγμάτων. Θέλετε θέση; Ιδού η Ρόδος, ιδού και το πήδημα. Στην Ομοσπονδία, ας αναμετρηθούν οι πολιτικές δυνάμεις όλων, για το πολιτικό προσωπικό των Ενόπλων Δυνάμεων. Δεν τρέφουμε καμία ψευδαίσθηση για το ρόλο, που θα παίξει το σύστημα και οι κυβερνήσεις. Έχετε τη δυνατότητα να κάνετε κουμάντο. Σε αστικό κράτος είμαστε, κουμάντο θα κάνετε μέσα στις Ένοπλες Δυνάμεις.

Δεν πρόκειται να μπούμε στη διελκυστίνδα. Μια Ομοσπονδία, γενική εκπροσώπηση και όποιος θέλει να εκφραστεί μέσα σε αυτήν, με μια διαφορά. Εμείς επιμένουμε, έχουμε καταθέσει και ειδική ερώτηση γι' αυτό, τα ίδια δικαιώματα να διαχυθούν, πέρα από τους Αξιωματικούς και στους οπλίτες. Να μπορούν να έχουν εφημερίδες, να μπορούν να εκφράζονται στις ενώσεις τους, αυτές που φτιάχνουν.

 Έχουμε θέσει ζητήματα τρομακτικά στην καθημερινότητά τους. Σας έχουμε πει, ειδικά αυτοί που είναι εργαζόμενοι και έχουν πάει να υπηρετήσουν τη θητεία τους, έπρεπε να παίρνουν 200 ευρώ το μήνα, όχι 8. Μη μου πείτε ότι δεν μπορείτε να εξοικονομήσετε αυτά τα χρήματα, ότι δεν μπορείτε να βελτιώσετε την ένδυση, την υπόδηση, τη σίτιση, τις μετακινήσεις, να γίνονται με άδειες, με υπηρεσιακά μέσα ή να καλύπτουν οι Ένοπλες Δυνάμεις το σύνολο των αναγκών των μετακινήσεων των οπλιτών. Αυτά θα ήταν πραγματικές, όχι γεωστρατηγικές, πραγματικά λαϊκές, παρεμβάσεις υπέρ του λαού στις Ένοπλες Δυνάμεις, έστω και υπό αυτήν τη μορφή. Οι οπλίτες που υπηρετούν με ετήσιο οικογενειακό εισόδημα κάτω των 12.000 ευρώ, δεν μπορεί να ζήσουν χωρίς τα 200 ευρώ, που σας προτείνουμε και το καθιστάτε αυτό αδύνατο για δημοσιονομικούς λόγους.

θα κλείσω με τα αντισταθμιστικά. Θα μπορούσα να είμαι ιδιαίτερα αναλυτική, υπάρχει ένα πράγμα και μόνο, το οποίο δεν επιτρέπει να το ψηφίσεις και να πεις, «ναι». Δεν ξέρω τι επεξεργασία θέλετε να φέρετε, αλλά για να είμαστε σοβαροί, φέρνετε ένα πράγμα, το οποίο εξουσιοδοτεί εν λευκώ, επί απορρήτου τμήματος συμβάσεως τον εκάστοτε Υπουργό, εσάς εν προκειμένω, να διαπραγματευτείτε την καινούργια σύμβαση για τα αντισταθμιστικά, έτσι ώστε να είστε εκτός ελέγχου.

Το Παράρτημα 1, το οποίο έχει μέσα και τις ελληνικές εταιρείες, που μπορεί να αναλάβουν τμήματα, είναι μόνο στην αγγλική γλώσσα, όταν το σύνολο της σύμβασης μέχρι σήμερα είναι και στα ελληνικά και στα αγγλικά και επί διαφωνίας κυριαρχεί η ελληνική. Το Παράρτημα, που δεν θα το μάθουμε ποτέ, είναι μόνο στην αγγλική, άρα δεν θα υπάρξει διαφωνία καμία.

Υπάρχουν χρωστούμενα αντισταθμιστικά οφέλη; Στο άρθρο 30, έτσι όπως είναι διατυπωμένο, υπάρχουν διεκδικούμενα; Είναι 380 εκατ. ευρώ περίπου; Δεν μπορούμε με μια προμηθεύτρια εταιρεία, που δεν δεσμεύεται να υλοποιήσει τα επιπλέον προγράμματα, πιστωτικής αξίας περίπου 37 εκατ. δολαρίων, σύμφωνα με το άρθρο 3 του σχεδίου, η πιστωτική υποχρέωση, για την οποία δεσμεύεται η εταιρία περιορίζεται στα 440 εκ.. Εδώ έχουμε μια διαφορά 380 εκατομμυρίων.

Από το 2006 μέχρι σήμερα, δεν μπορεί να είναι άλλοθι μόνο ο χρόνος. Θα απαλλαγούν από τις ευθύνες, δεν θα μπορεί δικαστήριο, εν τω μέλλοντι, να αγγίξει ενδεχόμενο σκανδάλου. Ξέρετε ποιος είναι ο φόβος μας; Θα απαλλαγούν τα πολιτικά πρόσωπα από το 2006 μέχρι σήμερα, μέχρι εσάς, που είστε εδώ απέναντί μου, και εάν υπάρξει αύριο το πρωί διεκδίκηση για την αφαίρεση της απαίτησης των 380 εκατ., θα την πληρώσει κανένας Αξιωματικός από κάτω, χαμηλόβαθμος, ο οποίος δεν θα περιλαμβάνεται από εδώ στην αφαίρεση των ευθυνών.

Αφαιρείτε πολιτικές ευθύνες και εξουσιοδοτείτε για σύμβαση, της οποίας δεν μπορεί να έρθει σε γνώση ο βουλευτής, να εξουσιοδοτηθεί ο Υπουργός να υπογράψει, εν λευκώ, απόρρητο. Αυτό πρέπει να βρείτε έναν τρόπο να το ξεπεράσετε. Δεν υπάρχει βουλευτής εδώ μέσα, που μπορεί να εξουσιοδοτήσει κανέναν σ' αυτό τον τόπο, να υπογράψει εν λευκώ μια σύμβαση, την οποία δεν θα γνωρίζει στο σύνολο των λεπτομερειών της.

Θέλετε εν κρυπτώ, εν παραβύστω, κεκλεισμένων των θυρών, στην Επιτροπή Εξοπλισμών, να γίνει αναλυτική συζήτηση; Ό,τι θέλετε, αλλά σε αυτό δεν μπορούμε να συναινέσουμε.

Κοντολογίς, εμείς θα πούμε «όχι» επί της αρχής στο νομοσχέδιο, διότι, κατά την άποψή μας, δεν περιλαμβάνει αυτό που θα όφειλε να περιλαμβάνει, την υπεράσπιση ελληνικής κυριαρχίας και δικαιωμάτων δια των προσώπων και του προσωπικού και των Αξιωματικών των Ενόπλων Δυνάμεων. Σας λέμε από τώρα ότι στη συζήτηση επί των άρθρων υπάρχουν συγκεκριμένες σε καλή κατεύθυνση διαφοροποιήσεις, τις οποίες διακρινόμενες μέσα από το σύνολο θα πούμε «ναι» και θα τις ψηφίσουμε, όπως εποικοδομητικά κάνουμε. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Θα σας διαβάσω τον κατάλογο των φορέων τους οποίους καλούμε για αύριο το πρωί και αυτό πρέπει να γίνει σχετικά σύντομα: Το Ινστιτούτο Εκπαίδευσης Σώματος Ορκωτών Ελεγκτών Λογιστών, την Επιτροπή Λογιστικής Τυποποίησης και Ελέγχων, την Πανελλήνια Ομοσπονδία Ενώσεως Στρατιωτικών (ΠΟΕΣ), την Πανελλήνια Ομοσπονδία Ενώσεων Στρατιωτικών (ΠΟΜΕΝΣ), την Ένωση Απόστρατων Αξιωματικών Στρατού, την Ένωση Απόστρατων Αξιωματικών Ναυτικού, την Ένωση Απόστρατων Αξιωματικών Αεροπορίας, την Ανεξάρτητη Ένωση Απόστρατων Ενόπλων Δυνάμεων, τον Επιστημονικό Σύλλογο Μηχανικών Αεροπορίας, τον Συλλόγου Αποφοίτων της Σχολής Ικάρων και τον Σύλλογο Αποφοίτων Σχολής Υπαξιωματικών Διοικητικών Αεροπορίας.

Αυτούς τους καλούμε αυτή τη στιγμή και πρέπει να γίνει, όπως καταλαβαίνετε, πολύ γρήγορα το τηλεφώνημα, για να είναι εδώ αύριο το πρωί στις 10:00.

ΧΡΗΣΤΟΣ ΠΑΠΠΑΣ: Κύριε Πρόεδρε, δεν άκουσα αυτούς που προτείναμε εμείς, που κόπτεται η κυρία Κανέλλη. Δεν τους βάλατε μέσα;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Την Ένωση Στρατιωτικών Ηπείρου και την Ένωση Στρατιωτικών Θεσσαλίας είχατε πει. Και οι δύο αυτές Ενώσεις με πληροφόρησαν ότι είναι μέλη είτε της ΠΟΕΣ είτε της ΠΟΜΕΝΣ.

ΧΡΗΣΤΟΣ ΠΑΠΠΑΣ: Όχι, άλλο το ένα, άλλο το άλλο και, συν τοις άλλοις, καλείτε ανθρώπους ένστολους, Αξιωματικούς – είμαστε και σε ΠΑΡΜΕΝΙΩΝΑ – σήμερα το απόγευμα, για αύριο το πρωί. Δεν είναι σωστό αυτό πιστεύω. Θα πρέπει να το δείτε κάπως καλύτερα το πότε θα κληθούν οι φορείς και πότε θα μας παρουσιάσουν τις θέσεις τους και απαιτούμε, εν πάση περιπτώσει, να κληθούν και οι δικοί μας, εάν όχι και οι δύο, έστω ένας εκ των δύο φορέων που είπαμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο προγραμματισμός της κοινοβουλευτικής διαδικασίας, όπως ξέρετε, είχε συμφωνηθεί εκ των προτέρων. Ξέραμε το πρόβλημα του ΠΑΡΜΕΝΙΩΝΑ, γι' αυτό πηγαίνουμε την β΄ ανάγνωση αργότερα. Για το άλλο θέμα που είπατε, πληροφορήθηκα από τις υπηρεσίες ότι αυτές οι Ενώσεις περιλαμβάνονται μέσα στις Ομοσπονδίες, αλλά θα κοιτάξουμε, εάν είναι δυνατόν, η μία να προσκληθεί. Τον λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Επειδή αύριο έχει Ολομέλεια και πολλοί από εμάς θα είμαστε εκεί, πώς θα το πάμε με τους φορείς αυτούς;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό το οποίο προβλέπω να κάνουμε είναι να ξεκινήσουμε στις 10.00΄ και εάν είναι δυνατόν – έχουμε αυτή τη στιγμή 11 φορείς – να τους δώσουμε 5 λεπτά ώστε, μέχρι τις 12.00΄ που θα ξεκινήσει και η ονομαστική ψηφοφορία για την άρση ασυλίας να έχουμε τελειώσει. Δε συμφωνείτε; Γιατί νομίζω ότι το συμφωνήσαμε πριν, αλλά να το επαναλάβω, για να είμαστε ξεκάθαροι. Τον λόγο έχει ο κ. Καμμένος.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θα ήθελα να διευκρινίσω, γιατί πράγματι η κυρία Κανέλλη, έτσι όπως το έθεσε το θέμα, θα ήταν παράλογο.

Δεν αποφασίζει ο Υπουργός. Για να μην αποφασίσει ο Υπουργός, για να μην αποφασίζω εγώ και παίρνω την εξουσιοδότησή σας, για τη Σύμβαση των Α/Ω φέρνω στη Βουλή την απόφαση που έχει πάρει η Επιτροπή Διαμεσολάβησης της ΓΔΑΕΕ και το αποτέλεσμά της με τους εξής όρους. «*Η ΓΔΑΕΕ, αφού έκανε πολύμηνες διαπραγματεύσεις, κατέληξε σε πρόταση Σύμβασης Α/Ω, τα βασικά σημεία της οποίας έχουν ως ακολούθως: Η πιστωτική υποχρέωση της εταιρείας από τη νέα Σύμβαση είναι το ισόποσο της υποχρέωσής της από τη Σύμβαση 05/1999, ήτοι 440 εκατ. δολάρια. Το πιστωτικό αυτό μέγεθος καθορίστηκε μετά από την διαπραγμάτευση στη βάση ότι η εταιρεία δεν αναγνώριζε ως υποχρέωσή της τα ανακληθέντα 470 εκατ. δολάρια, τα οποία της καταλόγιζε η ΓΔΑΕΕ.*

*Με όρους πραγματικής ονομαστικής αξίας, η νέα Σύμβαση Α/Ω έχει ονομαστική αξία 83 εκατ. δολαρίων έναντι 64 εκατ. δολαρίων της ονομαστικής αξίας του προγράμματος 2.4, τα οποία επιμερίζονται ως εξής: 32 εκατ. δολάρια για παροχή ανταλλακτικών για τους Κλάδους των Ενόπλων Δυνάμεων και 51 εκατ. δολάρια σε ανάθεση υποκατασκευαστικού έργου στην εγχώρια βιομηχανία.*

*Αναλυτικότερα, τα προγράμματα παροχών των Ενόπλων Δυνάμεων συνίστανται σε υλικά και υπηρεσίες αναβάθμισης των Patriot, αξίας 24 εκατ. δολαρίων για την Πολεμική Αεροπορία, παροχή συστήματος καμερών αξίας 4 εκατ. δολαρίων για το Πολεμικό Ναυτικό – είναι τα night vision που μπαίνουν στα πλοία – ανταλλακτικά συστήματα Phalanx αξίας 3 εκατ. δολαρίων στο Πολεμικό Ναυτικό, φουσκωτά σκάφη αξίας 440.000 δολαρίων στον Στρατό Ξηράς, ενώ όσον αφορά στο υποκατασκευαστικό έργο, αφορά κατά κύριο λόγο στην εταιρεία INTRACOM, στρατηγικό εταίρο της Raytheon με συμβατική μέριμνα για διασπορά του και επιμέρους υποκατασκευαστές την MΕΤΚΑ, την AXON Engineering, HDVS, MEVACO, MIKRON, TEMMA.*

*Από νομικής απόψεως η Σύμβαση ακολουθεί το νομικό πλαίσιο της αρχικής σύμβασης με επιμέρους αποκλίσεις στα ελληνικά θέματα, οι οποίες προέκυψαν σε πλαίσιο διαπραγματεύσεων και αναλύονται στην έκθεση που έχει κατατεθεί*».

Εδώ, λοιπόν, ζήτησα να μπει ένας ακόμη όρος. Αυτό, που πολύ σωστά λέτε, δηλαδή τι θα γίνει εάν αύριο προκύψει μια απόφαση ενός δικαστηρίου, η οποία θα είναι εις βάρος της εταιρείας; Λέμε, λοιπόν, «*σε ερώτημα προς το Νομικό Σύμβουλο του Κράτους, με νομικά κριτήρια σύμφωνα με τη σχετική γνωμοδότηση του Ν.Σ.Κ. η οποία είναι στη διάθεσή σας, η νομοθετική ρύθμιση του θέματος είναι δυνατή και επιπλέον ως ρύθμιση αστικών και μόνο αξιώσεων και δεν θίγει ενδεχόμενες αξιώσεις της Πολιτείας για ποινικές διώξεις στην υποθετική περίπτωση που αποκαλυφθεί στο μέλλον τέλεση αξιόποινων πράξεων*».

Εδώ θα σας πω ότι εδώ έχουν ασκηθεί διώξεις και, βεβαίως, θα υπάρξουν και δικαστήρια και, βεβαίως, όταν θα γίνουν τα δικαστήρια και πέραν του ποινικού καταμερισμού ευθυνών που θα γίνει γι’ αυτούς, οι οποίοι λήστεψαν το Δημόσιο με αυτή τη Σύμβαση, εάν υπάρξει αντίστοιχος καταμερισμός αστικής ευθύνης θα πληρώσουν. Το Ν.Σ.Κ. είναι ξεκάθαρο σ’ αυτό. Εγώ γι' αυτό δεν υπέγραφα μέχρι τώρα τη Σύμβαση, όπως είχε έρθει στο Γραφείο Υπουργού και ζήτησα την Επιτροπή Διαπραγματεύσεως. Είναι στη διάθεση όλων των συναδέλφων και το ερώτημα προς το Ν.Σ.Κ. και η απάντηση.

ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.): Να μας δώσετε την απάντηση, σας παρακαλώ πάρα πολύ, ώστε μέχρι τη β΄ ανάγνωση να μπορούμε να το δούμε αναλυτικά.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σήμερα θα την πάρετε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής «ΤΟΥ ΠΟΤΑΜΙΟΥ»): Ευχαριστώ, κύριε Πρόεδρε. Κυρίες και κύριοι συνάδελφοι, σήμερα συζητάμε ένα νομοσχέδιο διορθωτικών κινήσεων και διευθετήσεων διαφόρων θεμάτων, διαφορετικής τάξης και αντικειμένου, βεβαίως. Θα σταθώ μόνο σε ορισμένα σημεία του νομοσχεδίου που, κατά την άποψή μας, χρειάζονται είτε επεξεργασίας είτε διευκρινίσεων.

Ξεκινάω με το άρθρο 1 που δίνει τη δυνατότητα σε στελέχη, τα οποία επιθυμούν να παραμείνουν και πέραν των 35 ετών υπηρεσίας και μέχρι τη συμπλήρωση των 38 ετών τα ίδια στις Ένοπλες Δυνάμεις, εκτός οργανικών θέσεων. Θεωρούμε ότι είναι μια θετική διευθέτηση, έχουμε επανειλημμένα αναφερθεί στο απόλυτα ανορθολογικό που ακολουθούμε χρόνια τώρα, που κοστίζει και σε ανθρώπινο δυναμικό, έμπειρο και χρήσιμο για τις Ένοπλες Δυνάμεις και, βεβαίως, σε οικονομικούς πόρους. Φανταζόμαστε ότι αυτή η διευθέτηση δεν αφορά στην επάνοδο παλαιότερων Αξιωματικών, αλλά θα ισχύσει από εδώ και πέρα, γιατί αυτό θα δημιουργούσε άλλου είδους ζητήματα και δυσλειτουργίας και οικονομικά.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Μόνο για κάποιους για φέτος, όχι για όλους, δηλαδή, εάν κάποιοι μέσα στο χρόνο ζητήσουν και υπάρχουν κριτήρια κοινωνικά που πρέπει να τους δικαιώσουμε και δεν αφορά στο σύνολο, αλλά συγκεκριμένες περιπτώσεις, με προσφυγή και κοινωνικά κριτήρια, κάποιοι που έχουν αποστρατευθεί εντός του έτους θα επανέλθουν.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής «ΤΟΥ ΠΟΤΑΜΙΟΥ»): Πάντως, μην υιοθετηθεί μια γενική τέτοια αντιμετώπιση, διότι θα δημιουργήσει πολλά προβλήματα και δυσλειτουργίας, αλλά και οικονομικής αιμορραγίας.

Σχετικά με το άρθρο 3, θα θέλαμε να μας εξηγήσετε σε τι ακριβώς αποσκοπεί αυτή η διατύπωση που υπάρχει, δηλαδή, γιατί επιλέγετε να επιστρέψουν αποκλειστικά ιπτάμενοι Αξιωματικοί, που είχαν αποστρατευθεί μέχρι και 3 έτη πριν, την 27/7/2016. Τι οριοθετεί αυτή η ημερομηνία;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Πήραμε τα 25 καινούργια Chinook. Δυστυχώς, έμπειρους εκπαιδευτές με πάνω από 10.000 ώρες πτήσης δεν έχουμε. Θέλουμε, λοιπόν, πέντε συγκεκριμένους πιλότους που έχουν αυτές τις ώρες πτήσεως και είναι εκπαιδευτές, για να βγάλουμε καινούργιους εκπαιδευτές για τα Chinook και πιθανώς για τα Kiowa αργότερα ή για τα Χιούι, να τους δώσουμε τη δυνατότητα να επανέλθουν, να μπορέσουν να εκπαιδεύουν. Η δική μου άποψη και προτείνω να το κάνουμε δεκτό και σαν αλλαγή, εάν θέλετε, είναι να κάνουμε το ίδιο και για το Ναυτικό, παρότι στο Ναυτικό έχουμε πολλούς έμπειρους πιλότους, αλλά δεν έχουμε καινούργια ελικόπτερα.

Όμως, επειδή δημιουργείται η Διακλαδική Σχολή Ελικοπτέρων για όλους τους καινούργιους χειριστές, είναι πολύτιμοι άνθρωποι με μεγάλη εμπειρία, που είναι κρίμα να τους χάσουμε στα 58 τους ή στα 60 τους χρόνια.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Κατανοητό. Σε σχέση με το άρθρο 6, που αφορά στους στρατιωτικούς ιερείς, την άποψή μας την έχουμε ξαναπεί στο προηγούμενο αντίστοιχο νομοσχέδιο, ότι αυτό το Σώμα πρέπει να καταργηθεί. Είτε αφορά έναν, δύο, τρεις, δεν ξέρω πόσους ιερείς αφορά αυτή η διάταξη. Πόσοι είναι; Τάγμα ολόκληρο, Αγιορείτικο; Δεν το πιστεύω. Νομίζω, όμως, ότι οι ένοπλοί μας δεν έχουν τόσες αμαρτίες, ώστε να χρειάζονται τόσων πνευματικών, για να ασχοληθούν με την επόμενή τους ζωή. Οπότε, νομίζω ότι πρέπει να τελειώνουμε με ένα Σώμα στρατιωτικών ιερέων, γιατί μας παραπέμπει σε παλιές, αμαρτωλές περιόδους, που δεν έχουν σχέση με το σήμερα.

Σχετικά με το πρώτο Κεφάλαιο δεν έχουμε άλλες ιδιαίτερες παρατηρήσεις. Νομίζω ότι τα άρθρα του πρώτου κεφαλαίου αφορούν σε διευθετήσεις που πρέπει να γίνουν.

Στα δύο άρθρα του δεύτερου Κεφαλαίου, που αφορούν στην αξιοποίηση περιουσίας των Ενόπλων Δυνάμεων, επίσης, δεν έχουμε κάποια ουσιαστική αντίρρηση.

Σε ό,τι αφορά στο τρίτο Κεφάλαιο, σύμφωνα με το οποίο, συνίσταται Σώμα Οικονομικών Επιθεωρητών Εσωτερικών Ελεγκτών, υπαγόμενη απευθείας στον Υπουργό Εθνικής Άμυνας, είναι γνωστό πως μια από τις βασικές παθογένειες της ελληνικής Δημόσιας Διοίκησης είναι βεβαίως, η αδυναμία αντιμετώπισης των φαινομένων διαφθοράς. Σύμφωνα μάλιστα με μελέτη του Υπουργείου Δικαιοσύνης, η υπερπληθώρα των δομών, που έχουν ως αρμοδιότητά τους να επιλαμβάνονται θεμάτων διαφθοράς και κακοδιοίκησης, έχει ως αποτέλεσμα την αλληλοεπικάλυψη αρμοδιοτήτων, τη διάχυση της ευθύνης ή της αρμοδιότητας ελέγχου, δυσχερή συντονισμό του ελεγκτικού έργου και τέλος, την ελλειμματική ή ακόμα και καθυστερημένη απόδοση ευθύνης. Και όμως, παρότι οι φορείς που χαρτογραφήθηκαν από το εν λόγω Υπουργείο ξεπερνούν τους 100 και περιλαμβάνουν δομές από τα περισσότερα Υπουργεία στη συγκεκριμένη μελέτη, δεν αναφέρεται καμία δομή του Υπουργείου Εθνικής Άμυνας. Άρα, είναι γεγονός ότι ο τομέας άμυνας χαρακτηρίζεται από πλημμελή έλεγχο. Την ίδια στιγμή βεβαίως, που είναι τομέας υψηλού κινδύνου εμφάνισης φαινομένων διαφθοράς και που μας έχει ταλαιπωρήσει συνολικά. Το πολιτικό σύστημα το έχει χρεώσει στην αναξιοπιστία και στην απαξίωση στα μάτια της κοινωνίας και των πολιτών.

Ως εκ τούτου, θεωρούμε ότι οι συγκεκριμένες διατάξεις του παρόντος σχεδίου νόμου κρίνονται, καταρχήν, ως θετικές ρυθμίσεις. Είναι ένα όργανο, το οποίο έπρεπε να υπάρχει. Τόσο το Κοινό Σώμα Οικονομικού Ελέγχου όσο και η Υπηρεσία Εσωτερικών Υποθέσεων που συστήνονται, προβλέπεται να στελεχωθούν από Αξιωματικούς του Οικονομικού Σώματος, των τριών Κλάδων των Ενόπλων Δυνάμεων.

Επιπλέον, Διευθυντής και Υποδιευθυντής της Υπηρεσίας ορίζονται υψηλόβαθμοι Αξιωματικοί, με σπουδές χρηματοοικονομικών-οικονομικών. Άρα, τα στελέχη του συγκεκριμένου Σώματος προέρχονται από ένα μόνο επιστημονικό πεδίο. Κατά την άποψή μας, αυτό περιορίζει το ελεγκτικό έργο, που καλείται να διαδραματίσει. Νομίζουμε ότι για την αποτελεσματικότερη διερεύνηση οικονομικών εγκλημάτων και εγκλημάτων διαφθοράς, σε ένα τόσο ιδιαίτερο τομέα, όπως είναι αυτός των αμυντικών δαπανών, απαιτεί εξειδικευμένες γνώσεις, τόσο σε τεχνικά θέματα, όσον αφορά αυτά στα οποία θα καταπιαστεί όσο και σε νομικά, κυρίως, σε σχέση με τον έλεγχο σύναψης συμβάσεων κ.λπ.. Άρα, κατά την άποψή μας, ορθό θα ήταν να μην περιορίζεται το Σώμα αυτό με στελέχη, τα οποία έχουν εξειδίκευση στα οικονομικά, αλλά επιπλέον και σε τεχνικούς, μηχανικούς και νομικούς.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Συγνώμη που σας διακόπτω. Είναι και μηχανικοί και μάχιμοι και ηλεκτρονικοί, δηλαδή, ειδικότητες έχουμε. Δεν θα είναι μόνο οικονομικοί. Και θέλω να σας πω ότι από την πρώτη στιγμή, ζήτησα να είναι άνθρωποι που δεν υπηρετούν στα Επιτελεία. Ήλθαν από όλη την Ελλάδα. Και η εργασία, που έχουν βγάλει μέχρι τώρα, είναι εξαιρετική. Δεκαοκτώ υποθέσεις, που έχουν πάει στον Εισαγγελέα Διαφθοράς, είναι από την Ομάδα Εσωτερικού Ελέγχου. Πολλοί δε, εκ της Ομάδας Εξωτερικού Ελέγχου, βοηθούν και την Εισαγγελέα Διαφθοράς στη διευθέτηση των φακέλων και στην προαγωγή των υποθέσεων αυτών, για να τελειώνουμε.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Με τις εξειδικευμένες γνώσεις τους. Γιατί είναι ένα πεδίο πολλών προσεγγίσεων, άρα πρέπει να υπάρχει πρόβλεψη, έτσι ώστε τα επιμέρους ζητήματα να είναι σε γνώση των στελεχών αυτών.

Στο σώμα της ρύθμισης δεν υπάρχει επίσης διατύπωση για τα εχέγγυα ανεξαρτησίας των Οικονομικών Επιθεωρητών. Δεν προβλέπεται η προστασία τους για τις απόψεις που διατυπώνουν στα πορίσματα των ερευνών τους, δηλαδή, το ακαταδίωκτο κατά την άσκηση των αρμοδιοτήτων τους. Και πιθανώς, κατά τη διερεύνηση υποθέσεων οικονομικών εγκλημάτων και εγκλημάτων διαφθοράς να προκύπτουν ζητήματα ευθυνών, είτε της πολιτικής ηγεσίας του Υπουργείου Εθνικής Άμυνας είτε Ανώτατων Αξιωματικών των Ενόπλων Δυνάμεων.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχετε δίκιο σε αυτό. Το σημειώνουμε. Είχαμε υπολογίσει να μπουν Προεδρικά Διατάγματα σε αυτό, αλλά να τους θωρακίσουμε και να βάλουμε το ακαταδίωκτο με υποσημείωση, μέσα στο νόμο. Θα μπει. Είναι δεκτό.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Θα είναι χρήσιμο, κύριε Υπουργέ. Και η εμπειρία του παρελθόντος νομίζω ότι μας επιβάλλει, εδώ, να είμαστε σοφότεροι.

Επίσης, θεωρούμε ότι θα ήταν σωστό να υπάρξει πρόβλεψη, ώστε οι Επιθεωρητές του Σώματος να διενεργούν επιθεωρήσεις ελέγχου κατόπιν εντολής ελέγχου, όχι μονάχα από τον Αρχηγό ΓΕΕΘΑ ή τον Υπουργό Εθνικής Άμυνας, αλλά και από κάποιο άλλο ανεξάρτητο Όργανο, όπως είναι ο Γενικός Επιθεωρητής Δημόσιας Διοίκησης ή οι Εισαγγελείς. Εδώ, νομίζω ότι έτσι θα θωρακίσουμε ακόμα περισσότερο τον τομέα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δια του Εισαγγελέως, κι εσείς και ο Βουλευτής και ο πολίτης μπορεί να κάνει καταγγελία και ο Εισαγγελέας του Αναθεωρητικού να αναθέσει στην Εσωτερικών Υποθέσεων να κάνει έρευνα.

ΣΠΥΡΙΔΩΝ ΔΑΝΕΛΛΗΣ (Ειδικός Αγορητής του Ποταμιού): Στο τέταρτο Κεφάλαιο, έχουμε μια σειρά, άσχετων μεταξύ τους, διατάξεων, στις οποίες θα αναφερθούμε αναλυτικά αύριο, στην επί των άρθρων συζήτηση.

Να σταθώ στο άρθρο 27, όπου νομίζω ότι από μακριά θυμίζει συνδικαλιστικό μαγείρεμα του παρελθόντος. Αυτό πρέπει να το προσέξετε, γιατί πρέπει, εφόσον ανοίξαμε αυτή την υπόθεση του συνδικαλισμού στο Στράτευμα, να το κάνουμε σωστά, προκειμένου να κρατήσουμε και την αξιοπιστία μας και να οριοθετήσουμε και τα πλαίσια, μέσα στα οποία σε έναν τόσο ειδικό και ευαίσθητο βεβαίως χώρο, πρέπει να κινηθούν οι συνδικαλιστικές εκφράσεις του Στρατεύματος.

Τέλος, σε σχέση με το άρθρο 30, νομίζω πως ό,τι είπαμε κατά την προηγούμενη συζήτησή μας, ισχύει. Ότι επί της αρχής μιας συμβιβαστικής λύσης θεωρούμε ότι είναι προς όφελος του Δημοσίου συμφέροντος σε σχέση με περιπέτειες πιθανής διαιτησίας, αλλά θα πρέπει, προκειμένου να πάρουμε θέση για τη συγκεκριμένη ρύθμιση, την οποία προτείνετε, να έχουμε και τα επιμέρους θέματα στη γνώση μας, έτσι ώστε να καταλήξουμε και στην ψήφο μας. Επιφυλασσόμαστε για την ψήφο μας και επί της αρχής και επί των άρθρων, για την συνέχεια της συζήτησής μας. Σας ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αναγνωστοπούλου Αθανασία (Σία), Αυλωνίτου Ελένη, Βαγιωνάκη Βάλια, Μεϊκόπουλος Αλέξανδρος, Δέδες Γιάννης, Δουζίνας Κωνσταντίνος, Δρίτσας Θοδωρής, Εμμανουηλίδης Δημήτριος, Καββαδία Αννέτα, Καραγιαννίδης Χρήστος, Κασιμάτη Νίνα, Κυρίτσης Γεώργιος, Μουσταφά Μουσταφά, Μπαλλής Συμεών, Μπαλτάς Αριστείδης, Ντζιμάνης Γιώργος, Κοζομπόλη Παναγιώτα, Πάντζας Γιώργος, Ρίζος Δημήτρης, Κωνσταντινέας Πέτρος, Σταματάκη Ελένη, Τελιγιορίδου Ολυμπία, Τζαμακλής Χαρίλαος, Τριανταφύλλου Μαρία, Τσίρκας Βασίλειος, Φίλης Νικόλαος, Αναστασιάδης Σάββας, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κεδίκογλου Συμεών (Σίμος), Γεωργαντάς Γεώργιος, Κουκοδήμος Κωνσταντίνος, Κυριαζίδης Δημήτριος, Μεϊμαράκης Ευάγγελος – Βασίλειος, Τασούλας Κωνσταντίνος, Τσιάρας Κωνσταντίνος, Θεοχαρόπουλος Αθανάσιος, Λοβέρδος Ανδρέας, Λαγός Ιωάννης, Κούζηλος Νικόλαος, Παππάς Χρήστος, Κανέλλη Λιάνα, Παφίλης Αθανάσιος, Κατσώτης Χρήστος, Κατσίκης Κωνσταντίνος, Σαρίδης Ιωάννης, Δανέλλης Σπυρίδων και Μάρκου Αικατερίνη.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε τον κ. Δανέλλη. Τον λόγο έχει ο Ειδικός Αγορητής των Ανεξάρτητων Ελλήνων, κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε. Επιτρέψτε μου, πριν μπω στην ουσία του θέματος που σήμερα συζητάμε με το παρόν νομοσχέδιο, να παρατηρήσω ότι, παρά το γεγονός ότι στην Επιτροπή Άμυνας, πάντα είχαμε και δημιουργούσαμε ένα συναινετικό κλίμα και οι αποφάσεις μας, συνήθως, ήταν αποφάσεις ομόφωνες, κατά τη συντριπτική πλειοψηφία των εκπροσώπων των κομμάτων, εν τούτοις σήμερα, το παρόν νομοσχέδιο αποτέλεσε λόγο για πολιτική αντιπαράθεση και έκφραση στείρας πολιτικής τακτικής, η οποία προσωπικά με λυπεί.

Επιτρέψτε μου να παρατηρήσω, επίσης, ότι ο συνάδελφος Εισηγητής της Νέας Δημοκρατίας, καταλογίζοντας μέσα από ένα κατεβατό και έναν κατάλογο τι περίμενε να γίνει και απογοητευμένος διαπιστώνει ότι δεν γίνεται, να πω ότι πραγματικά αυτά, τα οποία περίμενε να γίνουν, είναι εκείνα τα οποία δεν μπόρεσαν οι ίδιοι να κάνουν και είναι εκείνα, τα οποία ευελπιστούσαν, δίνοντας μεγάλη δύναμη, μαγική – ίσως και θεϊκή σε εμάς – από τη μια στιγμή στην άλλη να τα αλλάξουμε.

Όμως, οφείλω να του πω και να του θυμίσω ότι εκείνα που δεν μπόρεσαν να γίνουν – και σήμερα έγιναν – είναι να πληρώνουμε όλους εκείνους που υπηρετούσαν τις Ένοπλες Δυνάμεις, οι οποίοι στερήθηκαν χρήματα που επί εποχής τους περικόπησαν. Η απόφαση του ΣτΕ σήμερα έρχεται και υλοποιείται και καταβάλλεται το 50%. Εκείνοι δεν μπόρεσαν να καταβάλλουν ούτε το 50% και το καταβάλει η σημερινή Κυβέρνηση. Παράλληλα, η υπόσχεση ότι θα καταβληθεί και το υπόλοιπο 50% θα υλοποιηθεί. Ήδη, οι υποσχέσεις πάνω σε αυτό το θέμα του Υπουργού Εθνικής Άμυνας θα απηχήσουν θετικά εν ευθέτω χρόνο. Ήδη, έχει γίνει εκείνη η διαδικασία που προβλέπει την υλοποίηση και αυτής της υπόσχεσης.

ΑΘΑΝΑΣΙΟΣ ΔΑΒΑΚΗΣ: Κύριε συνάδελφε, καταβάλατε το 50%;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ναι, καταβάλουμε το 50%, το οποίο εσείς δεν καταβάλετε.

ΑΘΑΝΑΣΙΟΣ ΔΑΒΑΚΗΣ: Από πότε; Εμείς καταβάλαμε το 50%.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Τον Δεκέμβριο του 2014 εσείς αποφασίσατε να καταβάλετε το 50%, υλοποιώντας το ήμισυ της αποφάσεως του ΣτΕ. Ερχόμαστε, όμως, και το πληρώνουμε εμείς.

ΑΘΑΝΑΣΙΟΣ ΔΑΒΑΚΗΣ: Πότε ξεκίνησε;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Με συγχωρείτε πάρα πολύ.

ΑΘΑΝΑΣΙΟΣ ΔΑΒΑΚΗΣ: Καταβάλατε το υπόλοιπο 50%;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Αν με ρωτάτε, αν καταβάλαμε το υπόλοιπο 50%, είναι εντελώς διαφορετικό θέμα από αυτό, που σας είπα. Εκείνο που σας είπα είναι ότι αποκόψατε από τους μισθούς ποσά των υπηρετούντων στις Ένοπλες Δυνάμεις, προσέφυγαν στο ΣτΕ και δικαιώθηκαν. Εσείς πήρατε μια απόφαση αντί να τους επιστρέψετε το 100% των δεδουλευμένων τους, να τους επιστρέψετε το 50%. Το οποίο κιόλας δεν το επιστρέφετε εσείς. Εμείς σήμερα το επιστρέφουμε ως Κυβέρνηση ΣΥΡΙΖΑ – ΑΝΕΛ.

ΑΘΑΝΑΣΙΟΣ ΔΑΒΑΚΗΣ: Εσείς είχατε πει για το άλλο 50%.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Εσείς και να θέλατε δεν προλάβατε να το επιστρέψετε. Αντί λοιπόν να απολογηθείτε και να κάνετε την αυτοκριτική σας, ζητάτε εξηγήσεις από εμάς. Δεν γίνεται.

ΑΘΑΝΑΣΙΟΣ ΔΑΒΑΚΗΣ: Εσείς είχατε πει για το άλλο 50%.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Για το άλλο 50% αρκούμε στην υπόσχεση που έδωσε ότι θα δοθεί εκφραζόμενος πολιτικά ο Υπουργός Εθνικής Άμυνας. Επειδή με προκαλείτε, επαναλαμβάνω ότι θα δοθεί και το άλλο 50%.

ΑΘΑΝΑΣΙΟΣ ΔΑΒΑΚΗΣ: Για πότε λέτε;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Δόθηκαν οι κωδικοί και υπάρχουν στον Προϋπολογισμό. Περιμένουμε να διευθετηθούν τυπικά ζητήματα μεταξύ των συναρμόδιων Υπουργείων και θα δοθεί.

 ΑΘΑΝΑΣΙΟΣ ΔΑΒΑΚΗΣ: Προς το παρόν δίνεται το δικό μας 50%.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Σας ενοχλεί και αντιδράτε. Βέβαια κατανοώ τη δύσκολη θέση σας. Συνεχίζω και αναφέρω ότι πέραν του ότι καταβάλουμε το 50%, το οποίο εσείς περικόψατε, σήμερα το καταβάλουμε και θα καταβάλουμε και το άλλο 50%, μιας και στερήσατε τα δεδουλευμένα των υπηρετούντων στις Ένοπλες Δυνάμεις. Αυτό πρέπει να το ακούει καθημερινά ο ελληνικός λαός. Όποτε έχω την ευκαιρία, θα το αναφέρω, για να συγκρίνει το χθες με το σήμερα.

Μιας και λέτε τι κάναμε. Σας αναφέρω τι άλλο κάναμε. Καταρχάς, δώσαμε επίδομα παραμεθορίου, το οποίο δεν είχατε δώσει. Επίσης, δημιουργήσαμε την υπηρεσία ΥΠΑΑΠΕΔ και σήμερα αξιοποιείται η περιουσία των Ενόπλων Δυνάμεων προς όφελος των υπηρετούντων στις Ένοπλες Δυνάμεις.

ΑΘΑΝΑΣΙΟΣ ΔΑΒΑΚΗΣ: Τι χρήματα έχετε εισπράξει;

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ακόμα κάναμε τη ΜΟΜΚΑ, όπου δεν σας άρεσε και την κατακρίνατε, όταν θεσμοθετούσαμε σε αυτή την αίθουσα.

ΑΘΑΝΑΣΙΟΣ ΔΑΒΑΚΗΣ: Μην εκτίθεστε άλλο.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Επίσης, σήμερα πουλάμε το χρηστικό και το μη χρήσιμο υλικό, έτσι ώστε να μαζέψουμε χρήματα, τα οποία έχουμε ανάγκη. Επιπρόσθετα, εγγυόμαστε τη διαφάνεια, την κάθαρση και τον έλεγχο. Σήμερα, αυτό το νομοσχέδιο περιλαμβάνει άρθρο για τον έλεγχο στις Ένοπλες Δυνάμεις. Είναι κάτι το οποίο εσείς δεν είχατε κάνει και βρίθουν ιστορικά όλα εκείνα τα γεγονότα που αποσκοπούσαν σε μίζα και ρεμούλα. Αυτό κάνουμε σήμερα. Αυτό κάνει η ηγεσία του Υπουργείου Εθνικής Άμυνας.

Ολοκληρώνοντας αυτή την εισαγωγή μου, θα τοποθετηθώ σχετικά με την ουσία του θέματος της ημερήσιας διάταξης, που συζητάμε. Από τέσσερις θεματικές ενότητες, διαρθρωμένες σε ισάριθμα κεφάλαια αποτελείται το παρόν νομοσχέδιο, εναρμονισμένο στη σύγχρονη πραγματικότητα που αντανακλά και υλοποιεί, αφενός, χρονίζοντα και δίκαια αιτήματα των στελεχών των Ενόπλων Δυνάμεων, αφετέρου, εναρμονίζεται με την γενικότερη απαίτηση της κοινωνίας για έλεγχο και διαφάνεια.

Με το πρώτο Κεφάλαιο, το Υπουργείο Εθνικής Άμυνας επιχειρεί να διαμορφώσει τις συνθήκες εκείνες που θα εξασφαλίσουν στα στελέχη των Ενόπλων Δυνάμεων την πεποίθηση της απόλυτης αξιοκρατίας και της παροχής της οφειλόμενης διαρκούς μέριμνας από πλευράς Πολιτείας. Στο πλαίσιο αυτό, εισάγονται ρυθμίσεις με τις οποίες ικανοποιείται πάγιο αίτημα μεγάλης μερίδας στρατιωτικών για παραμονή τους στην ενεργό υπηρεσία και πέραν της ευδοκίμου τερματισάσης σταδιοδρομίας τους, πριν την συμπλήρωση του 58 έτους της ηλικίας τους. Με τον τρόπο αυτό θα παραμείνουν υπηρεσιακά ενεργοί και η εμπειρία τους αξιοποιήσιμη στις αυξημένες επιχειρησιακές απαιτήσεις για την εκπλήρωση της αποστολής των Ενόπλων Δυνάμεων. Επίσης, η επιβαλλόμενη ηθική αναγνώριση, εκ μέρους της Πολιτείας, στο θεσμό των Εθελοντών Μακράς Θητείας κατέστησε αναγκαία την επανεξέταση της βαθμολογική τους εξέλιξης σε σχέση με τον αποστρατευτικό τους βαθμό. Στο ίδιο κεφάλαιο, προβλέπεται η δυνατότητα επανόδου μικρού αριθμού αποστράτων των στελεχών της κρίσιμης ειδικότητας του ιπτάμενου χειριστή ελικοπτέρων του Στρατού Ξηράς, προκειμένου να συνδράμουν στην επιχειρησιακή ετοιμότητα των Ενόπλων Δυνάμεων. Τέλος, αποκαθίστανται στρεβλώσεις και νομικά κενά του ν.2439/1956 που αφορούν στη βαθμολογική εξέλιξη συγκεκριμένων κατηγοριών Αξιωματικών προέλευσης Ανωτέρων Στρατιωτικών Σχολών, Υπαξιωματικών, οι οποίοι είναι κάτοχοι πτυχίων Ανώτατων Εκπαιδευτικών Ιδρυμάτων. Οι ρυθμίσεις αυτές προτείνονται στο πλαίσιο ισόνομης και ισότιμης αντιμετώπισης με νεότερους συναδέλφους τους, οι οποίοι υπήχθησαν σε πρόσφατο ευεργετικότερο σταδιοδρομικό νόμο, δηλαδή για τον ν. 3883/2010.

Με το δεύτερο Κεφάλαιο υλοποιείται σημαντικός στόχος του Υπουργείο Εθνικής Άμυνας, ο οποίος αποβλέπει στην αξιοποίηση περιουσιακών τους στοιχείων, τα οποία χαρακτηρίζονται πεπαλαιωμένα, χωρίς χρηστική καταλληλότητα και συνεπώς μη εξυπηρετούντα τους αρχικούς σκοπούς της προμήθειάς τους.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Κύριε Κατσίκη, συγγνώμη που σας διακόπτω, αλλά, προηγουμένως, δέχθηκα μια ερώτηση από τον Ειδικό Αγορητή του Λαϊκού Συνδέσμου Χρυσής Αυγής. Για να μην υπάρξει παρεξήγηση, να απαντήσω ότι δεν κρίνει ο Υπουργός ποιο θεωρείται άχρηστο υλικό ή υλικό που δεν ανταποκρίνεται στις ανάγκες.

Όπως ορίζεται στο Γενικό Κανονισμό Ανεφοδιασμού και Διαχείρισης Υλικού των Ενόπλων Δυνάμεων, το υλικό αυτό χαρακτηρίζεται από τα Επιτελεία, τα Επιτελεία το φέρνουν στο Συμβούλιο Αρχηγών Γενικών Επιτελείων και εν συνεχεία το ΣΑΓΕ κρίνει και το φέρνει στο Υπουργείο. Αναφέρομαι για το υλικό, το οποίο είτε δεν χρησιμοποιείται λόγω παλαιότητας είτε είναι υλικό, το οποίο δεν χρησιμοποιείται λόγω του ότι τα οπλικά Μέσα που το χρησιμοποιούσαν έχουν αποσυρθεί. Σχετικά με 30 mm του Ναυτικού δεν έχουμε όπλα να τα χρησιμοποιήσουμε αυτή τη στιγμή. Αντί, λοιπόν, να τα καταστρέψουμε και να πληρώσουμε για να τα καταστρέψουμε, τα πουλάμε σε τρίτους.

Θεωρείται ακόμα υλικό εύχρηστο μεν, αλλά μη αναγκαίο, το υλικό που λήγει μέσα στη χρονιά αυτή. Δηλαδή, αν έχουμε πυραύλους, οι οποίοι λήγουν το 2017 και δεν θα τους ρίξουμε σε ασκήσεις, που είναι μεγάλης αξίας και μας τους πληρώνουν – όπως για παράδειγμα το Αμπού Ντάμπι που πλήρωσε πυραύλους για τα F-16 που έληγαν μέσα στην προηγούμενη χρονιά στην τιμή αγοράς τους – βεβαίως, και θα τους δώσουμε, χωρίς να δίνουμε υλικό, το οποίο είναι εύχρηστο και χρήσιμο, μειώνοντας την ισχύ των Ενόπλων Δυνάμεων.

ΧΡΗΣΤΟΣ ΠΑΠΠΑΣ: Μην προτρέχετε. Σας έκανα συγκεκριμένα ερωτήματα. Σας είπα για συγκεκριμένο ζήτημα, προηγουμένως και μου απαντήσατε με ένα νεύμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Παππά, διακόπηκε ο κ. Κατσίκης. Νομίζω ότι είναι σωστό και ευγενικό να συνεχίσει.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Δεν πειράζει. Ήταν ωφέλιμη η διακοπή του Υπουργού Εθνικής Άμυνας.

Λοιπόν, με τις υπό συζήτηση διατάξεις επιχειρείται ο εκσυγχρονισμός του θεσμικού πλαισίου, που διέπει την εκποίηση παρόμοιων υλικών των Ενόπλων Δυνάμεων, δεδομένου ότι οι υφιστάμενες διατάξεις του 1970 του νόμου 721 δεν ανταποκρίνονται, πλέον, στη σύγχρονη πραγματικότητα και δεν καλύπτουν ολόκληρο το εύρος των αξιοποιήσιμων υλικών.

Με τις υπό συζήτηση διατάξεις του τρίτου Κεφαλαίου επιχειρείται μια σημαντική τομή στη διαδικασία των οικονομικών επιθεωρήσεων και των εσωτερικών ελέγχων με τη σύσταση Κοινού Σώματος Οικονομικών Επιθεωρητών, ενός ανεξάρτητου Σώματος Οικονομικών Επιθεωρητών υπαγόμενου απευθείας στον Υπουργό. Η λειτουργία τού Σώματος αυτού μέσα από την Υπηρεσία Εσωτερικών Υποθέσεων θα είναι βασική και ουσιαστική.

Η στόχευσή της θα αφορά στην εξασφάλιση της διαφάνειας των οικονομικών διαχειρίσεων και των Συμβάσεων των Ενόπλων Δυνάμεων σε ολόκληρη την Επικράτεια, σε όλες τις Υπηρεσίες του Υπουργείου Εθνικής Άμυνας και σε όλους τους εποπτευόμενους από αυτό φορείς. Η αναγκαιότητα της θεσμοθέτησης της συγκεκριμένης διάταξης προκύπτει και από την πληθώρα των θετικών σχολίων, κατά τη διάρκεια της διαβούλευσης.

Οι αυξημένες επιχειρησιακές δυνατότητες της υπό σύσταση Υπηρεσίας, καθώς και η αμεσότητα της συνεργασίας της με τις Εισαγγελικές και Διωκτικές Αρχές, της προσδίδει ένα ιδιαίτερα κομβικό ρόλο, ο οποίος εστιάζεται στην προστασία των οικονομικών συμφερόντων του Υπουργείου Εθνικής Άμυνας, μέσω της πρόληψης ή της διερεύνησης οικονομικών εγκλημάτων και εγκλημάτων διαφθοράς στο χώρο του Υπουργείου και των Ενόπλων Δυνάμεων, εν γένει.

Με το τελευταίο Κεφάλαιο, προτείνονται ρυθμίσεις που άπτονται της επίλυσης θεμάτων στρατολογικής φύσεως, θεμάτων που διέπουν την λειτουργία των Ενώσεων και των εν ενεργεία Στρατιωτικών, θεμάτων τακτοποίησης ληξιπρόθεσμων οφειλών των στρατιωτικών νοσοκομείων, που απορρέουν από προμήθειες υλικών και από παροχές υπηρετούντων, καθώς και θεμάτων επιβολής ποινικών ρητρών σε ΔΕΚΟ που έχουν συνάψει συμβάσεις προμήθειας με το Υπουργείο Εθνικής Άμυνας.

Τέλος, με το άρθρο 30 του σχεδίου νόμου, εισάγεται ρύθμιση για την έγκριση του σχεδίου σύμβασης αντισταθμιστικών ωφελημάτων μεταξύ της εταιρίας Raytheon και της Γενικής Διεύθυνσης Αμυντικών Εξοπλισμών και Επενδύσεων του Υπουργείου Εθνικής Άμυνας, που αφορά στην παροχή υλικών και ανταλλακτικών προς τις Ένοπλες Δυνάμεις και στην ανάθεση συναφούς υποκατασκευαστικού έργου σε ελληνικές εταιρίες. Γι' αυτό το θέμα, άλλωστε στην Επιτροπή μας είχαμε μιλήσει και στο παρελθόν και είχαμε μείνει σύμφωνοι, να ενταχθεί ως διάταξη στο παρόν νομοσχέδιο και να αποφασίσει η Ολομέλεια.

Η έγκριση και η υλοποίηση του υπόψη σχεδίου θα έχει πολλαπλά οφέλη για τις Ένοπλες Δυνάμεις, καθώς συνεπάγεται την αναβάθμιση σημαντικών οπλικών συστημάτων, τον εφοδιασμό τους με χρήσιμο πολεμικό υλικό και στην ανάθεση υποκατασκευαστικού έργου στην εγχώρια αμυντική βιομηχανία, χωρίς να προκαλείται πρόσθετη επιβάρυνση του Κρατικού Προϋπολογισμού.

Η πολυθεματικότητα του εν λόγω σχεδίου νόμου και το ρυθμιστικό εύρος των διατάξεών του επιλύει χρονίζοντα προβλήματα, συμπληρώνει νομοθετικά κενά, αποκαθιστά στρεβλώσεις και γενικότερα, εκσυγχρονίζει το θεσμικό πλαίσιο λειτουργίας των Ενόπλων Δυνάμεων, επ’ ωφελεία αυτών και της χώρας.

Κλείνοντας, οι Ανεξάρτητοι Έλληνες στηρίζουμε επί της αρχής αυτό το νομοσχέδιο, γιατί ενσωματώνει τα αιτήματα ενός μεγάλου μέρους της κοινότητας των Ενόπλων Δυνάμεων, αξιοποιεί τα συμπεράσματα που προέκυψαν από τον ευρύ και γόνιμο διάλογο που προηγήθηκε και θεσμοθετεί αναγκαίες μεταρρυθμίσεις για την αντιμετώπιση των υφιστάμενων προβλημάτων. Σας ευχαριστώ πολύ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ τον κ. Κατσίκη. Τον λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Σας ευχαριστώ πολύ, κύριε Πρόεδρε. Κύριοι Υπουργοί, κυρίες και κύριοι συνάδελφοι, δηλώνουμε επί της αρχής την επιφύλαξή μας στο συγκεκριμένο νομοσχέδιο, την οποία επιφύλαξη δικαιολογούν τρία σημεία, τα οποία μας απασχολούν ως προβληματικά και τα οποία σας απαριθμώ με σειρά σπουδαιότητας.

Πρώτον, η άμεση ανάγκη απόσυρσης του άρθρου 27, που αφορά στην επιβολή του συνδικαλισμού στις Ένοπλες Δυνάμεις. Δεύτερον, η ασάφεια του άρθρου 30, με το οποίο για πρώτη φορά νομοθετούμε ένα Πρόγραμμα Αντισταθμιστικών Ωφελημάτων και τρίτον, η ανάγκη για παροχή διευκρινήσεων σχετικά με τις προβλέψεις της παρ.2 του άρθρου 8.

Ο «χακί» συνδικαλισμός, λοιπόν, όπως αυτός θεσμοθετήθηκε το καλοκαίρι του 2016 και λειτουργεί ως σήμερα, έχει μόνον θύματα και κανένα νικητή. Τα στελέχη των Ενόπλων Δυνάμεων δεν βρήκαν έναν λειτουργικό τρόπο να εκπροσωπηθούν, διεκδικώντας με ήπιο τρόπο ρυθμίσεις, που σε άλλες πτυχές του κοινωνικού βίου είναι αυτονόητες. Αντίθετα, η μεγάλη τους πλειοψηφία δεν φαίνεται να αγκάλιασε τις κατά τόπου Ενώσεις, αλλά και όσα το έπραξαν, βρέθηκαν διεσπαρμένα σε δύο τάσεις. Ο βαθμός δε της διάσπασης αυτής αποδεικνύεται από μία σειρά δημόσιων και καθόλου τιμητικών αναμετρήσεων, που έφτασαν ακόμη και στις δικαστικές αίθουσες.

Ο Υπουργός Εθνικής Άμυνας βρέθηκε, τελικά, δίπλα εκτεθειμένος.

Με την φωτογραφική διάταξη του 2016 φάνηκε ότι επιδιώκει και έναν έμμεσο έλεγχο του στρατεύματος, σε μια διάσταση πέραν των αρμοδιοτήτων του, ενώ η αδυναμία της ΠΟΕΣ να εναρμονιστεί έγκαιρα με τις διατάξεις του νόμου, τον ανάγκασαν να επανέρχεται σήμερα με νέες προτάσεις, ακόμη πιο φωτογραφικές από την παλιά.

Για το θέμα «του χακί» συνδικαλισμού, η Ένωση Κεντρώων – και εγώ ως τομεάρχης εθνικής άμυνας – θα μπορούσαμε να έχουμε την συνείδησή μας ήσυχη, γιατί με απανωτές επεμβάσεις στη Βουλή, με επανειλημμένο Κοινοβουλευτικό Έλεγχο, αρθρογραφία, ακόμη και με εκκλήσεις στους συναδέλφους βουλευτές, προσπαθήσαμε να καταδείξουμε πως όσα επιχειρήθηκαν και τελικά πραγματοποιήθηκαν, μόνο ζημιά θα προκαλέσουν. Η πικρή δικαίωσή μας βοήθησε κάπως να έχουμε τη συνείδησή μας ήσυχη, όχι όμως και το κεφάλι μας ήσυχο.

Οπότε χωρίς περιστροφές καταλήγω: Πρέπει τα εν ενεργεία στελέχη των Ενόπλων Δυνάμεων να εκπροσωπούνται μέσω Ενώσεων και Ομοσπονδιών; Ναι, πρέπει. Αρκεί αυτό να γίνεται σε ένα σαφές, πλήρες, λειτουργικό και αυστηρό πλαίσιο, που δεν θα διαταράσσει την Ιεραρχία του στρατεύματος και την πειθαρχία εντός του.

Επιτεύχθηκε αυτό με τις προηγούμενες ρυθμίσεις του 2016; Όχι, ούτε κατά διάνοια. Και αυτό αποδεικνύεται από την παρούσα κατάσταση, αλλά και από την σιωπηρή εμπράγματη παραδοχή του Υπουργείου, που προχωρά σε νέα νομοθετική πρωτοβουλία, μόλις δώδεκα μήνες μετά την δημοσίευση του προηγούμενου νόμου.

Θα βελτιώσουν την κατάσταση οι νέες διατάξεις του άρθρου 27; Όχι. Το άρθρο 27 πρέπει να αποσυρθεί. Ο κ. Υπουργός πρέπει να λειτουργήσει αποκλειστικά ως Υπουργός Εθνικής Άμυνας και όχι, ως Πρόεδρος των Ανεξάρτητων Ελλήνων. Θα ακούσει το ειλικρινές μπράβο από την πλευρά της Ένωσης Κεντρώων, εάν ανέβει στο βήμα της Βουλής και πει ότι «έκανα λάθος και αποσύρω τις διατάξεις και συγκροτώ επιτροπή από εκπροσώπους των Κομμάτων, δηλαδή Διακομματική Επιτροπή, συνταγματολόγους και μέλη των υπαρχουσών Ενώσεων, που θα επεξεργαστεί το ζήτημα, από μηδενική βάση».

Τώρα, θα ήθελα να προχωρήσω στον σχολιασμό του άρθρου 30. Το συγκεκριμένο άρθρο προβλέπει την κύρωση νέας Σύμβασης Αντισταθμιστικού Ωφελήματος, που προέκυψε από την απόκτηση των αντιαεροπορικών Συστημάτων Patriot. Εγώ θα κινηθώ στην βάση όσων όλοι οι βουλευτές έχουμε στα χέρια μας.

Ασφαλώς, η επίλυση ενός χρονίζοντος ζητήματος, όπως η συγκεκριμένη Σύμβαση, είναι θετική εξέλιξη, καθώς οι όποιες προβλέψεις περιλαμβάνονται στα μη δημοσιοποιούμενα, λόγω υπηρεσιακού απορρήτου, παραρτήματα της νέας ΣΑΩ, αναμφίβολα θα ωφελήσουν τις Ένοπλες Δυνάμεις της χώρας Σε μια περίοδο, που οι απειλές από τον κύριο δυνητικό μας αντίπαλο και όχι μόνον διαρκώς αυξάνονται, ποσοτικά και ποιοτικά, κάθε ενίσχυση της αμυντικής μας προετοιμασίας είναι καλοδεχούμενη.

Ούτως ή άλλως, από την αρχική απόφαση έχουν περάσει 15 και πλέον έτη και ο όποιος σχεδιασμός έχει ξεπεραστεί από τον χρόνο και τις εξελίξεις, ενώ και η απελευθέρωση πόρων, που προορίζονταν για μελλοντική απόκτηση ή αναβάθμιση συστημάτων, δεν είναι αμελητέα. Για το συγκεκριμένο άρθρο, όμως, παρά τη θετικότατη διάστασή του, έχω να καταθέσω δύο πρώτους προβληματισμούς.

Πρώτον, είναι ασυνήθιστο, ίσως και πρωτοφανές, μια σύμβαση αντισταθμιστικών ωφελημάτων να κυρώνεται με νόμο και ενώ μπορώ να κατανοήσω τους λόγους που οδηγηθήκαμε σε κάτι τέτοιο, είμαι υποχρεωμένος να μην παραβλέψω ότι αυτή η εξέλιξη μπορεί να οδηγήσει σε αλλαγή συμπεριφοράς από τις υπόλοιπες εταιρείες, που συμμετέχουν σε κάποια ΣΑΩ και βρίσκονται ή θα βρεθούν στο διαπραγματευτικό τραπέζι μαζί με την Ελληνική Κυβέρνηση. Ακόμη, όμως και εάν αυτή η εξέλιξη δεν έχει κάποιο δυσάρεστο αποτέλεσμα μελλοντικά, είναι θλιβερό να έχει καταλήξει η Ελληνική Πολιτεία, λόγω διαχρονικών ευθυνών ξέρετε, να κυρώνει συμβάσεις της με νόμο.

Δεύτερον, ενώ με το συγκεκριμένο σχέδιο νόμου κυρώνεται μια σύμβαση που έχει συγκεκριμένους όρους και προβλέψεις, η παράγραφος 3 εξουσιοδοτεί τον εκάστοτε Υπουργό Άμυνας να την υπογράψει και να την τροποποιήσει, χωρίς προηγούμενη…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν είναι αυτό. Το εξήγησα. Αν μου επιτρέπετε, το εξήγησα. Δεν πρόκειται περί καμιάς αλλαγής. Περιγράφετε στο παρελθόν τι ίσχυε. Το αποτέλεσμα της διαπραγματεύσεως είναι αυτό που σας ανακοίνωσα.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Δηλαδή, δεν κινδυνεύουμε να υπερψηφίσουμε άλλο πράγμα μέσα στη Βουλή και άλλο να…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν μπορεί να αλλάξει τίποτα. Όποιο είναι το αποτέλεσμα της Επιτροπής Διαπραγματεύσεως, το δεχόμαστε ή δεν το δεχόμαστε. Αλλά σας είπα και προηγουμένως ότι δεν μπορεί να μη γίνει με ισχύ νόμου, γι' αυτό το είχαμε φέρει στην Επιτροπή Εξοπλιστικών και με σύμφωνη γνώμη το φέραμε στην Ολομέλεια.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Δεν είπα όχι. Εγώ μιλάω για το γεγονός ότι έχετε τη δυνατότητα να αλλάξετε, να τροποποιήσετε…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θα μπορούσαμε να το καταγγείλουμε. Τίποτε άλλο δεν μπορούμε να κάνουμε.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ωραία. Μένω σε αυτή τη διαβεβαίωση. Άρα, λοιπόν, η Βουλή θα ενημερώνεται για τις μελλοντικές τροποποιήσεις. Έτσι δεν είναι; Κλείνω με μια αναφορά στα άρθρα 8 και 9…

ΠΑΝΑΓΙΩΤΗΣ) ΚΑΜΜΕΝΟΣ (Υπουργός Εθνικής Άμυνας): Με συγχωρείτε. Δεν μπορεί να υπάρξει καμία τροποποίηση. Αυτό που αποφασίζουμε, αυτό είναι, όπως είπα και στην κυρία Κανέλλη. Η σύμβαση έχει εκτελεστεί ήδη.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Θα ήθελα, λοιπόν, να επισημάνω τα εξής.

Η ευέλικτη διάθεση άχρηστου, ακατάλληλου και πλεονάζοντος στρατιωτικού υλικού είναι επιβεβλημένη, καθώς πέρα από τα ανταλλάγματα, χρηματικά ή άλλα, τα οποία θα υπάρχουν, εξοικονομούνται και έμμεσοι πόροι, κυρίως, από την απελευθέρωση ανθρώπινου δυναμικού και εγκαταστάσεων, οι οποίοι χρειάζονται για την αποθήκευση, φύλαξη και συντήρηση του υλικού αυτού.

Χρειάζεται, όμως, να κάνω και εδώ δύο πρώτες παρατηρήσεις. Είναι απαραίτητο να υπάρξει ιδιαίτερη προσοχή στα όπλα, συστήματα και είδη που θα χαρακτηρίζονται άχρηστα ή πλεονάζοντα και ο σχεδιασμός για την αποδέσμευσή τους να εντάσσεται σε μια ευρύτερη οπτική για τις μελλοντικές αμυντικές ανάγκες της χώρας.

Η δεύτερη παρατήρηση που έχω να κάνω και μάλλον σημαντικότερη κατ’ εμένα έχει να κάνει με τους αποδέκτες αυτού του υλικού. Ο πλανήτης έχει πάρα πολλές θερμές ζώνες και μια βιαστική απόφαση μπορεί να έχει δυσάρεστα αποτελέσματα για την Ελλάδα. Για παράδειγμα, μια πώληση υλικού μπορεί να επηρεάσει αρνητικά, για τη χώρα μας, την ψήφο σε διεθνή Οργανισμό, από πλευράς ενός αντιπάλου του αποδέκτη. Θεωρώ, λοιπόν και όχι απαραίτητα σε άμεση σχέση με την παρούσα διάταξη ότι η εκτίμηση κόστους - οφέλους πρέπει να γίνεται με ευρύτατο πνεύμα, ενώ θεωρώ πως για κάθε παραχώρηση στρατιωτικού υλικού, εκτός συνόρων, είναι επιβεβλημένη και η σύμφωνη γνώμη του Υπουργείου Εξωτερικών, έστω και με άτυπο τρόπο, κύριε Υπουργέ.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ισχύει αυτό με τυπικό τρόπο.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Επαναλαμβάνω, λοιπόν, την επιφύλαξή μας και ευελπιστώ πως οι καλοπροαίρετες παρατηρήσεις και οι προσεγμένες και τεκμηριωμένες προτάσεις μας θα βοηθήσουν να βελτιωθεί το υπό εξέταση νομοσχέδιο στις επόμενες συνεδριάσεις.

Θα ήθελα να μου επιτρέψετε να κλείσω με δύο σχολιασμούς. Ο ένας σχολιασμός είναι για τον αγαπητό συνάδελφο, κ. Καραγιαννίδη, ο οποίος καταφέρθηκε νωρίτερα εναντίον μου σε μια άλλη Επιτροπή, κατηγορώντας με, ενώ ήμουν απών ότι λέω μπαρούφες και ότι είμαι άσχετος. Κύριε συνάδελφε, στην εισήγησή σας μιλήσατε για εθελοντές μακράς διάρκειας. Να σας θυμίσω ότι είναι Εθελοντές Μακράς Θητείας. Δεν είναι «διάρκειας», δεν είναι γάλα. Όμως, το φραστικό λάθος, το οποίο κάνατε, δεν νομιμοποιεί εμένα να πω σε εσάς ότι λέτε μπαρούφες, κύριε συνάδελφε. Τα υπόλοιπα στην Ολομέλεια για το συγκεκριμένο.

Κυρίες και κύριοι συνάδελφοι και ένας δεύτερος σχολιασμός στον αγαπητό Εισηγητή της Νέας Δημοκρατίας. Έχει πετύχει σε όλα ο Πάνος Καμμένος σαν Υπουργός και συνεχίζετε αυτόν τον αντιπολιτευτικό παραλογισμό; Δηλαδή, δεν έχουμε κάτι να του καταλογίσουμε σαν Υπουργό στη θητεία του στο Υπουργείο και ασχολούμαστε με οτιδήποτε άλλο εκτός από αυτό σε ένα τόσο σημαντικό νομοσχέδιο; Δεν ξέρω τι να πω. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας ευχαριστώ πολύ, κύριε Σαρίδη.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Κύριε Πρόεδρε, θα ήθελα το λόγο επί προσωπικού, γιατί υπάρχει μια διαστρέβλωση επί του ζητήματος.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Καραγιαννίδη, έχετε τον λόγο για ένα λεπτό.

ΧΡΗΣΤΟΣ ΚΑΡΑΓΙΑΝΝΙΔΗΣ (Εισηγητής του ΣΥΡΙΖΑ): Κύριε Πρόεδρε, πρώτον, δεν είπα ότι είπε ο κ. Σαρίδης μπαρούφες. Δεύτερον, είναι λάθος η διαδικασία από άλλη Επιτροπή να απαντάει σε άλλη Επιτροπή, αλλά τέλος πάντων, αυτό που είπα, όμως και συνέβη και τώρα, ο Υπουργός τον διορθώνει για κάτι που έχει πει στην κυρία Κανέλλη και δεν το έχει παρακολουθήσει. Εάν δεν ακούει, δεν φταίω εγώ. Δηλαδή, δύο φορές τον διόρθωσε και για το Υπουργείο Εξωτερικών και για την Raytheon. Εντάξει, αυτό είπα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω ότι θεωρούμε το επεισόδιο λήξαν. Τον λόγο έχει ο κ. Υπουργός.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Θέλω να σας διαβεβαιώσω ότι στη διάθεση υλικού τηρούνται όλες οι προδιαγραφές πωλήσεως αμυντικού υλικού. Δηλαδή, πρέπει να υπάρχει το certificate of final user, το πιστοποιητικό τελικού χρήστη, το οποίο πιστοποιητικό τελικού χρήστη το δίνει και το Υπουργείο Εξωτερικών όσον αφορά στην Ελλάδα, δηλαδή συμφωνεί στην πώληση του υλικού στη συγκεκριμένη χώρα, τη συγκεκριμένη στιγμή και αν το υλικό προέρχεται από χώρα τρίτη, δηλαδή, δεν είναι ελληνικό προϊόν, είναι αμερικανικό προϊόν ή γαλλικό προϊόν, θα πρέπει και η χώρα παραγωγής του συγκεκριμένου υλικού να συναινέσει μαζί με το ελληνικό Υπουργείο Εξωτερικών στη διάθεση του προϊόντος στη συγκεκριμένη χώρα.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Εγώ μίλησα για μια ασφαλιστική δικλίδα.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Όχι, καλά το ρωτάτε, πολύ καλά το ρωτάτε, διότι θα μπορούσε να φανεί ότι εμείς πουλάμε παντού, τα πάντα. Όχι. Με γνώμονα τη σύμφωνη γνώμη του Υπουργείου Εξωτερικών και το πιστοποιητικό τελικού χρήστη, το οποίο να είναι ανάλογο και σύμφωνο με τις συμμαχικές συμφωνίες, οι οποίες υπάρχουν.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Νομίζω ότι είναι καθαρό. Σας ευχαριστούμε, κύριε Υπουργέ. Τον λόγο έχει ο κ. Παππάς.

ΧΡΗΣΤΟΣ ΠΑΠΠΑΣ: Κύριε Πρόεδρε, κατ' εμάς, τη Χρυσή Αυγή, το συζητούμενο σχέδιο, που κατέθεσε η συγκυβέρνηση, είναι επικίνδυνο σε ό,τι αφορά στην αμυντική επάρκεια της χώρας, διότι ανοίγει ένα οφθαλμοφανές παράθυρο για την έναρξη της δυνατότητας, ελαφρά τη καρδία, πωλήσεως νευραλγικών οπλικών συστημάτων, όπως διαδίδεται τουλάχιστον, του πολυτίμου στόλου των αεροσκαφών F-16 και όχι μόνο.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν υπάρχει αυτό το πράγμα.

ΧΡΗΣΤΟΣ ΠΑΠΠΑΣ: Γιατί τότε δεν απαντήσατε στην ερώτηση του κ…

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Τρεις φορές σας απαντώ πάλι. Δεν θεωρείται άχρηστο ή μη επιχειρησιακό υλικό τα F-16.

Εάν τα F-16 ή οποιοδήποτε άλλο αεροπλάνο θα συζητείτο να πωληθεί, θα πωλείτο ως εύχρηστο επιχειρησιακό, αλλά στα πλαίσια μίας πιθανής αναβάθμισης π.χ. και ολοκληρωμένης συμφωνίας για τα Block 52+ και τα Block 50. Εμείς δεν πρόκειται να βγάλουμε άχρηστα τα αεροπλάνα. Σας το διευκρινίζω και το ξεκαθαρίζω. Βοηθάω στο σκεπτικό σας, το αποκλείω.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ο κ. Υπουργός το έχει εξηγήσει αυτό, αλλά, κύριε Παππά, εσείς έχετε το δικαίωμα να συνεχίσετε.

ΧΡΗΣΤΟΣ ΠΑΠΠΑΣ: Μισό λεπτό, γιατί είστε καθηγητής και ξέρετε ότι «scripta manent», δηλαδή, τα γραπτά μένουν. Γιατί εσείς δεν απαντάτε γραπτώς στην από 23/6/2017 ερώτηση του κ. Κούζηλου, που ήταν και ο Εισηγητής στο σημερινό νομοσχέδιο, σχετικά με το ενδεχόμενο πώλησης αεροσκαφών F-16 Block 30 στην Βουλγαρία; Γιατί εμείς να είμαστε υποχρεωμένοι στις προφορικές απαντήσεις σας;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Έχω απαντήσει, κύριε Παππά.

ΧΡΗΣΤΟΣ ΠΑΠΠΑΣ: Όχι, δεν έχετε απαντήσει.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Ε, απλώς δεν έχει έρθει ακόμα. Μου λέει ο κοινοβουλευτικός έλεγχος ότι έχει υπογραφεί η απάντηση και θα σταλεί.

ΧΡΗΣΤΟΣ ΠΑΠΠΑΣ: Από 23/6 οι υπηρεσίες; Από τότε απαντάτε τώρα τον Σεπτέμβριο; Τα αντανακλαστικά σας τα κοινοβουλευτικά δεν είναι και τόσο γρήγορα πάντως. Εμείς νομίζουμε πάντως ότι υπάρχει θέμα και όχι μόνο με τα F-16. Μακάρι να μην είναι. Συζητιέται έντονα και το θέμα των «Leopard» και εν πάση περιπτώσει, αυτή η διατύπωση: «*Αξιοποίηση κινητών περιουσιακών στοιχείων του Υπουργείου Εθνικής Αμύνης*», εμάς μας φαίνεται σαν μια νομιμοφανής έγκριση πωλήσεως υλικών των Ενόπλων Δυνάμεων, εκ μέρους της εξουσίας της δικής σας, του ΣΥ.ΡΙΖ.Α.- ΑΝ.ΕΛ. και ενδεχομένως, οποιασδήποτε μελλοντικής εξουσίας.

Εμείς θεωρούμε ότι δεν μπορεί οποιοδήποτε στρατιωτικό υλικό κριθεί από τους φορείς, που είπατε, επιχειρησιακά ως μη αναγκαίο για τις Ένοπλες Δυνάμεις, να πωλείται έτσι.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Η Επιτροπή Εξοπλισμών τα καθορίζει.

ΧΡΗΣΤΟΣ ΠΑΠΠΑΣ: Το λέτε κιόλας. Τα λέτε πολύ γενικά, κύριε Υπουργέ, λέτε «*κάθε είδους υλικού των Ενόπλων Δυνάμεων που καθίσταται άχρηστο ή χαρακτηρίζεται ως τέτοιο ή είναι ακατάλληλο ή πλεονάζει*». Δηλαδή, υπάρχει μια δόση γενικότητας, που μπορούν να χωρέσουν πολλά πράγματα και θα έπρεπε να είναι πολύ πιο σαφή τα πράγματα, σε ότι αφορά στο στρατιωτικό υλικό. Ποιος θα κρίνει τι πλεονάζει και ποιος θα κρίνει, αν το υλικό αυτό δεν θα μας ήταν χρήσιμο σε κάποια άλλη στιγμή; Σε ό,τι αφορά αυτό, για να μην το μακρύνουμε παραπάνω, θα περιμένουμε και τις προφορικές σας θέσεις και στην Ολομέλεια και εδώ αν θέλετε, αλλά και τις γραπτές σας απαντήσεις, ως Υπουργείο. Υπάρχει και η 6η παράγραφος, που είναι πάλι ένα ασαφές εδάφιο αυτό, που μας παραπέμπει και στις διατάξεις του άρθρου 107 ενός προηγούμενου νόμου του 2011 και ενός προηγούμενου νόμου, του νόμου 3883 του 2010, που πάλι ασχολείται με τις διαδικασίες προγραμμάτων προμηθειών.

Σε ό,τι αφορά στις ερωτήσεις, κύριε Καμμένε, επειδή είπατε ότι μια ερώτηση από 23/6 απαντήθηκε, σας παρακαλώ πάρα πολύ: «*Νέες περικοπές στον Αμυντικό Προϋπολογισμό, πλήττουν το αξιόμαχο των Ενόπλων Δυνάμεων*» Χρήστος Παππάς 5/9. Πρόσφατη. Γύρω στον Δεκέμβριο θα απαντηθεί και αυτή, αν πάει σαν αυτήν του Νίκου του Κούζηλου.

Στις 9/5 σχετικά για το χαράτσι στις στολές των στρατιωτικών – απασχολεί πάρα πολύ τους Αξιωματικούς αυτό το θέμα – δεν απαντήσατε. Είχε την ευγένεια το Υπουργείο Οικονομικών να απαντήσει και να πει ότι «αρμόδιο είναι το συνερωτώμενο Υπουργείο Εθνικής Άμυνας». Το Υπουργείο Άμυνας δεν απάντησε. Τελειώνω, δεν σας κουράζω με αυτό, δεν είναι του παρόντος, δεν είναι του νομοσχεδίου, αλλά επειδή έγινε συζήτηση.

«*Αδικαιολόγητη απόφαση της ΑΣΔΥΣ για το ράψιμο στρατιωτικών σχολών στο Μπαγκλαντές*». Ράβουμε στολές στο Μπαγκλαντές. Αναπάντητη. Και για το ΝΑΤΟ τα γνωστά αναπάντητα.

Και η τελευταία – κι εδώ δώστε βάση, γιατί πρέπει να απαντήσετε πριν από την 28η Οκτωβρίου – αφορά στην απόφαση του κ. Παναγιώτη Σκουρλέτη, του Υπουργού, για να μην παρελάσουν τα τάγματα Εθνοφυλακής στην παρέλαση της 28ης Οκτωβρίου.

Ερώτηση του Παναγιώταρου και ερώτηση δική μου. Ποιο Υπουργείο είναι αρμόδιο για τις παρελάσεις και γιατί δεν θα παρελάσουν, για πρώτη χρονιά φέτος;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν θα κάνουμε Κοινοβουλευτικό Έλεγχο, αλλά θα σας απαντήσω σε αυτό, για να μην έχουμε παρεξηγήσεις και για να μην αφήνουμε πράγματα να αιωρούνται, τα οποία δεν πρέπει να αιωρούνται.

Ο κ. Σκουρλέτης είναι Υπουργός Εσωτερικών. Αποφασίζει, λοιπόν, για τις παρελάσεις, όπου ο έχων το γενικό πρόσταγμα είναι είτε καθηγητής είτε γυμναστής ενός σχολείου.

Όταν υπάρχουν παρελάσεις που έχουν μέσα μαθητικά τμήματα, πολιτικά τμήματα και εν συνεχεία στρατιωτικά, ο έχων το γενικό πρόσταγμα πολίτης παραδίδει στον επίσημο, δηλαδή, αναφέρει στον επίσημο λήξη πολιτικής παρελάσεως και να αναλαμβάνει ο έχων το γενικό πρόσταγμα Αξιωματικός. Όταν αναλαμβάνει ο Αξιωματικός, η Εθνοφυλακή αποτελεί αναπόσπαστο τίμημα των Ενόπλων Δυνάμεων και θα παρελαύνει.

ΧΡΗΣΤΟΣ ΠΑΠΠΑΣ: Θα παρελάσει, ασχέτως της οδηγίας που λέτε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αυτό είναι Υπουργική Απόφαση, η οποία έχει υπογραφεί από τους τελευταίους 15 Υπουργούς Εσωτερικών, για να αποκλειστούν άλλες ομάδες εκτός Εθνοφυλακής, οι οποίες εμφανίζονται ως εθνοφύλακες και παρελαύναν αυτοδικαίως σε μη στρατιωτικές παρελάσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Υπουργέ, νομίζω ότι δώσετε μια απάντηση. Τώρα να μην μπούμε σε λεπτομέρειες αυτών των θεμάτων, γιατί είναι θέματα κοινοβουλευτικού ελέγχου και θα απαντήσετε στις ερωτήσεις. Να τελειώνουμε.

ΧΡΗΣΤΟΣ ΠΑΠΠΑΣ: Τι να τελειώνουμε, κύριε Πρόεδρε; Μίλησε ο εκπρόσωπος της Νέας Δημοκρατίας 20 με 30 λεπτά, εμένα μου δώσατε 5 λεπτά με τόσες διακοπές και μου λέτε «να τελειώνουμε». Σας παρακαλώ.

Τελειώνω και θα πω, εν κατακλείδι, κύριε Πρόεδρε, δι’ ημών απευθυνόμενος από εσάς στον κ. Υπουργό, ότι εγώ βγάζω ένα συμπέρασμα, το εξάγουμε εμείς οι Έλληνες εθνικιστές, το οποίο είναι άμεσα συνδεδεμένο με την ασφάλεια της χώρας και την προοπτική των Ενόπλων Δυνάμεων και το συμπέρασμα αυτό λέει, κύριε Υπουργέ, ότι το ελληνικό πρόβλημα δεν είναι πρόβλημα οικονομικό. Θα μπορούσατε αυτά, τα ίδια λόγια να τα πείτε κι εσείς κάποτε, σε άλλες εποχές, δεν τα λέτε, όμως, τώρα. Δεν είναι πρόβλημα, λοιπόν, το ελληνικό οικονομικό, αλλά αποτελεί πρόβλημα εισβολής και κατοχής. Εισβολής αναρίθμητων αλλόφυλων, παρατύπων, όπως λέτε εσείς, μεταναστών και κατοχής σε ξενόδουλες αντιλαϊκές, ευρωπροσκυνημένες, φιλονατοϊκές πολιτικές δυνάμεις, που αλληλοδιαδέχονται η μία την άλλη και νέμονται την εξουσία.

Εμείς για λόγους αρχής, πολιτικής και ιδεολογικής συνέπειας, πράττοντας ευσυνειδήτως πολιτικά και εντίμως αρνούμεθα τις νομοθετικές σας πρωτοβουλίες. Αν υπάρξουν στην πορεία της συζήτησης επί των άρθρων άρθρα, τα οποία είναι προς θετική κατεύθυνση, θα τολμήσουμε να ψηφίσουμε υπέρ, να ψηφίσουμε καταφατικά, αλλά επί της αρχής, όμως, λέμε «όχι».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστούμε πολύ, τον κ. Παππά. Τον λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ πολύ, κύριε Πρόεδρε. Το σημερινό νομοσχέδιο «Ρυθμίσεις περί σταδιοδρομίας και εξέλιξης στελεχών και οικονομικής μέριμνας και λογιστικού των Ενόπλων Δυνάμεων, σύσταση Κοινού Σώματος Οικονομικών Επιθεωρητών και άλλες διατάξεις» αποτελεί συνέχεια σε μια σειρά νομοσχεδίων του Υπουργείου Εθνικής Άμυνας, που έχουν κοινό στόχο την εξασφαλίσει της άμυνας της χώρας μας στα χρόνια της οικονομικής κρίσης. Με αντικειμενικά περιορισμένους οικονομικούς πόρους το νομοσχέδιο αποβλέπει στη διαφύλαξη του στελεχικού δυναμικού των Ενόπλων Δυνάμεων από τη μια, και στην εξασφάλιση της λειτουργικότητας των Ενόπλων Δυνάμεων, από την άλλη, επιδιώκοντας τη βέλτιστη αξιοποίηση των περιορισμένων πόρων.

Το πνεύμα του εξορθολογισμού είναι αυτό που χαρακτηρίζει, κατά κύριο λόγο, το σημερινό νομοσχέδιο. Δεν υπάρχει, όμως, εξορθολογισμός που να μη στηρίζεται στην ετοιμότητα, στις καθαρές συναλλαγές και στους καθαρούς λογαριασμούς. Αυτό, λοιπόν, θέλει να εξασφαλίσει το υπό σύσταση Κοινό Σώματος Οικονομικών Επιθεωρητών που υπάγεται στον Αρχηγό ΓΕΕΘΑ και η υπό σύσταση Υπηρεσία Εσωτερικών Υποθέσεων που υπάγεται απευθείας στον Υπουργό Εθνικής Άμυνας. Η αποστολή τους είναι η εξασφάλιση της νομιμότητας στην οικονομική διαχείριση και η καταπολέμηση του οικονομικού εγκλήματος σε ό,τι αφορά στις οικονομικές υποθέσεις των Ενόπλων Δυνάμεων.

Είναι ντροπή το γεγονός ότι στις προηγούμενες δεκαετίες, ενώ η χώρα μας αντιμετώπιζε υπαρκτές και σοβαρές εξωτερικές απειλές για την αντιμετώπιση των οποίων είχαμε έναν από τους μεγαλύτερους αμυντικούς προϋπολογισμούς στον πλανήτη σε ποσοστό επί του ΑΕΠ, ορισμένοι αντιμετώπιζαν τις αυξημένες αμυντικές δαπάνες ως ευκαιρία προσωπικού πλουτισμού.

Σήμερα, λοιπόν, θέλουμε να βάλουμε τέλος σε αυτές τις καταστάσεις, όχι μόνο για τώρα, αλλά για πάντα. Με την οικονομική ανάκαμψη που έχει ήδη ξεκινήσει, σύντομα τα χειρότερα θα βρίσκονται πίσω μας. Ακόμη όμως και όταν έρθουν καλύτερες μέρες, πρέπει να μην επιτρέψουμε ποτέ πάλι να υπάρξουν άνθρωποι, που θα πλουτίσουν από τις αμυντικές δαπάνες της χώρας.

Ένα χαρακτηριστικό του τοπίου των αμυντικών προμηθειών τις τελευταίες δεκαετίες είναι ότι υπήρξαν τα αντισταθμιστικά οφέλη, τα οποία θα ελάμβανε χώρα μας. Στα χαρτιά το σύστημα αυτό ήταν εξαίρετο, όμως, στην πράξη και σε πολλές περιπτώσεις τα σχετικά προγράμματα δεν εφαρμόστηκαν ποτέ με αποτέλεσμα να ζημιώνεται η χώρα. Θέλω, λοιπόν, να πω και να τονίσω ότι σε ορισμένες περιπτώσεις τα αντισταθμιστικά ωφελήματα στις συμβάσεις προμηθειών είχαν διατυπωθεί επίτηδες – και το τονίζω, επίτηδες – με τρόπο που να είναι ανεφάρμοστα, ώστε να κάνουν τις συμβάσεις αυτές να φαίνονται επωφελείς για το Ελληνικό Δημόσιο, ενώ πίσω τους να κρύβεται πάρα πολύ καλά η συναλλαγή.

Σήμερα, γίνεται προσπάθεια να αντλήσει το Ελληνικό Δημόσιο κάθε δυνατό όφελος από τα ανεκτέλεστα αντισταθμιστικά ωφελήματα παλιών συμβάσεων. Στα πλαίσια αυτά, το νομοσχέδιο περιλαμβάνει την έγκριση συμβιβαστικής συμφωνίας τροποποίησης της σύμβασης αντισταθμιστικών ωφελημάτων παλαιότερης σύμβασης με την αμερικανική εταιρεία Raytheon. Γενικά, θα μπορούσε να πει κανείς πάρα πολλά για την κατάσταση των αμυντικών προμηθειών στο παρελθόν. Όμως, σήμερα, αυτό που έχει σημασία είναι να σώσουμε ό,τι μπορεί να σωθεί από τις παλιές συμβάσεις και κυρίως, να εγκαθιδρύσουμε ένα σύστημα που να μην επιτρέπει να γίνουν τα ίδια στο μέλλον.

Το θεσμικό πλαίσιο αποτελεί το ένα σκέλος αυτής της μεγάλης προσπάθειας, που επιχειρείται σήμερα. Το δεύτερο σκέλος στηρίζεται στην εντιμότητα των κυβερνώντων. Επειδή διαθέτουμε το δεύτερο, πραγματικά μπορούμε να πραγματοποιήσουμε το πρώτο και μπράβο στην ηγεσία του Υπουργείου Εθνικής Άμυνας που κάνει ένα πάρα πολύ σημαντικό βήμα στη βελτίωση αυτού του θεσμικού πλαισίου, που τόσο έχει ανάγκη η χώρα μας. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καλαφάτης.

ΣΤΑΥΡΟΣ ΚΑΛΑΦΑΤΗΣ: Ευχαριστώ, κύριε Πρόεδρε. Κύριε Υπουργέ, θα σταθώ σε κάποια ερωτηματικά που δημιουργούνται και θα ήθελα να μου δώσετε κάποιες διευκρινίσεις. Κάποια είναι ελάσσονος σημασίας, κάποια μείζονος.

Στο άρθρο 1, προβλέπεται η εθελούσια παραμονή στο στράτευμα Αξιωματικών ως το βαθμό του Συνταγματάρχη, οι οποίοι σε διαφορετική περίπτωση θα ολοκλήρωναν την σταδιοδρομία τους. Η ερώτησή μου είναι αν η πρόβλεψη αυτή επηρεάζει την προαγωγή των υπολοίπων Αξιωματικών, που υπηρετούν κανονικά, δηλαδή, για παράδειγμα, αν η εθελούσια παραμονή δημιουργεί πρόβλημα στους υπόλοιπους Αξιωματικούς;

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Δεν δημιουργεί κανένα πρόβλημα. Τι ακριβώς γίνεται; Όταν φτάσει στο βαθμό του Αντισυνταγματάρχη, έχει να επιλέξει αν θα πάει στη Σχολή Πολέμου, ώστε να έχει εν συνεχεία την εξέλιξη ως Ανώτατος Αξιωματικός ή εάν θα περιμένει την αποστρατεία του. Θα παραμένουν παρ’ αγκώνα σαν Συνταγματάρχες εκείνοι, που θα φτάσουν μέχρι το 58ο έτος της ηλικίας τους και αντίστοιχα, η οροφή των Ανώτατων θα πέσει. Δηλαδή, δεν πρόκειται να επηρεαστούν εκείνοι, οι οποίοι θέλουν να συνεχίσουν την καριέρα τους και σας διαβεβαιώνω γι' αυτό.

Εάν νομίζετε ότι πρέπει να το διατυπώσουμε κιόλας, δεν έχω καμία αντίρρηση. Πάντως, είναι ξεκάθαρο.

ΣΤΑΥΡΟΣ ΚΑΛΑΦΑΤΗΣ: Αυτό είναι σημαντικό και νομίζω ότι μια καλύτερη διατύπωση θα βοηθούσε.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Είμαστε έτοιμοι και μετά από την πρότασή σας θα το κάνουμε.

ΣΤΑΥΡΟΣ ΚΑΛΑΦΑΤΗΣ: Ευχαριστώ πολύ. Ένα δεύτερο κομμάτι, που έχει να κάνει κυρίως, με κοινωνικά χαρακτηριστικά και τον κοινωνικό ρόλο του Στρατού, έχει να κάνει με μια αναφορά στο άρθρο 8 για το κάθε είδους υλικό των Ενόπλων Δυνάμεων που πλεονάζει που μπορεί να διατίθεται προς τρίτους κατόπιν ανταλλάγματος.

Θα ήθελα να ζητήσω τη διερεύνηση της πιθανότητας της δωρεάν παραχώρησης του υλικού αυτού, εάν αφορά υλικό που μπορεί να χρησιμοποιηθεί σε αυτό που αποκαλούμε, κοινωνική πολιτική. Δηλαδή, αν είναι υλικό που μπορεί να χρησιμοποιηθεί π.χ. από σχολικές μονάδες και υπηρεσίες υγειονομικής φροντίδας.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αυτά είναι κουβέρτες, σεντόνια και τέτοια πράγματα.

ΣΤΑΥΡΟΣ ΚΑΛΑΦΑΤΗΣ: Εντάξει, λέω, αν μπορεί να χρησιμοποιηθεί για κοινωνικούς σκοπούς. Να διερευνηθεί η περίπτωση για να αποκτήσει και ένα κοινωνικό πρόσημο η αποστολή των Ενόπλων Δυνάμεων.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Αυτά τα οποία διαθέτουμε για υγειονομικούς σκοπούς, να σας πω ένα παράδειγμα. Κάναμε το σχολείο στη Δονούσα. Το σχολείο της Δονούσας το κάναμε με την ΜΟΜΚΑ. Παράλληλα, όμως, υπήρχαν κάποια υλικά που έπρεπε να τα πάρουμε για τα παιδιά του νηπιαγωγείου. Τα διαθέσαμε τα υλικά αυτά. Υπάρχουν υλικά, τα οποία έχουμε στην κατοχή μας και τα οποία δεν μας είναι απολύτως απαραίτητα, αλλά μπορεί να αντιμετωπίσουμε μια ανάγκη. Κουβέρτες, κρεβάτια, εξοπλισμός ενός νοσοκομείου, ενός ιατρείου, σκηνές, αυτά τα υλικά περιγράφουμε ή υλικό το οποίο χρειάζεται για να γίνει ένα έργο για λόγους κοινωνικής προσφοράς και βεβαίως, και στρατηγικής σημασίας. Έγινε στο Μοναστήρι Γρηγορίου, στο Άγιο Όρος, η σιδερένια γέφυρα, όπως και άλλες γέφυρες ανά την Ελλάδα. Θα γίνει τώρα και στη Ζάκυνθο κ.λπ.. Εκεί είναι μέρη – ή στην Ικαρία ή στη Δράμα – όπου γίνονται τα έργα αυτά, διότι δεν μπορεί να τα κάνει εργολάβος. Έχει εξαιρεθεί ο ιδιωτικός τομέας, έχουν φτάσει πλέον οι ανάγκες των έργων αυτών να αποτελούν κοινωνική ανάγκη μαζί με στρατηγική ανάγκη και εκεί διαθέτουμε υλικό. Ποιο είναι αυτό το υλικό; Οι παλιές γέφυρες αμερικανικού τύπου. Σε αυτό το υλικό αναφέρομαι.

ΣΤΑΥΡΟΣ ΚΑΛΑΦΑΤΗΣ: Ωραία. Θα αναφερθώ τώρα σε πιο σοβαρά θέματα. Τα πραγματευτήκατε, δεν νομίζω ότι ήσασταν απολύτως πειστικός στις εξηγήσεις που δώσατε. Αναφέρομαι στην ανάκληση στην ενεργό υπηρεσία έως πέντε τον αριθμό των ιπταμένων Αξιωματικών εν αποστρατεία, ως Αξιωματικών ειδικής μονιμότητας. Αναφερθήκατε, αλλά δεν νομίζω να πείσατε. Θα το επαναφέρω και αν μπορείτε να τοποθετηθείτε και να μας πείσετε απολύτως, γιατί μιλάμε για την ανάσταση ενός θεσμού που παραμένει ανενεργός σε ό,τι αφορά στις προσλήψεις από το 1989 ουσιαστικά και το γνωρίζουμε όλοι ότι αυτές οι ανάγκες καλύπτονται από τα Ανώτατα Στρατιωτικά Εκπαιδευτικά Ιδρύματα και τις Ανώτερες Στρατιωτικές Σχολές Υπαξιωματικών. Νιώθω – εγώ έχω την άποψη – ότι δεν στοιχειοθετείται ανάγκη ενεργοποιήσεως του θεσμού και δεν απαιτείται πρόσληψη νέων χειριστών ειδικής μονιμότητας. Θέλω να ρωτήσω ποια είναι η επιχειρησιακή αναγκαιότητα για την πρόσληψη ενός Αξιωματικού αυτής της κατηγορίας και την τοποθέτηση σε Επιτελεία, στο ΓΕΕΘΑ και στο ΓΕΣ, όταν δεν προέρχεται από παραγωγική σχολή, δεν έχει αποφοιτήσει από σχολές επιμόρφωσης, όπως η ΣΔΙΕΠ, η ΑΔΙΣΠΟ και ΣΕΘΑ και δεν διαθέτει την ανάλογη επιτελική εμπειρία; Πώς μπορούμε να εξηγήσουμε στους Αξιωματικούς, βαθμού Συνταγματάρχη και αντίστοιχους, ότι ενώ σε αυτούς δίνεται η δυνατότητα οικειοθελούς παραμονής στην ενεργό υπηρεσία εκτός οργανικών θέσεων μετά από το 58ο έτος της ηλικίας τους, χωρίς να δικαιούνται τα επιδόματα κινδύνου, οι χειριστές ειδικής μονιμότητας θα λαμβάνουν το πτητικό επίδομα μέχρι την ηλικία των 60 ετών; Όταν, μάλιστα, μιλάμε για Αξιωματικούς των οποίων η προαγωγή γίνεται με μόνη προϋπόθεση τα έτη υπηρεσίας, ενώ η προαγωγή των Αξιωματικών των προερχόμενων από παραγωγικές σχολές πραγματοποιείται σχεδόν κατόπιν συνεχούς αξιολόγησης.

Αυτό είναι ένα ζήτημα, το βλέπετε …

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Επιτρέψτε μου να σας απαντήσω σε αυτό, για να μην γίνει παρεξήγηση. Μακάρι να μπορούσαμε να πάρουμε ειδικής μονιμότητας, δηλαδή μακάρι να μπορούσαμε να πούμε ότι τώρα που αποκτούμε καινούργια ελικόπτερα, να πάρουμε πιλότους ήδη έτοιμους από τον πολιτικό τομέα, οι οποίοι έχουν πτυχίο επαγγελματικό και να τους βάλουμε ειδικής μονιμότητας και να αρχίσουν να πετάνε. Δεν μπορούμε να το κάνουμε και δεν επιτρέπουν και τα δημοσιονομικά και αντιλαμβάνεστε ότι είναι στον νόμο περί προσλήψεων. Δεν μιλάμε για προσλήψεις τέτοιες. Μιλάμε για διατήρηση στο στράτευμα συγκεκριμένων Αξιωματικών, τέσσερις ή πέντε είναι, με τον βαθμό του Αντισυνταγματάρχη, οι οποίοι έχουν 10.000 ώρες πτήσεως. Τους θέλουμε, για να είναι οι εκπαιδευτές στα simulator της Διακλαδικής Σχολής Ελικοπτέρων που κάνουμε και παράλληλα, για τα 25 καινούργια Σινούκ και πιθανώς, ελικόπτερα τα οποία θα αποκτηθούν. Εάν αυτός ο Αντισυνταγματάρχης καταρχήν θέλει να μείνει, είναι στη δική του δικαιοδοσία να μείνει, εάν πάει να βρει δουλειά έξω, θα πάρει 10.000 ευρώ. Πληρώνονται την ώρα πτήσης 50 ευρώ. Οι άνθρωποι αυτοί δεν θέλουν να πάνε να δουλέψουν έξω, γιατί είναι έμπειροι πιλότοι 10.000 ωρών, 20.000 ωρών. Θέλουν να παραμείνουν στο στράτευμα. Έχουν την τρέλα να παραμείνουν να υπηρετήσουν στο στράτευμα και να είναι εκπαιδευτές.

Δεν τους αποκόπτουμε, λοιπόν, τη δυνατότητα να παραμείνουν και αν θέλετε, μπορώ να σας δώσω και συγκεκριμένα στοιχεία, ποιοι είναι, πέντε άνθρωποι είναι. Μακάρι, να μπορούσαμε να το κάνουμε – σας λέω και πάλι – και θα ήθελα την ανοχή της Βουλής σε αυτό, να δούμε, αν υπάρχουν, γιατί δεν το έχουμε διερευνήσει και στο Ναυτικό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αν θέλετε, κύριε Καλαφάτη συνεχίστε. Μην έχουμε διάλογο. Θα απαντήσει ο Υπουργός στο τέλος.

ΣΤΑΥΡΟΣ ΚΑΛΑΦΑΤΗΣ: Νομίζω ότι βοηθάει αυτό. Τον τιμά τον Υπουργό που απαντάει στους Βουλευτές. Κλείνω όμως με το τελευταίο θέμα – να μην αναφερθώ εν κατακλείδι με τη βίαιη κατάργηση ενός ικανού αριθμού, το ανέφεραν και άλλοι συνάδελφοι, πρωτοβάθμιων ενώσεων μεγάλων Περιφερειών της χώρας, κύριε Υπουργέ. Ενδεικτικά αναφέρω την Κεντρική Μακεδονία, τη Θεσσαλία, Δυτική Αττική, Δυτική Μακεδονία και ουσιαστικά εγώ διαβλέπω ότι υπάρχει μια ευθεία ανάμειξη στη θεσμική εκπροσώπηση των εν ενεργεία στελεχών των Ενόπλων Δυνάμεων, αλλά και στο έργο της απονομής της Δικαιοσύνης, όπως εξάλλου καταγγέλλεται και από την ΠΟΜΕΝΣ, αλλά και από την ΕΣΠΕΘ, που είναι η Ένωση Στρατιωτικών Περιφέρειας Θεσσαλίας.

Κύριε Υπουργέ, έχουμε και το δεδομένο ότι η αρχική σύσταση των εν λόγω καταργούμενων Ενώσεων είναι σύγχρονη, εξόχως σύγχρονη, πριν από ενάμιση χρόνο και δεν αποτελεί έναν παρωχημένο θεσμό, ο οποίος θα έπρεπε να αντικατασταθεί με τον τρόπο, με τον οποίο επιχειρείται να τον αντικαταστήσατε.

Εγώ ρωτάω, λοιπόν, και θα ήθελα να μου απαντήσετε ευθέως, εάν αληθεύουν τα όσα ισχυρίζονται οι εν λόγω Ενώσεις ότι θα καταργηθεί υποχρεωτικά ικανός αριθμός ενώσεων, που λειτουργούν κανονικά έως σήμερα και εκπροσωπούν μεγάλες Περιφέρειες της χώρας και μάλιστα, χωρίς καν τη δυνατότητα αυτές να τροποποιήσουν τα καταστατικά τους, τα οποία σημειωτέον μόλις τα τελευταία χρόνια επικαιροποίησαν;

Επιχειρείται η παράδοση του στρατιωτικού συνδικαλισμού με φωτογραφικό τρόπο στην ΠΟΕΣ και ο ταυτόχρονος υποσκελισμός της νομίμως συσταθείσας και λειτουργούσας Ομοσπονδίας ΠΟΜΕΝΣ, το οποίο σωματείο έχει ασκήσει ανακοπές κατά του εν λόγω Σωματείου;

Και το τρίτο ερώτημα είναι αν αληθεύει ότι έχει επιδοθεί εξώδικο στον Πρόεδρο της ΠΟΕΣ από συναδέλφους του, στο οποίο τον καταγγέλλουν για αντισυνδικαλιστική συμπεριφορά; Αναφέρομαι στον Πρόεδρο της ΠΟΕΣ, ο οποίος κατηγορείται – αν θέλετε κατά τέτοιο τρόπο – ότι ισχυροποιείται μέσα από το παρόν νομοσχέδιο και θα έχει ένα σημαντικό ρόλο να διεκπεραιώσει.

Θα ήθελα να απαντήσετε. Υπάρχουν ζητήματα. Εγώ οφείλω να τα θέτω τα θέματα εδώ στη Βουλή, γιατί μου τίθενται από συγκεκριμένες Ομοσπονδίες και είναι καλό να διευκρινιστούν ξεκάθαρα από εσάς και γι’ αυτό σας τα θέτω ευθέως.

ΠΑΝΑΓΙΩΤΗΣ ΚΑΜΜΕΝΟΣ (Υπουργός Εθνικής Άμυνας): Σε αυτά τα θέματα θα σας απαντήσει ο κ. Βίτσας. Πάντως σας λέω μόνο μια λέξη. Δεν καταργείται κανένας. Απλώς θα υπάρχει μια σε κάθε Περιφέρεια, Περιφερειακή ενότητα. Κανείς δεν καταργείται. Από τους δε υφιστάμενους που λέτε, είναι οι πιο παλιές. Αλίμονο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δαβάκη, έχετε τον λόγο.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε. Κυρίες και κύριοι συνάδελφοι, το νομοσχέδιο, που συζητούμε σήμερα, είναι το τρίτο που παρουσιάζει ο κ. Υπουργός από την έναρξη της θητείας του στη Βουλή και στη νέα Κυβέρνηση. Όπως και τα δύο προηγούμενα, δεν έχει ενιαία αρχή. Αποτελεί δηλαδή ένα σύνολο ρυθμίσεων, διατάξεων ασύμμετρων μεταξύ τους, οι οποίες μπορούμε, να πούμε χονδρικά, ότι μπορούν να χωριστούν σε τρεις κατηγορίες.

Η πρώτη κατηγορία είναι φωτογραφικές παρεμβάσεις, που αφορούν σε πολιτικές προτεραιότητες του κ. Καμμένου. Το άρθρο 27, για παράδειγμα, είναι μια εμβληματική τέτοια περίπτωση. Προ ενός έτους, ως εισηγητής του προηγούμενου νομοσχεδίου που θεσμοθετούσε το συνδικαλισμό στις Ένοπλες δυνάμεις, είχα κάνει τρεις προβλέψεις σχετικά με τις επιπτώσεις που θα είχε η θεσμοθέτηση του συνδικαλισμού στο χώρο αυτό.

Πρώτον, είχα εκτιμήσει ότι η βασική στόχευση του άρθρου 50, το οποίο – όπως θα θυμάστε κι εσείς σαν Πρόεδρος είχε εμφιλοχωρήσει αρχικώς ως τροπολογία και μετά μας εμφανίστηκε ως άρθρο, το περίφημο άρθρο 50 – δεν ήταν η θεσμοθέτηση μιας δομής ουσιαστικής εκπροσώπησης των Κλαδικών συμφερόντων των στρατιωτικών, αλλά μια προσπάθεια δημιουργίας σχέσεων εξάρτησης και ελέγχου των στελεχών των Ενόπλων Δυνάμεων.

Δεύτερον, ότι ο συνδικαλισμός δεν θα είχε καμιά ουσιαστική συνεισφορά στην επίλυση των πραγματικών προβλημάτων που τα στελέχη των Ενόπλων Δυνάμεων βιώνουν στην εργασιακή, προσωπική και οικογενειακή τους πραγματικότητα.

Τρίτο, είχα προειδοποιήσει ότι η εισαγωγή του συνδικαλισμού στις Ένοπλες Δυνάμεις θα αποτελέσει μόνο πηγή διχασμού και τριβών μεταξύ των Ενόπλων Δυνάμεων. Δυστυχώς, κύριε Πρόεδρε, κύριοι συνάδελφοι και στα τρία αυτά επιβεβαιώθηκα.

Το ερώτημα λοιπόν που ανακύπτει σήμερα είναι, το άρθρο 27 αλλάζει κάτι σ' αυτή την κατάσταση; Τι θα κερδίσει η συντριπτική πλειοψηφία των στελεχών από τις προβλεπόμενες του άρθρου 27 ρυθμίσεις; Η απάντηση είναι απλή και συγκεκριμένη. Απολύτως τίποτα.

Για την ακρίβεια φαίνεται πως οι μόνοι κερδισμένοι από την έναρξη ισχύος του άρθρου 27, θα είναι πολιτική ηγεσία του Υπουργείου Εθνικής Άμυνας και ορισμένα καλά δικτυωμένα στελέχη του στρατιωτικού συνδικαλιστικού χώρου, που έχουν στήσει μια συγκεκριμένη καριέρα αρκετά χρόνια τώρα, πάνω σε αυτό το τομέα.

Το άρθρο 27 πολλαπλασιάζει τις διοικητικές θέσεις στα πρωτοβάθμια σωματεία και αυξάνει σημαντικά τα προνόμια που απολαμβάνουν όσοι τις κατέχουν. Παράλληλα, ρυθμίζει τα θέματα των πρώτων εκλογών και της εκπροσώπησης των μικρών πρωτοβάθμιων σωματείων, με τρόπο που ευνοεί υποψηφίους με καλή δικτύωση, εσωτερική πληροφόρηση και δυνατότητα κινητοποίησης μικρού, αλλά κρίσιμου αριθμού υποστηρικτών, όπως συμβαίνει σήμερα κατ' εξακολούθηση. Επιπροσθέτως, καταργεί χωρίς επαρκή αιτιολόγηση τις ήδη υπάρχουσες ενώσεις που έχουν συγκροτηθεί και λειτουργούν με βάση το προηγούμενο πλαίσιο του νόμου, που εσείς ο ίδιος, κύριε Υπουργέ, που φύγατε τώρα, αλλά σας αντικαθιστά ο κ. Αναπληρωτής, πριν από λίγο ψηφίσατε.

Η εξήγηση, η οποία δίνεται στην εισηγητική έκθεση, δηλαδή ότι η μετάβαση στο καθεστώς των πρωτοβάθμιων σωματείων ανά περιφερειακή ενότητα γίνεται, για να μην δαπανούν τα συνδικαλιστικά στελέχη σημαντικά ποσά για τις μετακινήσεις, μόνο ως αστεία θα την χαρακτήριζα. Ειδικά, αν ληφθούν υπόψη τα υπόλοιπα προνόμια που απολαμβάνουν τα συνδικαλιστικά στελέχη, καθώς και οι δυνατότητες επικοινωνίας που έχουμε σήμερα λόγω της τεχνολογίας.

Τέλος, το άρθρο 27 δίνει νέα προθεσμία στην Πανελλήνια Ομοσπονδία Ενώσεων Στρατιωτικών να συμμορφωθεί με το νομοθετικό πλαίσιο για την λειτουργία του συνδικαλισμού. Κίνηση που προκαλεί απορία, δεδομένου ότι βρίσκεται σε εξέλιξη η τρέχουσα δικαστική διαμάχη μεταξύ δύο δευτεροβάθμιων σωματείων με αυτή την ονομασία, ένα εκ των οποίων ισχυρίζεται ότι έχει συμπληρώσει όλες τις προϋποθέσεις του νόμου, εντός της αρχικής προθεσμίας. Νομοθετώντας αυτή την παράταση η ηγεσία του Υπουργείου Εθνικής Άμυνας παίρνει ξεκάθαρη θέση σε μια δικαστική διαμάχη μεταξύ συνδικαλιστικών ενώσεων στρατιωτικών, γεγονός που εγείρει αμφιβολίες για τις καλές της προθέσεις.

Είναι συνεπώς σαφές ότι οι προωθούμενες ρυθμίσεις δεν πρόκειται να συμβάλουν ούτε κατ' ελάχιστο στην πιθανότητα ο κ. Καμμένος να τηρήσει τις πολλές του δεσμεύσεις προς το προσωπικό των Ενόπλων Δυνάμεων, μία εκ των οποίων ακούσαμε προηγουμένως για την περίφημη απόδοση του 50% του Συμβουλίου Επικρατείας, που μόνο η επίκλησή του από τα στελέχη των ΑΝΕΛ έπρεπε να τα κάνει να κοκκινίζουν.

Το άρθρο 3, είναι ένα ακόμη παράδειγμα φωτογραφικής διάταξης. Με τη διάταξη αυτή επαναφέρονται στην υπηρεσία μέχρι το 60ο έτος της ηλικίας τους χειριστές ελικοπτέρων.

Δύο ερωτήματα ανακύπτουν. Πρώτον, με το δεδομένο ότι είναι η δεύτερη ρύθμιση που έρχεται για το συγκεκριμένο θέμα, σας ρωτώ, έχουμε έλλειψη από χειριστές ελικοπτέρων; Είχα την εντύπωση ότι είχαμε επείγουσα ανάγκη για ελικόπτερα, θέμα το οποίο μάλιστα δεν έχει προχωρήσει ακόμη και όχι για χειριστές. Τώρα μάλιστα μας είπατε και πριν από λίγο και το λέτε ότι για τα ελικόπτερα που δεν έχουμε πάρει ακόμα – το είπε ο κ. Καμμένος – και ενδεχομένως δεν ξέρουμε, αν θα τα πάρουμε, Kiowa, κ.τ.λ., οι μόνοι που μπορούν να πιστοποιηθούν, για να παρέχουν τη σχετική εκπαίδευση είναι οι πέντε συγκεκριμένοι κύριοι εν αποστρατεία που ως χειριστές θα τα αναλάβουν και οι οποίοι προέρχονται από δόκιμους Αξιωματικούς.

Δεύτερη κατηγορία ρυθμίσεων του υπό μελέτη νομοσχεδίου είναι οι ρυθμίσεις που χρειάζονται τροποποιήσεις, για να γίνουν αποδεκτές. Το άρθρο 4 είναι το πρώτο στην κατηγορία αυτή, καθώς δεν επιλύει τα ζητήματα που απασχολούν τους Αξιωματικούς που προέρχονται από τις ΑΣΣΥ και οι οποίοι εντάχθηκαν στις τάξεις των Ενόπλων Δυνάμεων το έτος 1990. Εδώ έχουμε δύο θέματα. Πρώτον, οι Αξιωματικοί της τάξης ΄90 έχουν τύχει διαφορετικής μεταχείρισης όσον αφορά στη βαθμολογική τους εξέλιξη, τόσο σε σχέση με τους αρχαιότερους όσο και σε σχέση με τους νεότερους συναδέλφους τους.

Δεύτερον, η εφαρμογή των ρυθμίσεων του άρθρου 47, παρ.11, σχετικά με την προαγωγή στον επόμενο βαθμό των μονιμοποιηθέντων εθελοντών του ν.445/1974 και των μονιμοποιηθεισών εθελοντριών του ν.705/1977, χωρίς να έχει προβλεφθεί κάποια αντίστοιχη ή σχετική ρύθμιση για τους αποφοίτους ΑΣΣΥ που κατετάγησαν το 1990, έχει δημιουργήσει μια ανισορροπία στην επετηρίδα.

Μέχρι πρόσφατα, μάλιστα, το Υπουργείο δεν αναγνώριζε καν ότι υπάρχει το δεύτερο πρόβλημα. Συγκεκριμένα, κύριε Πρόεδρε, είχα καταθέσει ερώτηση προς τον κ. Υπουργό, στις 6 Φεβρουαρίου, ενεστώτος έτους και του έθετα το ζήτημα. Ο κ. Υπουργός μου απάντησε ότι δεν υπάρχει ζήτημα ανισορροπίας και σήμερα έρχεται και καταθέτει σχετική ρύθμιση, η οποία επιβεβαιώνει αυτό, το οποίο του έλεγα.

Κύριε Αναπληρωτή Υπουργέ, να αλλάξετε άμεσα στάση στο συγκεκριμένο ζήτημα και να επιλύσετε οριστικά τα ζητήματα, που απασχολούν τη συγκεκριμένη κατηγορία Αξιωματικών, εντάσσοντάς τους στο πλαίσιο του ν.2439/96.

Τρίτον, υπάρχουν ρυθμίσεις, για τις οποίες έχουμε θετική στάση, συμβάλλουν θετικά στην όλη λειτουργία και αυτές θα τις ψηφίσουμε.

Κλείνοντας, επειδή προκληθήκαμε, εγώ προσωπικά, αλλά νομίζω και όλοι οι συνάδελφοι, θα ήθελα να ρωτήσω νοερά τον κ. Υπουργό και ουσιαστικά τον κ. Αναπληρωτή Υπουργό για τα συνεχώς διαλαμβανόμενά του, σχετικά με την πώληση στρατιωτικού υλικού. Τι ποσά έχετε εισπράξει μέχρι τώρα από τις συγκεκριμένες πωλήσεις, που συνεχώς ο κ. Υπουργός και όχι εσείς επαγγέλλεται και λέει ότι θα πραγματοποιήσει;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Καββαδάς.

ΑΘΑΝΑΣΙΟΣ ΚΑΒΒΑΔΑΣ: Κύριε Υπουργέ, κυρίες και κύριοι συνάδελφοι, αξιότιμοι εκπρόσωποι των Ενόπλων Δυνάμεων, όπως υπογράμμισαν οι προλαλήσαντες συνάδελφοι από τη Νέα Δημοκρατία, αλλά και ο Εισηγητής μας, το κόμμα μας έχει προσέλθει στην Επιτροπή με καλή διάθεση και θα στηρίξει όσες διατάξεις είναι σωστές. Ωστόσο, ορισμένες διατάξεις χρήζουν βελτίωσης και σας έχουμε ήδη επισημάνει αρκετά σημεία, που πρέπει να ξαναδείτε. Επίσης, καταστήσαμε σαφές ότι δεν πρόκειται να στηρίξουμε καμία φωτογραφική διάταξη, που ως μόνο σκοπό έχει να βολέψει και να εξυπηρετήσει τα συμφέροντα ημετέρων.

Μια τέτοια διάταξη είναι και το άρθρο 27, το οποίο είναι κομμένο και ραμμένο, για να καλύψετε νομικά μόνο μία από τις δύο πανελλήνιες Ομοσπονδίες και να εξυπηρετήσετε έναν άνθρωπο του περιβάλλοντός σας.

Το ξέρετε πολύ καλά, κύριε Υπουργέ, ότι οι δύο ομοσπονδίες, που αυτή τη στιγμή υπάρχουν, βρίσκονται σε δικαστική διαμάχη και μάλιστα το ερχόμενο δικαστήριο μεταξύ των διαδίκων ήταν προγραμματισμένο για την ερχόμενη Πέμπτη. Με βάση τον ν.4407/2016, δόθηκε στις πρωτοβάθμιες ενώσεις και στην ΠΟΕΣ έξι μήνες περιθώριο να προσαρμόσουν το καταστατικό τους. Όλες οι πρωτοβάθμιες το προσάρμοσαν, αλλά η ΠΟΕΣ δεν το έκανε.

Επομένως, από τις 31/1/2017 δεν υπήρχε δευτεροβάθμια εκπροσώπηση και δημιουργήθηκε κενό. Αυτό το κάλυψαν οι ενώσεις Περιφέρειας Ηπείρου, νότιου τομέα Αθηνών Περιφέρειας Αττικής και Ανατολικής Αττικής, που δημιούργησαν την ΠΟΜΕΝΣ, τηρώντας τον νόμο. Αυτές οι δύο, η ΠΟΜΕΝΣ και η ΠΟΕΣ είναι τώρα στα δικαστήρια.

Γιατί, λοιπόν, έρχεστε εδώ με τη συγκεκριμένη διάταξη και ακυρώνετε το έργο της Δικαιοσύνης; Αφήστε ελεύθερη τη Δικαιοσύνη να αποφασίσει ποια από τις δύο είναι η νόμιμη ομοσπονδία και από κει και πέρα νομοθετείτε. Για τον λόγο αυτό και για το γεγονός ότι πρόκειται για μια φωτογραφική διάταξη προσωπικής εξυπηρέτησης, προτείνουμε, κύριε Υπουργέ, να αποσύρετε το συγκεκριμένο άρθρο. Το μόνο που θα καταφέρετε με αυτό είναι να δημιουργήσετε μεγαλύτερη ταραχή και διχασμό στο Στράτευμα και θα βάλετε την μια περιφερειακή ένωση κόντρα στην άλλη. Εάν όντως κόπτεστε για το καλό του στρατεύματος, σας καλώ να αποσύρετε έστω και την τελευταία ώρα αυτό το άρθρο. Άλλωστε, έχουμε δύο δίκες μπροστά μας, κύριε Υπουργέ, στις 5/10 και στις 2/11, οπότε ας αποφασίσουν τα δικαστήρια.

Με την ευκαιρία της συζήτησής μας εδώ στην Επιτροπή, θέλω να θέσω υπόψη σας και δύο σημαντικά θέματα, που αφορούν μεγάλη μερίδα των στρατιωτικών και τα οποία μπορείτε να επιλύσετε εντός του πλαισίου συζήτησης αυτού του νομοσχεδίου.

Πρώτον, αναφέρομαι στο θέμα της εξέλιξης και αρχαιότητας μεταξύ Αξιωματικών των Ενόπλων Δυνάμεων και ειδικά Αξιωματικών ειδικότητας υποστήριξης, για παράδειγμα, ειδικότητες εφοδιαστές, μετεωρολόγοι, μηχανικοί και ΕΑ. Ο κ. Υπουργός είχε πει και είχαμε συζητήσει πέρσι για το συγκεκριμένο θέμα με τους Μηχανικούς, που έχουν αποφοιτήσει από τη ΣΜΑ ότι, όταν ξανάρθει νομοσχέδιο, θα το φέρετε.

Το ξέρετε καλά ότι σύμφωνα με το ισχύον νομικό καθεστώς, οι Αξιωματικοί Όπλων του Στρατού Ξηράς, οι μάχιμοι και οι μηχανικοί του Πολεμικού Ναυτικού και οι ιπτάμενοι της Πολεμικής Αεροπορίας που προέρχονται από Ανώτατα Στρατιωτικά Εκπαιδευτικά Ιδρύματα είναι αρχαιότεροι των άλλων Αξιωματικών με τον ίδιο βαθμό των τριών Κλάδων των Ενόπλων Δυνάμεων και των κοινών Σωμάτων.

Το καθεστώς αυτό δημιουργεί συγκεκριμένα προβλήματα και άνιση μεταχείριση των Αξιωματικών ειδικότητας υποστήριξης, όπως είναι οι μηχανικοί της Πολεμικής Αεροπορίας από τη ΣΜΑ. Για παράδειγμα, στα Διακλαδικά Εθνικά Επιτελεία ο επί σειρά προϊστάμενος Μηχανικός Αξιωματικός της Πολεμικής Αεροπορίας γίνεται αυτόματα νεότερος του πολύ μικρότερού του σε έτη υπηρεσίας και μέχρι χθες υφιστάμενού του Μηχανικού Αξιωματικού του Πολεμικού Ναυτικού ή Αξιωματικού Όπλων του Στρατού Ξηράς, μόλις αυτός προαχθεί στον ίδιο βαθμό. Καταλύεται κατ' αυτόν τον τρόπο η βασική έννοια της αρχαιότητας βάσει χρόνου υπηρεσίας δύο αποφοίτων από Ανώτατη Στρατιωτική Σχολή.

Επίσης, δεν είναι σωστό ένας Πλοίαρχος Μηχανικός ή Σμήναρχος ιπτάμενος μιας ημέρας να είναι αρχαιότερος από έναν Σμήναρχο Μηχανικό πέντε χρόνων. Σημειώνεται ότι η αρχαιότητα των μαθητών στη Σχολή Ικάρων είναι αντίστοιχη με την τάξη τους και ανεξαρτήτως της ειδικότητας, ιπτάμενος ή μηχανικός. Ωστόσο, όταν αποφοιτήσουν και γίνουν Αξιωματικοί, τότε η αρχαιότητα αλλάζει. Σημειώνεται επίσης ότι η εν λόγω ανισότητα μεταχείρισης των Μηχανικών της Πολεμικής Αεροπορίας προσκρούει στους κανονισμούς και τις διατάξεις λειτουργίας των συμμαχικών χωρών του NATO, όπου η αρχαιότητα μεταξύ των Αξιωματικών καθορίζεται απλά από την ημερομηνία κτήσης του βαθμού.

Κύριε Υπουργέ, η ρύθμιση του θέματος της αρχαιότητας των Αξιωματικών Μηχανικών της Πολεμικής Αεροπορίας δεν θίγει τα συμφέροντα κανενός και δεν δημιουργεί κανένα οικονομικό κόστος για το Υπουργείο. Θεωρώ, λοιπόν, ότι μπορεί να ληφθεί μέριμνα εκ μέρους σας για τη διόρθωση της ανισότητας αυτής προς τους Μηχανικούς της Πολεμικής Αεροπορίας, ώστε να τροποποιηθούν οι παρ.12 και 13 του άρθρου 36 του ν.3883/2010. Για τη συγκεκριμένη τροποποίηση έχετε ενημερωθεί αναλυτικά και από τον Επιστημονικό Σύλλογο Μηχανικών Αεροπορίας, από τον οποίο έχετε λάβει και σχετικό υπόμνημα.

Τρίτον, και κλείνω με αυτό, αντίστοιχο επαναπροσδιορισμό χρειάζεται η αρχαιότητα μεταξύ των Αξιωματικών αποφοίτων των Ανώτερων Στρατιωτικών Σχολών Υπαξιωματικών και των Αξιωματικών εξ’ ανακατατάξεως, που έγινε με τον ν.4407/2016. Ειδικότερα, με τον νόμο αυτό έγινε ανατροπή της αρχαιότητας μονομερώς και αποκλειστικά εις βάρος των Αξιωματικών από τις Σχολές Υπαξιωματικών έναντι των Αξιωματικών εξ’ ανακατατάξεως. Σύμφωνα μ’ αυτόν, υπάρχει μεγαλύτερη αρχαιότητα του Υπαξιωματικού που προέρχεται από την ΣΑΣΙ έναντι των Αξιωματικών εξ’ ανακατατάξεως, μόνο στο ίδιο έτος ονομασίας. Οι Αξιωματικοί εκ των Ανώτατων Σχολών Αξιωματικών εξαιρέθηκαν και παραμένουν ανώτεροι έναντι όλων των υπολοίπων στον ίδιο βαθμό, ανεξαρτήτως έτους ονομασίας.

Αυτό που ζητούμε για την αποκατάσταση της τάξης και της ισονομίας είναι να ισχύει για όλους το καθεστώς του ν.3883/2010, ότι δηλαδή, μεταξύ ομοιόβαθμων, ανεξαρτήτως έτους κτήσης του βαθμού, να είναι ανώτεροι οι Αξιωματικοί των Ανώτατων Στρατιωτικών Σχολών, μετά οι Αξιωματικοί εξ’ Υπαξιωματικών και μετά οι Αξιωματικοί εξ’ ανακατατάξεως. Για το θέμα αυτό έχω λάβει, κύριε Υπουργέ, προσωπικά πλήθος διαμαρτυριών των Αξιωματικών αποφοίτων των παραγωγικών Σχολών των Υπαξιωματικών.

Ελπίζω να δείτε αυτά τα δύο τα τελευταία, που σας ανέφερα και να τα διορθώσετε, γιατί δύο μέτρα και δύο σταθμά για τη ρύθμιση της αρχαιότητας των Αξιωματικών δε μπορεί να υπάρχουν. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ. Τον λόγο έχει ο κ. Γεωργιάδης.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Ευχαριστώ πολύ, κύριε Πρόεδρε. Λυπάμαι που δεν είναι παρών ο κ. Υπουργός – προφανώς έπρεπε να φύγει – για να θέσω και τα δικά του ζητήματα. Θα τα θέσω, όμως, προς το τέλος κι εάν θέλει, απαντάει και ο κ. Αναπληρωτής Υπουργός.

Άρθρο 2. Αυτό που είπε ο κ. Δημοσχάκης, ο Εισηγητής μας, είναι ότι επιφυλασσόμεθα για να διαπιστώσουμε, εάν το Γενικό Λογιστήριο του Κράτους, το οποίο δεν συμπεριλαμβάνει στην παρούσα έκθεση τίποτα για το άρθρο 2, μπορεί να καλύψει δαπάνες που προκαλούνται από το άρθρο 2. Επί της ουσίας του άρθρου συμφωνούμε, φοβόμαστε όμως ιδιαίτερα, κύριε Υπουργέ, ότι θα είναι άλλη μια ανεξόφλητη επιταγή από αυτές που έχετε μοιράσει σχεδόν σε όποιον μιλάει ελληνικά. Περιμένουμε, λοιπόν, να δούμε είτε στην επόμενη συνεδρίαση της Επιτροπής μας είτε στην Ολομέλεια ότι θα καταθέσετε σχετική εισήγηση του Γενικού Λογιστηρίου του Κράτους για το κόστος και από ποιον κωδικό του Προϋπολογισμού θα αναληφθεί αυτή η δαπάνη. Σε αυτή την περίπτωση θα το ψηφίσουμε.

Τώρα, προχωρώ γρήγορα στο μείζον άρθρο, στο οποίο αναφέρθηκαν και πολλοί προηγούμενοι συνάδελφοι, αλλά θέλω να το πω λίγο πιο καθαρά, κύριε Υπουργέ, γιατί δεν μου αρέσει να λέμε μισές κουβέντες. Και αφού αναλάβατε εσείς να το υπερασπιστείτε, καλό είναι να το υπερασπιστείτε εσείς.

Άρθρο 27. Δεν υπάρχει απολύτως καμία αμφιβολία ότι αυτό το άρθρο έχει φτιαχτεί για τον κ. Τσουκαράκη. Δεν υπάρχει λόγος να μην πούμε το όνομά του, θα τον δούμε, αύριο, εδώ, μπορεί και να μιλήσει. Υπάρχει ο κ. Τσουκαράκης, ο οποίος, επί εποχής κυβερνήσεως Σαμαρά - Βενιζέλου, κατέβαζε στο δρόμο τους πάντες, για την καταβολή των αναδρομικών και είχε καταστήσει το θέμα της καταβολής των αναδρομικών το πρώτο ζήτημα των Ενόπλων Δυνάμεων, κατηγορώντας ακόμα και την τότε κυβέρνηση, περίπου, για προδοσία. Ο κ. Τσουκαράκης, ως εκ του θαύματος, κύριε Βίτσα, εδώ και δύο χρόνια όπου είστε Κυβέρνηση, ξέχασε τα αναδρομικά. Παρόλο, που αν δεν είχε πέσει η κυβέρνηση Σαμαρά – Βενιζέλου, «η επάρατος», θα είχαν εξοφληθεί όλα τα στελέχη των Ενόπλων Δυνάμεων, στις 31 Δεκεμβρίου του 2016 και το υπόλοιπο 50%, το οποίο τους είχατε υποσχεθεί ότι θα τους το δώσετε την πρώτη μέρα.

Αυτός ο κύριος, λοιπόν, ο οποίος έδειχνε σφοδρό συνδικαλιστικό ζήλο επί της προηγούμενης κυβέρνησης και έχει πάθει πλήρη αφωνία, επί της παρούσης, ευνοήθηκε από την προηγούμενή σας διάταξη περί συνδικαλισμού. Τότε, ο κ. Δαβάκης, εισηγητής της Νέας Δημοκρατίας, είχε καταψηφίσει και είχε εξηγήσει τι θα συνέβαινε, όπως και προηγουμένως, το ανέφερε. Τι έγινε από την ψήφιση της προηγούμενης διατάξεως μέχρι σήμερα; Ο κ. Τσουκαράκης τα έκανε θάλασσα. Δεν προσάρμοσε το καταστατικό του, όπως ο δικός μας νόμος προέβλεπε, ο μόνος που δεν το έκανε, άρα έχει χάσει την προθεσμία, άρα είναι παράνομος. Τις δε εκλογές σε όλες τις περιφερειακές ενότητες τις κέρδιζαν οι συνδικαλιστικοί του αντίπαλοι, ο κ. Κολλύρης, ο κ. Ρώτας, και άλλοι. Πολύ ωραία.

Και τι έρχεστε και κάνετε εσείς, υποτίθεται, οι θαυμαστές του συνδικαλισμού; Έρχεστε και νομοθετείτε, τρεις μέρες πριν από τη δεύτερη δίκη, για να προκαταλάβετε την απόφαση της ελληνικής Δικαιοσύνης, για να ευνοήσετε τον δικό σας εγκάθετο συνδικαλιστή, που έχει πάθει μουγγαμάρα, τώρα, για τα αναδρομικά και έγινε «ρεζίλι των σκυλιών» στο Στράτευμα, γιατί – επαναλαμβάνω – μίλαγε κάθε μέρα στα κανάλια και τώρα, δυο χρόνια, εξαφανίστηκε, ο οποίος προφανώς πρέπει να ελεγχθεί και για οικονομικά ζητήματα, που αφορούν στην Ένωσή του και θα ελεγχθεί και έρχεστε, εσείς, με νόμο, τώρα, να κάνετε τι; Να καταργήσετε αυτούς, που τον κέρδισαν. Γιατί δεν περιμένετε τις αποφάσεις των δικαστηρίων; Περιμένετε τις αποφάσεις των δικαστηρίων.

Τι είναι αυτό, που σας βιάζει να φέρετε, σήμερα, αυτό το νομοσχέδιο; Είπε και ο κ. Σαρίδης «το σημαντικό νομοσχέδιο». Σιγά «τον Μεγαλέξανδρο που έφερε νομοσχέδιο». Ένα πασάλειμμα είναι 100 ρυθμίσεων, οι μισές αυτονόητες, που θα έπρεπε να έχουν γίνει. Σιγά το νομοσχέδιο, κύριε Σαρίδη. Όλο το νομοσχέδιο για το άρθρο 27 έχει γίνει, άντε και για το άρθρο 30, που εμείς το υποστηρίξαμε. Στην καλή μας την καρδιά, γιατί θέλουμε να προχωρούν οι Ένοπλες Δυνάμεις. Όλα τα υπόλοιπα είναι τακτικές ρυθμίσεις. Το λέω, γιατί μας ψέξατε.

Λοιπόν, θα ήθελα πάρα πολύ, κύριε Υπουργέ, να μας δώσετε μια λογική εξήγηση, για ποιο λόγο έρχεστε πέντε μέρες πριν από τη δίκη να νομοθετήσετε και να κάνετε παρέμβαση στο έργο της Δικαιοσύνης; Για ποιο λόγο το κάνετε; Γιατί παίρνετε εσείς την ευθύνη του δικαστηρίου; Για ποιο λόγο το κάνει ο Υπουργός αυτό; Γιατί είναι δουλειά του Υπουργού να παρέμβει στο δικαστήριο; Πρέπει να μας το πείτε, με θάρρος και όχι με μισόλογα.

Περιττό να πω, όχι ότι το καταψηφίζουμε, αυτό είναι προφανές, αλλά δεσμευόμαστε ότι θα το καταργήσουμε ως άρθρο, όταν γίνουμε κυβέρνηση και θα ελεγχθεί ο κ. Τσουκαράκης, για όλα. Ο κ. Τσουκαράκης πρέπει να ελεγχθεί πρώτα απ' όλα από τους συναδέλφους του, γιατί, εν γνώσει του, τους πρόδωσε ως προς την καταβολή των αναδρομικών. Τα πρώτα θα τα είχαν πληρωθεί, θα τα είχαν πάρει όλοι όσοι είναι στις Ένοπλες Δυνάμεις και δεν τα πήραν, γιατί βγήκατε εσείς. Μας είχατε τρελάνει, τότε, ότι θα τους τα δίνατε την πρώτη μέρα.

Ο κ. Καμμένος, που, φυσικά έφυγε λίγο πριν μιλήσω, γιατί δεν τολμά να με αντικρίσει, στην πρώτη του ομιλία στη Βουλή ξέρετε τι είπε, κύριε Υπουργέ; «*Δεσμεύομαι ότι ο πρώτος μου νόμος θα είναι η πληρωμή των αναδρομικών*». Το 2015. Τελειώνει το 2017 και τα αναδρομικά, τα ξεχάσατε. Αυτά κάνετε.

Τώρα, όσον αφορά – για να κλείσω – στο άλλο θέμα, το οποίο σας το αναφέρω, γιατί κι εσείς βγήκατε στον «ΣΚΑΪ» και τον υπερασπιστήκατε. Εμείς λέμε κάτι πάρα πολύ απλό. Λέει ο κ. Υπουργός ότι πλήρωσε με δικά του λεφτά και αναφέρομαι στην απόδειξη από το Λονδίνο. Λέει ψέματα ο κ. Υπουργός. Σας το λέμε ευθέως. Χρησιμοποίησε κρατικό χρήμα του Υπουργείου Εθνικής Άμυνας. Και δεν έχετε κανένα λόγο, εσείς να τον καλύπτετε. Εσείς τα ξοδέψετε; Αυτός τα ξόδεψε. Προηγουμένως, είπε ότι πλήρωσε με την πιστωτική του κάρτα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό το συζητήσαμε, εκτεταμένα.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Στα πρακτικά θα αναφερθώ. Είπε ψέματα. Είπε ψέματα ενώπιόν σας, προ ολίγου. Είπε ότι χρησιμοποίησε την πιστωτική του κάρτα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Να τα πείτε στον ΣΚΑΪ αυτά.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Όχι. Είναι θέμα Κοινοβουλίου.

ΑΘΑΝΑΣΙΟΣ ΔΑΒΑΚΗΣ: Κύριε Πρόεδρε, ο ομιλητής δεν διακόπτεται.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Δαβάκη, ξέρετε ότι εγώ είμαι άνθρωπος και ευπρεπής και ευγενής. Δεν έχω τίποτε με τον κ. Γεωργιάδη.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Θα με αφήσετε να το εξηγήσω;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, να εξηγήσετε τι; Γιατί είπε ψέματα ο Υπουργός; Καταρχάς, ένα θέμα κοινοβουλευτικής, αλλά νομίζω και γενικά ανθρώπινης, ευγένειας είναι όταν λέτε για κάποιον ότι λέει ψέματα, να είναι παρών. Εγώ ή οποιοσδήποτε άλλος δεν μπορώ να σας απαντήσω.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Μα ο Υπουργός δεν φεύγει ποτέ πριν τελειώσει ένα νομοσχέδιο, πρώτη φορά συμβαίνει. Εδώ έχω κάνει Υπουργός δύο φορές και ποτέ δεν έχω φύγει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είχε κάποιο πρόβλημα.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Θα απαντήσει ο συνήγορός του, ο κ. Βίτσας. Έχει συνήγορο και από την Αριστερά, μάλιστα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εδώ θα μιλάμε με ευπρέπεια, τουλάχιστον.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Με ευπρέπεια μιλάω, ισχυρίζομαι ότι λέει ψέματα και δεν με αφήνετε να εξηγήσω γιατί.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας λέω ότι δεν είναι παρών.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Αυτό δεν έχει σημασία για την Βουλή, δικαίωμά του. Στη Βουλή δεν μιλάμε, όταν κάποιος δεν είναι παρών, κύριε Πρόεδρε; Τι είναι αυτά που λέτε;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, εάν εγώ σας υβρίζω πίσω από την πλάτη σας;

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Με έχουν υβρίσει εκατό φορές στην Βουλή, όταν δεν ήμουν παρών και ήρθα να μιλήσω.

Είπε ο κ. Υπουργός, κύριε Βίτσα, ότι πλήρωσε με δικά του λεφτά και ανέφερε επί λέξει, ότι «*πλήρωσα με την πιστωτική μου κάρτα και τράβηξα τα χρήματα που μου έδωσε ο κ. Παπαχρήστος*». Αυτό είναι γραμμένο.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝΕΛ): Ήσασταν και κάπου αλλού παρών.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Κύριε Κατσίκη, δεν το ξέρετε, γιατί δεν ήσασταν εκεί. Λοιπόν, κύριε Βίτσα, τα λεφτά του Υπουργείου Εθνικής Άμυνας αφορούν και εσάς. Είπε «*πήρα τα χρήματα από την πιστωτική κάρτα που μου πλήρωσε ο κ. Παπαχρήστος*». Η συντηρητική κατάσχεση του κ. Παπαχρήστου έγινε στις 21 Σεπτεμβρίου. Η πληρωμή του ξενοδοχείου έγινε στις 15 Σεπτεμβρίου. Άρα, αυταπόδεικτα, αυτό που είπε, κύριε Πρόεδρε, ο Υπουργός προ μιας ώρας, στην Βουλή, είναι ψευδές, διότι η πληρωμή του ποσού έχει γίνει μια εβδομάδα πριν τη συντηρητική κατάσχεση, στην οποία αναφέρθηκε. Στην απόδειξη, που έχει δημοσιευθεί, έχει αναγράψει την διεύθυνση του Υπουργείου Εθνικής Άμυνας. Κύριε Πρόεδρε, αυτό δεν σας ενδιαφέρει;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Προφανώς, με ενδιαφέρει.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Άρα, γιατί δεν με αφήνετε να θέσω το ερώτημα;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αυτό είναι μια αστυνομική ιστορία.

ΑΔΩΝΙΣ – ΣΠΥΡΙΔΩΝ ΓΕΩΡΓΙΑΔΗΣ: Ποιο είναι αστυνομικό; Ρωτάω τον Υπουργό, συνηθίζετε εσείς, κύριε Βίτσα, στα προσωπικά σας έξοδα να βάζετε τη διεύθυνση του Υπουργείου Εθνικής Άμυνας; Αυτό είναι συνωμοσία που ρωτάω; Μπορείτε να μου απαντήσετε, κύριε Βίτσα; Έχετε να μου δείξετε μια απόδειξη δική σας, όπου για ιδιωτικά σας έξοδα έχετε αναγράψει στην απόδειξη τη διεύθυνση του Υπουργείου Εθνικής Άμυνας; Μπορείτε να μας την φέρετε; Μπορείτε να απαντήσετε, αν έχετε μια απόδειξη που έχετε βάλει, κύριε Βίτσα, το Υπουργείο;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Θα μιλήσω ως Αναπληρωτής Υπουργός, όχι ως Υπουργός.

Θέλω να σας πω τα εξής. Για να μην αδημονείτε, θα πω και γι’ αυτά που είπατε σε σχέση με τη συζήτηση. Για ορισμένα από αυτά τα ζητήματα. Κατ’ αρχήν, έχει ακουστεί πάρα πολλές φορές και περιμένω ότι θα ξανακουστεί, δεν είναι κάτι που δεν ακούγεται, απλά εγώ το λέω, για να καταγραφεί στα πρακτικά, να γίνει για άλλη μια φορά γνωστό κλπ..

Από τον προϋπολογισμό του Υπουργείου Εθνικής Άμυνας το 65% είναι αμοιβές προσωπικού. Από το 2,2 που εγγράφεται στις δαπάνες του ΝΑΤΟ, το 75% είναι αμοιβές προσωπικού και συντάξεις στρατιωτικών. Οι εξοπλισμοί είναι περίπου το 12% προς 12,5% και άλλο 12,5% προς 13% είναι ο λειτουργικός προϋπολογισμός. Άρα, όλη αυτή η συζήτηση που καμιά φορά γίνεται μπορεί να ήταν σωστή τον καιρό που ο προϋπολογισμός του Υπουργείου Εθνικής Άμυνας περίπου κατά 50% ήταν για εξοπλιστικά προγράμματα, αλλά τώρα είναι 12,5%. Άρα, να είμαστε καθαροί σε σχέση με αυτό το πράγμα. Ένα, λοιπόν, ζήτημα είναι αυτό.

Το δεύτερο ζήτημα, επειδή έγινε μια κουβέντα, πρέπει να σας πω ότι αν τολμήσουμε και αν φτάσουμε στην ημερομηνία που θα ψηφιστεί ο νόμος και θεσπίσουμε το Σώμα των Οικονομικών Επιθεωρητών, πραγματικά θα έχουμε κάνει ένα πολύ σπουδαίο βήμα, ως Βουλή και εμείς, ως Υπουργείο Εθνικής Άμυνας. Λέω ότι είναι σπουδαίο βήμα και πρέπει να θυμίσω τα εξής: προσπάθησε να το κάνει το Κωνσταντίνος Καραμανλής το 1959. Αποσύρθηκε το νομοσχέδιο το 1961. Προσπάθησε να το κάνει ο Ευάγγελος Αβέρωφ, δια του Υφυπουργού του, του κ. Ζαΐμη, από ένα χωριό των Καλαβρύτων. Αποσύρθηκε το νομοσχέδιο χωρίς να συζητηθεί. Προσπάθησε να το κάνει ο Ανδρέας Παπανδρέου, ως Υπουργός Εθνικής Άμυνας, ο κ. Χαραλαμπόπουλος κατά κύριο λόγο, αποσύρθηκε το νομοσχέδιο. Προσπάθησε να το κάνει το ο κ. Παπαδόγγονας, αποσύρθηκε το νομοσχέδιο.

Να μην αναφέρω πάρα πολλά, τώρα φθάνουμε στο να συστήσουμε αυτό το Σώμα, το οποίο δεν θα είναι μόνο οικονομολόγοι, θα είναι και νομικοί, θα είναι και τεχνικοί που θα ξέρουν όλη την διαδικασία. Πραγματικά, μπορούν να μας δώσουν μια σιγουριά 100%; Όχι, γιατί μαζί με το γνώση χρειάζεται και μια κουλτούρα, χρειάζεται και ένας τρόπος που λειτουργεί και μέσα στις Ένοπλες Δυνάμεις, αλλά πρώτα και κύρια, στην κοινωνία. Να είμαστε ξεκάθαροι όσον αφορά αυτό το πράγμα. Σαφώς, τα ποσοστά ελέγχου ανεβαίνουν και μπορεί και ο εκάστοτε Υπουργός, Υφυπουργός, Αναπληρωτής να κοιμάται κάπως πιο ήσυχος στο ότι δεν θα γίνει κάτι, το οποίο θα εκθέσει τη χώρα προς αλλότρια συμφέροντα. Ένα είναι αυτό. Για τα άλλα, είπε διάφορα πράγματα ο ίδιος ο κ. Υπουργός.

Το δεύτερο ζήτημα που θα ήθελα να αναφερθώ αφορά όσα είπε ο κ. Καββαδάς. Το ζήτημα που βάζετε είναι ζήτημα προς μελέτη. Θέλω να πω ότι αυτό το ζήτημα με την Αεροπορία, επειδή είναι ένα θέμα που αφορά στους μάχιμους και τους μηχανικούς και είναι βασικά ζήτημα ιεραρχίας και διοίκησης, κατά κύριο λόγο, πρέπει να το ψάξουμε. Αμέσως μετά δώσαμε μια εντολή να συγκροτηθεί στο ΓΕΑ μια Επιτροπή μελέτης, δεν συγκροτήθηκε. Τώρα αυτό που θα κάνουμε είναι να προσπαθήσουμε να το λύσουμε και σε ένα νομοσχέδιο, έστω άλλου Υπουργείου, να το περαιώσουμε, γιατί έχουμε μια εμπειρία, όπως είναι η εμπειρία στο Ναυτικό, αλλά με έχουν διαβεβαιώσει ότι δεν είναι τα ίδια πράγματα.

Για το άλλο, βάζετε κάτι στην αρχή που και εμένα μου φάνηκε περίεργο, αλλά μετά που το διευκρινίσατε σε σχέση με τους με ανακατάταξη και τους Υπαξιωματικούς και αυτό θέλει μια μελέτη. Αν δεν κάνω λάθος, κύριε Πρόεδρε, η β’ ανάγνωση θα γίνει στις 23 Οκτωβρίου; Οπότε έρχομαι σε ένα τρίτο ζήτημα που μας απασχόλησε και ένα τέταρτο και τελειώνω.

Η κριτική όταν γίνεται είναι πάντοτε, εγώ θα έλεγα, δεκτή. Ακόμα και η κακοπροαίρετη σε κάνει να σκέπτεσαι. Αλλά όλοι πρέπει να συμφωνήσουμε ότι η κριτική δεν είναι εναλλακτική λύση. Άρα, μπορούμε να βοηθήσουμε όλοι, ώστε να υπάρχουν και εναλλακτικές λύσεις σε αυτά που εμείς προτείνουμε ή προσθετικές. Έχουμε αποδείξει όλο το προηγούμενο χρονικό διάστημα ότι είμαστε – δεν μου αρέσει η λέξη – «ανοικτοί», αλλά μου αρέσει η φράση «ότι μπορούμε να τα συζητάμε» και ιδιαίτερα για το Υπουργείο Εθνικής Άμυνας να φτάνουμε σε νομοσχέδια, που να έχουν 30 άρθρα, να ψηφίζουμε «όχι» επί της αρχής, πιθανά, αλλά μετά να ψηφίζουμε τα 24 από τα 30 άρθρα.

Λείπει ο κ. Λοβέρδος, θέλω να αναφερθώ στο ότι η ρύθμιση για τα νοσοκομεία, σαφώς έχει ορισμένο χρόνο, δηλαδή, από τις 16/2/2016 και λήγει με τη δημοσίευση του νόμου. Είναι συγκεκριμένη και έχουμε το εξής πρόβλημα να λύσουμε, το ΕΟΠΥΥ – το λέω με έναν χοντρό τρόπο – μας χρωστάει λεφτά. Μέσω των κανονικών διαδικασιών, αφού δεν έχουμε τα λεφτά του ΕΟΠΥΥ, δεν μπορούμε να πληρώσουμε τους προμηθευτές. Λεφτά όμως έχουμε, για να τους πληρώσουμε και λέμε, με αυτήν τη νομοθετική ρύθμιση, θα πληρώσουμε τους προμηθευτές, θα συνεχιστεί κανονικά η διαδικασία και όταν έρθουν τα χρήματα του ΕΟΠΥΥ θα τελειώσει η ιστορία. Άλλωστε, ο ΕΟΠΥΥ εξοφλεί. Από εκεί που βρήκα εγώ τα χρέη του ΕΟΠΥΥ σε πάνω από 200 εκατομμύρια προς τα νοσοκομεία, τώρα έχουν πέσει αρκετά, δηλαδή, έχουμε φθάσει – δεν είναι εδώ οι σύμβουλοί μου για τα ζητήματα υγείας –νομίζω ότι αυτή τη στιγμή είναι γύρω στα 120 εκατομμύρια, δεν είναι και λίγο 80 εκατομμύρια να έχουν έρθει. Άρα, ένα ζήτημα, που θα πρέπει να δούμε, είναι αυτό.

Το δεύτερο ζήτημα πάνω σε αυτό είναι το εξής. Κατ’ αρχήν δεν είναι σωστό ότι ποτέ μια σύμβαση δεν έχει έρθει στη Βουλή, για να νομοθετηθεί. Θυμηθείτε τη Σύμβαση για τα υποβρύχια. Στη Βουλή ήρθε. Νομοθετήθηκε. Αυτό δεν εξάλειψε το γεγονός ότι υπάρχουν ποινικές κυρώσεις κ.λπ., ότι είμαστε στα δικαστήρια κ.λπ.. Απάντησε και ο ίδιος ο Υπουργός. Ήμασταν πάρα πολύ προσεκτικοί, είναι και ο Διευθυντής της ΓΔΑΕΕ εδώ ότι εάν υπάρχουν ποινικές κυρώσεις ή ποινικές υποθέσεις, μιλάω για την υπόθεση της Raytheon, αυτές θα συνεχιστούν, δεν κόπτονται σε αυτό. Εμείς θεωρούμε ότι κάναμε μια καλή συμφωνία. Αν ενεργοποιούσαμε τις ρήτρες και αν καταφέρναμε και κερδίζαμε και το διαιτητικό δικαστήριο, που σίγουρα θα μας πήγαιναν, το κέρδος που θα είχαμε θα ήταν περίπου 42 εκατομμύρια δολάρια. Δεν είχε εγγυητική.

Τώρα με τη συμφωνία που κάναμε, αυτό που θα πάρουμε έχει αξία 83 εκατομμύρια δολάρια. Δεν είναι χαζοί. Ο αντισυμβαλλόμενος δεν είναι χαζός, γιατί οι μεγάλες εταιρείες δεν έχουν να κάνουν μόνο με τις δουλειές, έχουν να κάνουν και με τη φήμη, έχουν να κάνουν και με τις μετοχές στα διεθνή χρηματιστήρια κ.λπ.. Και λύσαμε ένα θέμα ότι τέλος πάντων το δήθεν εργοστάσιο της PIRELI στην Πάτρα, δεν είναι αντισταθμιστικό ωφέλιμο. Εδώ πρέπει να παραδεχθούμε όλοι και η προηγούμενη κυβέρνηση ποτέ δεν το αποδέχθηκε. Γιατί κοιτάζω τον κ. Δαβάκη, για να έχουμε «τα του Καίσαρος τω Καίσαρι».

Στη δε, κύριε Δημοσχάκη, Σύμβαση του «ΕΡΜΗ», η οποία θα έρθει, εννοείται ότι δεν υπάρχουν τα τεχνικά χαρακτηριστικά, δηλαδή, τα παραρτήματα, γιατί αυτά είναι απόρρητα. Δεν μπορεί αυτά να δημοσιευτούν, όπως και σημεία της σύμβασης τα οποία είναι απόρρητα δεν δημοσιεύονται. Τα απόρρητα όχι.

Εκείνο που μας έκανε να την βγάλουμε και να το ξαναδούμε, είναι τα προβλήματα που έχει το ίδιο το Ελληνικό Δημόσιο – να το ξεκαθαρίσουμε – με ποια έννοια; Κάποια στιγμή η ΕΑΒ ζητούσε 5 εκατ. ευρώ για να φτιάξει το τελευταίο κομμάτι, για να κλείσει την υπόθεση. Όλοι οι Υπουργοί, καλή τη πίστη, έλεγαν «ναι» και το έσπρωχναν στον επόμενο. Ψάχνοντας με το Επιτελείο το θέμα, είδαμε ότι δεν προκύπτει καμία ευθύνη ούτε του Υπουργείου Εθνικής Άμυνας ούτε του Υπουργείου Οικονομικών. Άρα η ΕΑΒ να βρει τα 3,5 εκατ. ευρώ που απαιτούνται και όχι τα 5 εκατ. ευρώ από το δικό της προϋπολογισμό και να κλείσει αυτή η ιστορία, η οποία ταλανίζει το Ελληνικό Δημόσιο από το 1999. Για να ξέρουμε και τι θα παραλάβουμε.

Αυτά, όσον αφορά αυτό το ζήτημα. Και το τελευταίο, για αυτά που είπε ο κ. Γεωργιάδης. Εδώ, δεν είναι θέμα συνεννόησης. Είναι θέμα πια αυτό που είπα η εναλλακτική. Αυτό που εμείς προσπαθούμε να κάνουμε είναι να βάλουμε μια μέθοδο και μια λογική. Τι εννοούμε με αυτό; Θα πρέπει να υπάρχουν Πρωτοβάθμιες Ενώσεις και Ομοσπονδία.

Ο κ. Καλαφάτης είπε για τη Θεσσαλία. Πόσες ενώσεις υπάρχουν στη Θεσσαλία; Δεν υπάρχει μια. Υπάρχουν, αν δεν κάνω λάθος, πέντε. Δηλαδή, υπάρχει ξεχωριστή της Αεροπορίας κ.λπ.. Λέμε λοιπόν ότι η καλύτερη μορφή είναι η Περιφερειακή Ενότητα. Και όχι στην ίδια περιοχή, να έχουμε της Περιφερειακής Ενότητας, της Περιφερειακής Ένωσης, της ξεχωριστής των Αεροπόρων, κ.λπ., και είναι χαρακτηριστικό της έως τώρα διαδικασίας το γεγονός ότι Αξιωματικοί δεν εγγράφονται σε καμία Ένωση. Είναι χαρακτηριστικό από ένα βαθμό και μετά. Λέμε, λοιπόν, κάντε μια άλλη πρόταση, για να το συζητήσουμε.

ΔΗΜΗΤΡΙΟΣ ΚΥΡΙΑΖΙΔΗΣ: Κύριε Υπουργέ, ο κ. Δημοσχάκης, ο Εισηγητής μας είπε μη προχωράτε. Πηγαίνετε σε μια Επιτροπή.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εγώ σας λέω το εξής. Καθίστε να ακούσετε και τα τρία σημεία μου.

ΔΗΜΗΤΡΙΟΣ ΚΥΡΙΑΖΙΔΗΣ: Κύριε Υπουργέ, δουλέψαμε και μαζί, στο άλλο σύστημα.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εγώ θα πω και τα τρία. Δεύτερον, έχω ξεκαθαρίσει και στις δύο Ομοσπονδίες και στην ΠΟΕΣ και στην ΠΟΜΕΝΣ, ότι το γεγονός ότι λένε στον τίτλο τους ή στο καταστατικό τους τη λέξη «Ομοσπονδία», δεν τις καθιστά Ομοσπονδίες. Επτακόσιες αποφάσεις δικαστηρίων να έχουν ότι λέγονται Ομοσπονδίες, δεν γίνονται Ομοσπονδίες από αυτό το γεγονός. Ομοσπονδίες γίνονται και αντιπροσωπεύουν τα μέλη τους, εάν κάνουν ένα συνέδριο, το συνέδριο των Ενώσεων, ας το πούμε έτσι. Εγώ έτσι το καταλαβαίνω αυτό. Μπορεί και να κάνω και λάθος, αλλά έτσι το καταλαβαίνω. Και με εκλεγμένους αντιπροσώπους να έρθουν στην Αθήνα, στη Θεσσαλονίκη, στα Τρίκαλα, όπου έρθουν και εκλέξουν το διοικητικό τους συμβούλιο. Αυτό προσπαθούμε να κάνουμε. Και να υπάρχει μια Ομοσπονδία. Και από εκεί και πέρα, ξαναλέω και θα το ξαναπώ όσες φορές χρειαστεί ότι το ίδιο το συνδικαλιστικό κίνημα στο Στρατό έχει να κάνει με τη σοβαρότητα που το αντιμετωπίζουν τα ίδια τα μέλη του. Κανείς δεν μπορεί να έρθει και να πει αυτό ή εκείνο. Δεν θέλω να πω το αντικείμενο που μπορεί να έχουν, γιατί είναι σαν να διεκδικώ το ρόλο του συνδικαλιστή.

Το αντικείμενο είναι πολύ μεγάλο και μπορούν να το πετύχουν. Συγχρόνως, όμως, έχω αναφέρει ξεκάθαρα πράγματα και στους δύο. Ο νόμος περί ιεραρχίας και επιχειρησιακού καθήκοντος και οφέλους υπερισχύει οποιουδήποτε άλλου νόμου. Το λέω, για να είναι ξεκάθαρο, γιατί μερικές φορές δεν είναι ξεκάθαρα αυτά τα ζητήματα. Οι μεταθέσεις δεν θα γίνονται μέσω των Ομοσπονδιών και των Σωματείων κ.λπ.. Επειδή κι εσείς έχετε ακούσει παλαιότερα και εγώ έχω ακούσει πολλά πράγματα, δεν θέλω να κάνω κριτική. Όμως θα βρουν το δρόμο τους. Αυτή τη στιγμή στην Αστυνομία είναι πιο οργανωμένος και συγκροτημένος ο δρόμος.

ΑΘΑΝΑΣΙΟΣ ΔΑΒΑΚΗΣ: Είναι μαύρη σελίδα ο συνδικαλισμός στις Ένοπλες Δυνάμεις.

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Όπως σωστά είπε και ο κ. Γεωργιάδης έπρεπε να αναφερθώ. Αυτή είναι η λογική όλου του άρθρου. Η μέθοδος. Μετά θέλουν να φτιάξουν ένα καταστατικό;

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Σε μια ερώτηση δεν απαντήσατε. Τους είχατε δώσει έξι μήνες προθεσμία. Έχασε την προθεσμία, γιατί δίνετε και άλλη προθεσμία;

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Με βάζετε σε μια διαδικασία. Δεν είμαι εκπρόσωπός τους.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Γιατί το κάνατε;

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Θα σας πω ένα παράδειγμα. Η ΠΟΕΣ άλλαξε το καταστατικό της, αλλά δεν το άλλαξε εντός του εξαμήνου. Εσείς τι κάνετε το δικηγόρο;

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Εσείς για ποιο λόγο παρεμβαίνετε; Αυτό ρωτάω.

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Σας είπα ένα πολύ απλό πράγμα. Δεν μπορέσατε να καταλάβατε την ερώτηση που έκανα στον Πρόεδρο. Η πρώτη δίκη είναι στις 5/10. Η β’ ανάγνωση που θα πραγματοποιηθεί στην Επιτροπή είναι στις 23/10. Δεν θα πάρουμε υπόψη την απόφαση του δικαστηρίου;

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Άλλο ρωτάω εγώ. Γιατί τους δίνετε επιπλέον παράταση. Για ποιο λόγο; Τους δώσατε έξι μήνες και δεν το έκαναν, γιατί τους δίνετε παράταση;

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Σας απάντησα. Κλείνοντας, κύριε Γεωργιάδη, για να είμαστε καθαροί μεταξύ μας, έχω τοποθετηθεί και δημόσια πως θεωρώ ότι η συζήτηση, η οποία έχει γίνει για το συγκεκριμένο γεγονός και που επεκτείνεται και στα πρωτοσέλιδα είναι, κατά τη γνώμη μου, το άκρον άωτον του λαϊκισμού. Βάζω τελεία. Να τονίσω ότι δεν θα ασχοληθώ με τέτοιους είδους ζητήματα και υποθέσεις, όταν ο ίδιος θεσμός των ανθρώπων, οι οποίοι παράγουν και αναπαράγουν τέτοιους είδους καταστάσεις και προσπαθούν να τα επιβάλουν ως πολιτική ζωή στην Ελλάδα, θα ασχοληθεί και μαζί σας.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Βεβαίως, άμα ξοδέψω, να ασχοληθούν.

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Είναι άποψή σας. Κι εγώ κι εσείς θέλουμε να έχουμε το δικαίωμα κανείς να μην μας παρακολουθεί και κάνεις να μην μας βγάζει φωτογραφίες με τα κινητά τηλέφωνα και να έχουμε και ιδιωτική ζωή.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Σας ρώτησα κάτι συγκεκριμένο και δεν μου απαντήσατε. Εσείς για ιδιωτικά σας έξοδα έχετε απόδειξη;

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Σας απάντησα.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Όχι. Εγώ σας θέτω το ερώτημα ότι είναι δημόσιο χρήμα. Άρα, δεν είναι ιδιωτική ζωή.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας παρακαλώ πολύ.

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Σας απάντησα. Είστε έγκριτος φιλόλογος, αλλά δεν είστε συγχρόνως και έγκριτος νομικός.

 ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Εσείς έχετε να μου δώσετε απόδειξη δική σας με διεύθυνση το Υπουργείο Εθνικής Άμυνας;

ΔΗΜΗΤΡΗΣ ΒΙΤΣΑΣ (Αναπληρωτής Υπουργός Εθνικής Άμυνας): Οι απαντήσεις που δίνονται, δίνονται με πάρα πολλούς τρόπους.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Έχετε τέτοια απόδειξη ή δεν έχετε κύριε; Έχετε; Γιατί είναι δύσκολο να απαντήσετε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ωραία. Σε δέκα λεπτά θα γράψει το x site ότι δεν σας απάντησα. Συγχαρητήρια. Εάν θέλετε να κάνετε τον αστυνομικό, ψάξτε το. Μην εκνευρίζεστε, ψάξτε το.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πέστε στον κ. Γεωργιάδη, να πάτε για έναν καφέ ή ένα ουίσκι και να τα πείτε.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Αφήστε το site. Εάν δεν έχετε, πάει να πει ότι δεν το κάνετε. Άρα, γιατί το έκανε ο κ. Καμμένος;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ψάξτε το και μην εκνευρίζεστε. Ψάξτε το.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Εγώ εκνευρίζομαι; Εσείς είστε ο φύλακας των χρημάτων των Ελλήνων φορολογουμένων και είναι ντροπή σας να μην τα υπερασπίζεστε. Είναι ντροπή σας να μην τα υπερασπίζεστε.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Είμαι πολύ καλός φύλακας.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Δεν είσαστε καλός, γιατί σας θέτω ένα συγκεκριμένο ερώτημα και δεν απαντάτε, κύριε Υπουργέ.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Σας ξαναλέω….

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Δεν σας ενδιαφέρει ότι έχει βάλει απόδειξη στο Υπουργείο σας; Δεν σας ενδιαφέρει;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Σας ξαναλέω, μην με αναγκάζεται να πηγαίνουμε στα άκρα.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Ποια άκρα; Εδώ τα λεφτά είναι το θέμα και δεν είναι τα άκρα.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Τα άκρα είναι ότι από πού προέρχεται η επιτίμηση ντροπής, που μπορεί να είναι και γυμνή. Άστε τα αυτά τώρα.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Κύριε, σας ξαναλέω, είστε Υπουργός. Εσείς για ιδιωτικά σας έξοδα βάζετε ως διεύθυνση το Υπουργείο; Εγώ αυτό σας ρωτάω και ένα «ναι» ή ένα «όχι» είναι αρκετό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Γεωργιάδη, σας παρακαλώ πολύ.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Χρησιμοποιήστε τους γνωστούς σας να το ψάξουν, είναι απλό.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Όχι, δεν το έχετε κάνει, κύριε Βίτσα, δεν το έχετε κάνει και η απόδειξη είναι ότι το κάνει ο Καμμένος, γιατί πήρε κρατικά λεφτά. Αυτό είναι το πρόβλημα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Εντάξει, εντάξει.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Έφυγε ο κ. Υπουργός, κύριε Πρόεδρε, λίγο πριν μιλήσω, όπως είδατε. Όπως ξέρετε, ποτέ ο Υπουργός δε φεύγει από συζήτηση του νομοσχεδίου του. Έφυγε, για να μην μου απαντήσει.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Μα, τι λέτε τώρα;

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Έφυγε, γιατί προηγουμένως είπε ψέματα για την πιστωτική του κάρτα και τον κ. Παπαχρήστο.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Γιατί με φέρνετε σε δύσκολη θέση;

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Πρέπει να σας αφορά.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τώρα κάνετε και τον Σέρλοκ Χολμς.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Πρέπει να σας αφορά, εάν λέει ψέματα ο Υπουργός στη Βουλή. Πρέπει να σας αφορά αυτό.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Με συγχωρείτε, σας παρακαλώ όλους σας, να κάνετε λίγη ησυχία. Ο κ. Εμμανουηλίδης είχε ζητήσει πριν τον λόγο και είναι ο τελευταίος ομιλητής. Κύριε Εμμανουηλίδη, έχετε τον λόγο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε. Καταρχάς, ένα νομοσχέδιο κρίνεται από άποψη στοίχισης στη δημοκρατικότητα και από άποψη ευαισθησίας σε κοινωνικά ζητούμενα. Το νομοσχέδιο αυτό είναι το τρίτο στη σειρά που θα ψηφισθεί από το Υπουργείο Εθνικής Άμυνας. Είχαμε την τύχη όλα τα προηγούμενα να έχουν μια εντυπωσιακή συναίνεση και κατά τη διαδικασία των εργασιών της Επιτροπής και στην Ολομέλεια.

Αυτή τη συνέχεια δεν νομίζω ότι πρέπει να την χαλάσουμε. Το νομοσχέδιο αυτό είναι στοιχισμένο στις αρχές και των δύο προηγούμενων νομοσχεδίων, δηλαδή, απαντά ακριβώς σε κοινωνικά ζητούμενα, όπως ο σεβασμός στο δημόσιο χρήμα. Αυτό είναι η ανταπόκριση απέναντι στην κοινωνία.

Με δύο από τα τέσσερα κεφάλαια απαντά σε αυτό το έλλειμμα χρόνων, γιατί εκεί γινόταν όχι διασπάθιση, αλλά πάρτι και πολλά από τα 320 δις πρέπει να τα ψάξουμε σε αυτό τον χώρο των προμηθειών και των εξοπλιστικών προγραμμάτων.

Αντί, λοιπόν, να δούμε αυτή τη μεγάλη εικόνα και επ’ αυτής να τοποθετηθούμε, πετάμε την μπάλα έξω από το γήπεδο και δυστυχώς, «εξέστο Κλαζομενίοις ασχημονείν», γιατί ακριβώς, αυτό κάνατε και μάλιστα, με ένα κυκλικό σχήμα. Έτσι άρχισε ο κ. Δημοσχάκης και με το «εξέστο Αδώνιδι ασχημονείν», κατά τον ίδιο τρόπο κλείνει και ο φίλος Άδωνις.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Δεν ήμασταν εμείς στο καζίνο, μπερδεύεστε για το ποιος «ασχημονείν», κύριε συνάδελφε. Στο καζίνο, στη ρουλέτα δεν ήταν ούτε ο Δημοσχάκης ούτε ο Γεωργιάδης, ο Καμμένος ήταν. Άρα, το «ασχημονείν», κύριε συνάδελφε, να το βάλετε στον Κλαζομένιο, όχι σε μας.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα διαβάσω, αγαπητοί συνάδελφοι, τους φορείς οι οποίοι έχουν προσκληθεί. Δεν ξέρουμε πόσοι ακριβώς θα έρθουν, γιατί είναι αύριο νωρίς, αλλά είναι καλό όλοι να ακούσουν τους φορείς, για να συμφωνήσουμε στις προσκλήσεις που έχουν γίνει. Ινστιτούτο Εκπαίδευσης Σώματος Ορκωτών Ελεγκτών Λογιστών, Επιτροπή Λογιστικής Τυποποίησης και Ελέγχων, Πανελλήνια Ομοσπονδία Ενώσεων Στρατιωτικών (Π.Ο.Ε.Σ.), Πανελλήνια Ομοσπονδία Ενώσεων Στρατιωτικών (Π.ΟΜ.ΕΝ.Σ), Ένωση Στρατιωτικών Περιφέρειας Θεσσαλίας, Ένωση Αποστράτων Αξιωματικών Στρατού, Ένωση Αποστράτων Αξιωματικών Ναυτικού, Ένωση Αποστράτων Αξιωματικών Αεροπορίας, Ανεξάρτητη Ένωση Αποστράτων Ενόπλων Δυνάμεων, Επιστημονικός Σύλλογος Μηχανικών Αεροπορίας, Σύλλογος Αποφοίτων Σχολής Ικάρων και Σύλλογος Αποφοίτων Σχολής Υπαξιωματικών Διοικητικών Αεροπορίας.

Σας ευχαριστώ πάρα πολύ για την παρουσία σας και εύχομαι αύριο να έχουμε μια καλύτερη συζήτηση.

Στο σημείο αυτό γίνεται η γ΄ ανάγνωση των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι Βουλευτές κ.κ. Αυλωνίτου Ελένη, Βαγιωνάκη Βάλια, Δουζίνας Κωνσταντίνος, Εμμανουηλίδης Δημήτριος, Καραγιαννίδης Χρήστος, Κασιμάτη Νίνα, Τσίρκας Βασίλειος, Γεωργιάδης Σπυρίδων – Άδωνις, Δαβάκης Αθανάσιος, Δημοσχάκης Αναστάσιος, Καββαδάς Αθανάσιος, Καλαφάτης Σταύρος, Κυριαζίδης Δημήτριος, Θεοχαρόπουλος Αθανάσιος, Κατσώτης Χρήστος, Κατσίκης Κωνσταντίνος και Σαρίδης Ιωάννης.

Τέλος και περί ώρα 19.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**